ހީވޭ ހިތް ބުނާހެން5– Esfiya\nހީވޭ ހިތް ބުނާހެން 5\n“ޝަނާ، އަސްލުވެސް ބޭބީއެއް ބޭނުންތަ؟” އަސަދު އަހާލިއެވެ.\n“އަސަދުއަށް ޔަގީން ނުވަނީތަ؟ ބޭބީއެއް ބޭނުން ނުވާ ނަމަ ބޭސް ކެއުން ހުއްޓައެއް ނުލާނެއެއްނު؟” ޝަނާޒް ބުންޏެވެ.\n“އެކަމަކު… ޝަނާ ބުނީމެއްނު…؟” އަސަދު ފުރިހަމަ ނުކޮށް ހުއްޓާލިއެވެ. ކައިވެނި ކޮށްގެން ގިނަ ދުވަސްތަކެއް ނުވެ ޝަނާޒް ބުނި ބަސް ހަނދާން ކުރަމުން އަސަދު އަހާލިއެވެ.\n“އޭރު އެހެން ބުންޏަކަސް މިހާރު އަހަރެން އެ ގޮތަކަށް ނުވިސްނަމޭ… އޭގެ ފަހުން ކިތަށް އަހަރު ވެއްޖެ މިހާރު؟ ކީއްކުރަން އޭރުގެ ވާހަކަ ދައްކަނީ؟” އަސަދުގެ މޭގައި އަތްތިލަ ޖައްސާލަމުން ޝަނާޒް ބުންޏެވެ.\n“އައި ލަވް ޔޫ…” ޝަނާޒް ގައިގައި ބައްދާލަމުން އަސަދު ބުންޏެވެ.\nބަލަން އިން ފިލްމުގައި ވީ އެއްވެސް ގޮތެއް އިޔާދުއަކަށް ނޭނގެއެވެ. ކުރިމަތީ ހުރި ބޮޑު ޓީވީއާ ދިމާއަށް ބަލަން އިން ނަމަވެސް އޭގެން ދައްކަމުން ދިޔަ އެއްވެސް މަންޒަރެއް އިޔާދުއަކަށް ނުފެނެއެވެ.\nޓީވީ ނިއްވާލާފައި އިޔާދު ތެދުވިއެވެ. ހިތާ ސިކުނޑިއަށް އުނދަގޫ ކުރަމުން ދިޔަ ޚިޔާލުތަކުން ސަލާމަތް ވުމަށް އިޔާދު ބޭނުން ވީ މާލޭގެ މަގުތަކުގައި ދުއްވާށެވެ. ޑްރެސިންގ ޓޭބަލް މަތީ އަތް ޖައްސާލާފައި ސައިކަލު ތަޅުދަނޑީގައި އަތް ނުޖެހުމުން ބޮކި ދިއްލާލިއެވެ. ތަޅުދަނޑި ވީ ނަޒީމް އަތުގައި ކަން ހަނދާން ވުމުން ހިތް ހަމަ ނުޖެހިފައި ފާރުގައި އަތުން ޖަހާލެވުނެވެ. އިރުކޮޅަކު ވިސްނަން ހުރެފައި އިޔާދު ކޮޓަރިން ނިކުމެގެން ގޮސް އަސަދުގެ ކޮޓަރީގައި ޓަކި ޖަހާލިއެވެ.\nއެކަކު އަނެކަކުގެ އަތުތެރޭ ތިބި ޝަނާޒްއާ އަސަދު އެކީގައި ސިހިފައި ދޮރާ ދިމާއަށް ބަލާލިއެވެ.\n“ދޮންބޭ…؟” ޖަވާބެއް ނުލިބުމުން ދެވަނަ ފަހަރަށްވެސް ޓަކި ޖަހާލަމުން އިޔާދު ގޮވާލިއެވެ.\n“ދޭބަލަ…” ދުރަށް ޖެހިލަމުން ހިނި އައިސްފައި ޝަނާޒް އަސަދުއަށް ބުންޏެވެ.\nހިތްހަމަ ނުޖެހިފައި ހުރެ އަސަދު ތެދުވެގެން ދިޔައީ، ޖަވާބެއް ނުލިބެނީސް އިޔާދު ނުދާނެ ކަން އެނގޭތީއެވެ.\n“ކިހިނެއް ވީ؟” ދޮރު ކައިރިއަށް އައިސް އަސަދު އަހާލިއެވެ.\n“ދީބަލަ ދޮންބެ ސައިކު ކީ” އިޔާދު ބުންޏެވެ.\nއަސަދު ދޮރު ހުޅުވާލާފައި އިޔާދުއަށް ބަލާލިއެވެ.\n“ކޮބާ އިޔާދުގެ ސައިކަލު؟” އަސަދު އެހިއެވެ.\n“ނަޒީމް އަތުގަ، ދެން ދީބަލަ” އިޔާދު ބުންޏެވެ.\n“މި ގަޑީގަ ކޮން ތާކަށް ދާން” ގަޑިން ދޭއް ޖަހަން ކައިރި ވެފައި ހުރުމާއެކު އަސަދު އަހާލީ ކޮއްކޮއާ މެދު ކަންބޮޑު ވެގެންނެވެ.\n“ތާކަށް ދާކަށް ނޫން… ދުއްވާލަން ދާން ހަމަ…” އިޔާދު ޖަވާބު ދިނެވެ.\n“އިޔާ…” އަސަދު ކޮޓަރިން ނިކުމެ ދޮރު ލައްޕާލިއެވެ.\n“ދޮންބޭ… މިއަދު އަހަރެން ޒައިނާއާ އޭނަގެ ބޭބީ ދެކުނިން…” އިޔާދު އިސް ޖަހާލަމުން ބުނެލީ، އަސަދު ސުވާލު ކުރުން ހުއްޓާނުލާނެ ކަން އެނގޭތީއެވެ.\n“އިޔާ…” ކޮއްކޮގެ ކޮނޑުގައި ހިފާލަމުން އަސަދު ގޮވާލިއެވެ.\n“ދޮންބޭ، އަހަރެން… އަހަރެން…” ބުނަން އުޅެނީ ކީކޭ ކަން ޚުދު އިޔާދުއަކަށްވެސް ނޭނގެއެވެ.\n“ޒައިނާއަށް ހެދުނު ގޮތާ މެދު ގިލްޓީ ވަނީތަ؟” އަސަދު އަހާލިއެވެ.\n“ނޭނގެ… ކީ ދޭނަންތަ؟” އަސަދުގެ އަތް ދުރަށް ޖައްސާލަމުން ދުރަށް ޖެހިލާފައި ކުއްލިއަކަށް އިޔާދު އަހާލިއެވެ.\n“މި ދެނީ” އިޔާދުގެ މޫނަށް ބަލަން އިރުކޮޅަކު ހުރެފައި އަސަދު ބުންޏެވެ.\nމާލޭގެ މަގުތަކުގއި އެތައް އިރަކު ސައިކަލު ދުއްވުމުންވެސް އިޔާދުގެ ސިކުނޑިއަކަށް ލުޔެއް ނުލިބުނެވެ.\nބުރާސްފަތި ދުވަހު އޮފީހުން ގެޔަށް އައިސް ކުޑަ ދަބަހަކަށް ދެ ދުވަހަކަށް ބޭނުން ވާނެއެއްޗެހި އަޅާ ތައްޔާރު ވެގެން ދައުހާ ކޮޓަރިން ނިކުތް އިރު އަމީރާ ސިޓިންގރޫމްގައި އިނެވެ.\n“މަންމާ، އުނދަގުލެއް ނުވާނެތަ އަހަރެން ދިޔަޔަސް؟” ދައުހާ އަހާލިއެވެ.\n“ކޮން އުނދަގުލެއްތަ ވާނީ؟ ދޮންތަވެސް އޮފް ދުވަހެއް މާދަމާ އަކީ. ދެން އަވަހަށް ދޭ، ޒައިނާ މިހާރުވެސް ހުންނާނީ ދަރިފުޅު ލަސް ވެގެން” އަމީރާ ބުންޏެވެ.\n“ބައްޕަ އައިމަ ބުނެދޭތި އަހަރެން ދިޔަ ވާހަކަ. ކޮބާތަ ނާބެ؟” ދައުހާ ބޭރަށް ނިކުތެވެ.\n“އަހަރެން ބޭރުގަ ހުންނަތާ ކޮން އިރެއް މިހާރު؟” ނާއިލް ބުނެލިއެވެ.\n“އަޅެ، ފަހެއް ނުޖަހަނީސް މި އަންނަނީޔޭ ބުނި މީހާއަށް އަދި ކިރިޔާތަ ތި އާދެވުނީ؟ ކޮން އިރެއް މިހާރު އަހަރެން ދައުގެ އިންތިޒާރުގަ ހުންނަތާ؟” ދައުހާ ފެނުމާއެކު ސިޓިންގރޫމގައި ދެކޮޅަށް ހިނގާލަ ހިނގާލާ ހުރި ޒައިނާ ޝަކުވާ ކޮށްލިއެވެ.\n“ސާބަސް! ގެޔަށް ވަން އިރަށް ތި ފެށީ ޝަކުވާ ކުރަން، އޮފީހުން އައި ގޮތަށް ސައިވެސް ނުބޮއެ މިއައީ މި ގެޔަށް، ޒައި ލަސް ވެގެން އުޅޭނެތީ. އެ ވަރުންވެސް ރަނގަޅެއް ނުވިއެއްނު؟ ނަޝީއްތަވެސް ބުނާނެ އަހަރެން ނާންނަ ވާހަކަ، ކިހިނެއް އަންނާނީ ފެންނަ އިރަށް ޝަކުވާ ކުރަންޏާ؟” ދައުހާ ވަން ގޮތަށް އަދާ އުރާލަމުން ބުންޏެވެ.\n“ތި ދެ ކުދިންގެ މެދުގަ ކުރާ ޒުވާބުގެ ތެރެއަށް މަންމަ ނުވައްދާ، ދެން ސައި ހަދަންތަ ނަންނާ؟” ސޯފާއިން ތެދުވަމުން ނަޝީލާ އެހިއެވެ.\n“ސައިވެސް ނުބޮއެތަ ތީނީ؟” ދައުހާ އަހާލިއެވެ.\n“އާނ، ދައު އައިމަ ދައުއާ އެކީ ސައި ބޯން ވެގެން މަޑުކޮށްލީ” ޒައިނާ ތުން ދަމާލިއެވެ.\n“އޯހ، މާ ބޮޑަށް ބަނޑުހައި ވީމަ ދޯ ތަންކޮޅެއް ޝަކުވާ ގިނަވީ؟ ސޮރީ އިނގޭ. އޮފީހުން ނިކުމެވުނީ ތަންކޮޅެއް ލަހުން ވީމައޭ މިހެން މިވީ” ދައުހާ ބުނެލިއެވެ.\n“ދެން އޯކޭ، ހިނގާ އަވަހަށް ސައި ބޯން. މިއަދު ދައު އަންނަ ވާހަކަ ބުނީމަ މަންމަ އެބަ ހުރި ރިހަ ފޮޅި ހަދާފަ” ޒައިނާ ބުންޏެވެ.\nސައި ހަދާފައި ނަޝީލާ އައިސް އަދާ އުރާލުމުން ދެ އެކުވެރިން ސައި ބުއި ގޮތަށް ވަނީ ޒައިނާގެ ކޮޓަރިއަށެވެ. ނަމާދު ވަގުތު ޖެހެން ދެން ދެކެވުނީ އަޒްމަންއާ ނިހާންގެ ވާހަކައެވެ.\n“އަޅެ، އަހަރެން ހިތަށް އަރާ ދައު އަހަރެންގެ ފަހަރިއަށް ވާ ނަމައޭ، އޭރުން ކިހާ މަޖާ ވާނެ؟” ޒައިނާ ބުނެލިއެވެ.\n“ތިކަން ވާނީ ޒައިގެ ދޮންބެ ގޮތް ދޫކޮށްގެނެއްނު؟” ދެރަވެފައި އިނދެ ދައުހާ ބުންޏެވެ.\n“އިރާދަ ކުރެއްވިއްޔާ އަދި ދޮންބެ ގޮތް ދޫ ކުރާނެ، ދައު ދެރަ ނުވޭ” ޒައިނާ ހިތްވަރު ދިނެވެ.\nއަށެއް ޖެހުމުން އަދާ ނިންދަވަން ވެގެން ޒައިނާ އިށީނެވެ. އޭރުވެސް ދައުހާ އެކި ވާހަކަ ދެއްކުމުގައި ޒައިނާ ކައިރީ އިނެވެ.\nއަށްގަޑި ބައި ވުމުން ނަޝީލާ، އަދާ ނިދައިފިތޯ ބަލާލަން އައި އިރު ޒައިނާ، އަދާ އެނދުގައި ބޭއްވީއެވެ. ޒައިނާއާ ދައުހާ، ނަޝީލާގެ ފަހަތުން ނިކުތް އިރު ނަވާޒްއާ އާހިލްއާ ރިޔާންއާ ރާއިދު ތިބީ ކާމޭޒު ދޮށުގައެވެ.\n“އަދިވެސް ނިހާން ނާންނަނީތަ؟ މިރޭ ހާދަ ލަސް ވެއްޖެޔޭ ދޯ” އެ ވަގުތު ކޮޓަރިން ނިކުތް ވަސީމް އަހާލިއެވެ.\n“މިރޭ ތަންކޮޅެއް ލަސް ވާނެ ވާހަކަ ނިހާން ގުޅާފަ ބުނި، ވަސީމް ދެން ކާން ވީނު؟ ނިހާން އަންނަން ދެން މަޑު ކުރަން ވެއްޖެއްޔާ މާ ލަސް ވެދާނެ” ނަޝީލާ ބުންޏެވެ. އަދި ވަސީމް އިށީނުމުން ބަތް އަޅައިދޭން ކައިރި ވިއެވެ.\nނިހާން ގެޔަށް އައީ ނަޝީލާއާ ނަބާހާއާ ޒައިނާއާ ދައުހާ ކައި ނިމެން އުޅެނިކޮށެވެ.\n“އާދޭ އަވަހަށް ބަތް ކާން” ނިހާން ފެނުމާ އެކު ނަޝީލާ ބުންޏެވެ.\nދައުހާ ފެނުމުން ފިޔަވަޅު މަޑު ވެލި ނަމަވެސް ނިހާން އައިސް ޒައިނާގެ ކުރިމަތީ ހުރި ގޮނޑީގައި އިށީނެވެ. ޒައިނާއަށް ހުރިހާ ކަމެއް އެނގުނު ފަހުން ޒައިނާއާ ދައުހާއާ ނިހާން އެއްތަންވި އެއީ ފުރަތަމަ ފަހަރެވެ. ނިހާންއަށް ޒައިނާއާ ދިމާއަށް ބަލާލަންވެސް ނުކެރުނެވެ.\nކައި ނިމިގެން ތެދުވަން ދެންވެސް ނަޝީލާ ބުނި އެއްޗަކަށް ޖަވާބެއް ދިނުމަށް ނޫނީ ނިހާން އަނގައިންވެސް ނުބުނެއެވެ. ވީހާވެސް އަވަސް ކޮށްލައިގެން ނިހާން ތެދުވިއެވެ.\n“މިރޭ ދޮންބެއަށް ކިހިނެއް ވެފަ އެ އިނީ؟” ނިހާން ދިޔުމުން ނަބާހާ އަހާލިއެވެ.\n“މާ ބަސް މަދު ވެފަ އިނީ ދޯ؟ ވެދާނެ އޮފީހުގަ މާ ބުރަ ވީމަ ވަރުބަލި ވީ ކަމަށް” ނަޝީލާއަށްވެސް އެކަން ފާހަގަ ކުރެވުނެވެ.\nދައުހާއާ ޒައިނާ އެކަކު އަނެކަކަށް ބަލާލިއެވެ.\nއެގާރަ ގަޑި ބައި ވީ އިރުވެސް ޒައިނާއާ ދައުހާ ތިބީ ނުނިދާ ވާހަކައިގައެވެ. ސިޓިންގރޫމްގެ ޓީވީ ނިއްވާލި އަޑު އިވުމާއެކު ދައުހާ ތެދުވެ އިށީނެވެ.\n“އެ ދަނީ ނިދަން ދޯ؟” ދައުހާ އަހާލިއެވެ.\n“ޔަގީންތަ ނިހާންއަކަށް ނޭނގޭނެ ކަން އަހަރެން މި ގޭގަ ހުރި ކަން؟” ދައުހާ އަހާލިއެވެ.\n“ނޭނގޭނެ، މަންމަ ކައިރީވެސް އަހަރެން ބުނީ ހަވީރު، އޭރު ދޮންބެ ނެތެއްނު ގޭގަވެސް؟ ދެން ފަހުން ކެއި ގޮތަށް ދޮންބެ އެރީ މައްޗަކަށްނު؟” ޒައިނާ ބުނެލިއެވެ.\n“އޯކޭ… އަދި އިރުކޮޅަކުން ދޯ ދާންވީ؟” ފުން ނޭވައެއް ލާފައި ދައުހާ އަހާލިއެވެ.\nދައުހާއަށް ނިހާންއާ ވާހަކަ ދައްކާލާނެ ފުރުސަތެއް ހޯދުމުގެ ގޮތުން ޒައިނާއާ ދައުހާ ނިންމީ އެންމެން ނިދުމުން ދައުހާ ނިހާންގެ ކޮޓަރިއަށް ގޮސް ވާހަކަ ދެއްކުމަށެވެ.\nދައުހާގެ ސުވާލުގެ ޖަވާބެއްގެ ގޮތުން ޒައިނާ ބޯ ޖަހާލިއެވެ.\nފަނަރަ ވަރަކަށް މިނަޓް ފަހުން ދައުހާގެ އަތުގައި ކޮއްޓާލަމުން ޒައިނާ މައްޗަށް އިޝާރާތް ކޮށްލިއެވެ. ނަމަވެސް ދައުހާ ފަސް ޖެހުނެވެ.\n“ދޭބަލަ ދެން” ޒައިނާ ބުންޏެވެ.\n“ނިހާން ރުޅި އައިއްސިއްޔާ؟” ދައުހާ އަހާލިއެވެ.\n“ދެން… ދޮންބެ ނާންނާނެ ރުޅިއެއް. ދޭބަލަ، ތިހާ ފިނޑި ވެގެން ކަންތައް ވޭތަ؟ ތީ ނުލާހިކު ހިތްވަރު ގަދަ ކުއްޖެއްނު؟” ޒައިނާ ބުންޏެވެ.\n“އޯކޭ އޯކޭ. މި ދަނީ” ދައުހާ ތެދުވެގެން ގޮސް ކޮޓަރީގެ ދޮރު ހުޅުވާލާފައި ދެ ފަރާތް ބަލާލިއެވެ.\n“އެހެން މީހާކު ނިކުމެއްޖެއްޔާޔޯ؟” އަނެއްކާވެސް އެތެރެއަށް ވަންނަމުން ދައުހާ އަހާލިއެވެ.\n“ސާބަސް، ނިދަން ވަދެފަ ދެން އެކަކުވެސް ނުނިކުންނާނެ، ދޭބަލަ ދެން. އެހެން ނޫނީ އާދޭ ދެން ނިދަން، ދައު އަކަށް ނުވާނެ ތި ކަމެއް” ޒައިނާ އެހެން ބުނެލީ، އެހެން ބުނުމުން ދައުހާ ދާނެ ކަން އެނގޭތީއެވެ.\n“ވިޝް މީ ލަކް!” ދައުހާ ބުނެލިއެވެ.\n“ގުޑް ލަކް” ޒައިނާ ބުނެޏެވެ.\nކޮޓަރިން ނިކުމެ ދޮރު ލައްޕާލާފައި ދައުހާ މަޑުމަޑުން ގޮސް ސިޑިން އަރަން ފެށިއެވެ. ނިހާންގެ ކޮޓަރީގެ ކުރިމަތީ މަޑުކޮށްލާފައި ދައުހާ ފުން ނޭވައެއް ބޭރުކޮށްލިއެވެ. ދޮރު ދަށުން ނިދާ ބޮކީގެ ފަނޑު އަލި ފޭދިފައި ހުރި ނަމަވެސް ނިހާން އަދި ނުނިދާ ކަން ދައުހާއަށް ޔަގީން ވީ ކޮޓަރި ތެރެއިން އަޑު އިވޭތީއެވެ.\nބާރުބާރަށް ތެޅެމުންދާ ހިތުގެ އަޑު އެހެން މީހުންނަށް ނީވޭ ބާއޭ ހިތަށް އަރާ އެއް އަތް މޭގައި ޖައްސާލަމުން ދައުހާ ލޯ މަރާލިއެވެ. އިރުކޮޅަކު އެހެން ހުރެފައި ލޯ ހުޅުވާލާފައި ދައުހާ އެ ދޮރުގައި ޓަކި ޖަހާލިއެވެ.\nފެން ވަރައިގެން ނިކުމެ ނިދަން އޮށޯންނަން ތައްޔާރު ވި ނިހާން، ޓަކި ޖެހި އަޑު އިވުމުން ހުއްޓި ބަލާލިއެވެ. ދެ ވަނަ ފަހަރަށްވެސް ޖަހާލުމުން އެ ގަޑީގައި އަންނާނީ ނަވާޒްއޭ ހުތަށް އަރާފައި ނިހާން ގޮސް ދޮރު ހުޅުވާލިއެވެ.\n“ކިހިނެއްވީ ނަވާ—؟” އެހެން އަހާލަމުން ދޮރު ހުޅުވާލުމާ އެކު ނިހާން ގަނޑުވި ކަހަލައެވެ.\n“ދައު…؟” ގަބޫލު ނުކުރެވިފައި ހުރި ހެން ނިހާން އަހާލިއެވެ.\nނިހާން ބަލަން ހުންނަން ފެށުމުން ދައުހާ ކޮޓަރިއަށް ވަދެ ދޮރު ލައްޕާލިއެވެ.\n“ދައު… މިގޭގަ… މި ގަޑީގަ ކީއް ކުރަނީ؟” ނިހާންއަށް ސުވާލު ކޮށްލެވުނީ އިރުކޮޅެއް ފަހުންނެވެ.\nދައުހާ ޖަވާބެއް ނުދީ ގޮސް ނިހާންގެ އެނދުގައި އިށީނެވެ. ދައުހާއާ ދިމާއަށް ބަލަން ނިހާން ދޮރު ކައިރީ ހުއްޓެވެ. ދެ މީހުންވެސް ދުރުގައި ތިބެ އެކަކު އަނެކަކަށް ބަލަމުން ދިޔައެވެ.\nދައުހާ ނިހާންގެ އެނދުގައި އިށީނދެ އިން ގޮތުން ނިހާން ހަނދާން ވީ ޝަނާޒް މަތިންނެވެ. އަހަރުތަކެއް ކުރިން އެރޭ ޝަނާޒްވެސް އިނީ ހަމަ އެ ގޮތަށް ނިހާންއާ ދިމާއަށް ބަލާށެވެ.\nޝަނާޒްއާ ދައުހާ ކިހާ ތަފާތު ހެއްޔެވެ؟ ޝަނާޒް އަބަދުވެސް ހުންނާނީ މަޑުމަޑުންނެވެ. ރުޅި އައުމަކީ ޝަނާޒް ނުވެސް ދަންނަ ސިފައެއް ފަދައެވެ. ހީ ސަމާސާ ކޮށް، ސަކަރާތް ޖެހުމަކީ، އެ ކަމުގައި ބައިވެރި ވުމަށް ވުރެ ދުރުގައި ބަލަން ހުރުމަށް ޝަނާޒް ބޭނުންވާ ކަންތަކެވެ.\nއެއާ ޚިލާފަށް ދައުހާއަކީ އަބަދުވެސް ސަކަރާތް ޖަހާލަ ޖަހާލާ ހުންނަ ކުއްޖެކެވެ. ނިހާންގެ ކޮއްކޮމެންވެސް ތިބެނީ ދައުހާ ފެނިއްޖެ ނަމަ ތިބެނީ އަބަދު ދައުހާއާ ދިމާކޮށްލާ ސަމާސާ ކޮށްލަކޮށްލައެވެ. ދައުހާވެސް އެ މީހުންގެ ސަކަރާތުގައި ބައިވެރި ވެއެވެ.\nދައުހާ އެ ގަޑީގައި އެގޭގައި ހުރުމުން، ދޭތެރެއަކުން ދެ ދުވަހެއް ވަރު ވަންދެން އެ ގޭގައި ހުންނަން އަންނަ ހެން އެރޭވެސް އައީ ކަން ނިހާންއަށް އެނގުނެވެ. ހައިރާން ވީ ކުރިން އެ ކަން ނިހާންއަށް އެނގިފައި ނެތުމުންނެވެ.\nއެރޭ އެ ވަގުތު ނިހާންއާ ދައްކަން އައި ވާހަކައިންނާ، ފުރަތަމަ ފަހަރަށް ދެ މީހުން އެކަނި ބަންދު ކޮޓަރިއެއްގެ ތެރޭގައި ތިބެވުނު ކަން އިހުސާސް ކުރެވުމުގެ އިތުރުން، ހަމަ އެކަނި ނިދަން ލާ ދޫ ހަރުވާޅެއް ލައިގެން ހުރި ނިހާން ދައުހާއާ ދިމާއަށް ބަލަން ހުރި ގޮތުން ކުރިއަށް ވުރެވެސް ދައުހާގެ ހިތުގެ ތެޅުން އަވަސް ވެގެން ދިޔައެވެ. ހާސް ވީ ނަމަވެސް ނިހާން ގާތު ދައްކަން އައި ވާހަކަ ދައްކާފައި ނޫނީ އެރޭ ނުދާން ދައުހާ އަމިއްލަ ނަފްސަށް ވަޢުދު ވިއެވެ.\nދައުހާއަށް ވަމުން ދިޔަ ގޮތް ނިހާންއަށް ފާހަގަ ކުރެވުނެވެ. ކަންބޮޑުވެގެން ދެއަތް ދެ އަތާ މޮޑެމުން، ތުންފަތުގައި ދަތް އަޅާލަ އަޅާލާ އިން ދައުހާގެ ތުންފަތް ރަތް ވަމުން ދިޔަ ތަން ފެނުމުން، ފުރަތަމަ ފަހަރަށް ނިހާންއަށް އަމިއްލަ ނަފްސު ކޮންޓްރޯލް ކުރަން އުނދަގޫ ވިއެވެ. އިޚްތިޔާރަކާ ނުލާ ދައުހާއާ ކައިރިއަށް ދެ ތިން ފިޔަވަޅު އަޅާލެވުނެވެ.\nނަމަވެސް ނިހާން އަމިއްލަ ނަފްސުގެ މައްޗަށް ބާރު ފޯރުވިއެވެ. ދެ އަހަރު ވަންދެން ދައުހާގެ އެދުމަށް ދެކޮޅު ހަދަމުން ދިޔަ ސަބަބު ހިތަށް ވިސްނައިދޭން މަސައްކަތް ކުރިއެވެ. ދެ ފަރާތަށް ބޯ ހަލުވާލުމާ އެކު ހުރި ހިސާބުގައި ހުއްޓުނެވެ.\nއެ ދެ މީހުންގެ ގުޅުމަކަށް ދައުހާގެ އާއިލާ އިން ދުވަހަކުވެސް ގަބޫލެއް ނުވާނެއެވެ. އެ ފަދަ ވާހަކައެއް އަޑު އިވިއްޖެ ނަމަ ނިހާންގެ މަންމައާއި ބައްޕަވެސް ހީކުރާނީ ކީކޭ ހެއްޔެވެ؟ ދައުހާއަކީ ޒައިނާ ވަރުގެ ކުއްޖެކެވެ.\n“ކީއްވެ ހުއްޓުނީ؟” ދައުހާއާ ދިމާއަށް އައިސްއައިސް ހުރި ނިހާން ހުއްޓުމުން ދައުހާ އަހާލިއެވެ.\nނިހާން ޖަވާބެއް ނުދިނެވެ.\n“ބައެއް ފަހަރު ހީވޭ ނިހާން އަހަރެން ދެކެ ބިރު ގަންނަ ހެންވެސް” ދައުހާ ބުނެލިއެވެ.\n“އަހަރެން ބިރު ގަންނަނީ ކޮށްގެން ނުވާނެ ކަމެއް ކުރެވިދާނެތީ” ނިހާން ދުރު ބަލާލަމުން ބުންޏެވެ.\n“އެހެން ވީމަ ނިހާންއަށް ގޮތެއް ނުވާތީއެއް ނޫން ދޯ ދުރުގަ ހުންނަނީ؟” ދައުހާ އަހާލިއެވެ.\n“ދައު… މި ގަޑީގަ ކީއް ކުރަން ތި އައީ؟ މަންމަ މެންނަށް އެނގިއްޖެއްޔާ ކީކޭ ބުނާނީ؟ މީ އެހާ ރަނގަޅު ގޮތެއް ނޫން” ކަން ބޮޑުވެފައި ހުރި ނިހާން އަތުން އިސްތަށިގަނޑު ހާވާލިއެވެ.\n“އަހަރެން އައީ ވާހަކައެއް ދައްކަން ބޭނުން ވެގެން. ނިހާން ބުނެބަލަ، ކިހާ ދުވަހެއް ވަންދެން ދެކޮޅު ހަދާނީ؟ އަހަރެން ލައްވާ ކިހާ ދުވަހެއް ވަންދެން އާދޭސް ކުރާނީ؟” ދައުހާ ވަހަކަ ދެއްކީ މަޑުމަޑުންނެވެ.\n“އަހަރެން ކިހާ ވަރަކަށްތަ ދައު ކައިރީ ބުނާނީ ތި ވާހަކަ ނުދައްކާށޭ؟ އަހަންނަށް ދައު ބޭނުން ޖަވާބެއް ނުދެވޭނެޔޭ؟ ދައު ކީއްވެތަ ގަބޫލު ނުކުރަނީ؟ ދައުއާ އަހަރެން ގުޅޭކަށް ދައުގެ ފެމިލީ އިން ގަބޫލެއް ނުވާނެ، ކީއްވެތަ އެ ކަން ދައުއަށް ނުވިސްނެނީ؟” ނިހާން ދައުހާއަށް ޖަވާބު ދިނީ ސުވާލުތަކެއްގެ ގޮތުގައެވެ.\n“ކީއްވެތަ ނިހާންއަށް ތިހެން ހީވަނީ؟ އަހަރެންގެ މަންމަމެން އަހަރެންގެ އުފަލަކަށް ހުރަހެއް ނާޅާނެޔޭ ނިހާން. ކީއްވެތަ ގަބޫލު ނުކުރެވެނީ؟” ދައުހާ އަހާލިއެވެ.\n“ދައުއަކަށް ނުވިސްނޭނެ… އަހަރެން މީ ދައުއާ ބަލާފަ މާ ދޮށީ މީހެއް. އެއްވެސް މީހަކު ގަބޫލެއް ނުވާނެ—” ނިހާން ބުނަން އުޅުނު ޖުމްލަ މެދުކަނޑާލަމުން ދައުހާ ވާހަކަ ދައްކަން ފެށިއެވެ.\n“އަހަންނަށް ހެވޭ މަންމަ ގަބޫލު ނުވިޔަސް، ހެޔޮ އެންމެން ދެކޮޅު ހެދިޔަސް” ދައުހާ އަޑަށް ބާރު ލަމުން ބުނެލިއެވެ.\nSalaam, kiyaalaafa comment kohlahchey. Next part on Sunday. Haveagreat weekend!!\nWow it was very nice and when is the next part? By the way I am first?\nDear Marshaaaa…. Viyas ga next episode upload vaaaanyyy.. varah inthizaaaru kurevey eba..\nވަރަށް ރީތި ވާހަކަ އެއް މިއީ!6ވަނަ ބަޔަށް އިންތިޒާރު ކުރަން!😊😊😊\nVarah reethi😍😍maa sha Allah💕waiting for the next part❤❤\nThank u hurihaa kudhin. Part6now uploaded\nހާދަހާވޭ ކުރާހިތް ސަމާސާ 23 ވަނަ ބައި


"Iqthisadhugai mi sarukaaru varudhakkaanee vaahakaakun noon, natheejaa in"\n"އިގްތިސޯދުގައި މި ސަރުކާރު ވަރުދައްކާނީ ވާހަކައަކުން ނޫން، ނަތީޖާއިން،"\nސަރުކާރުގެ ސިޔާސަތުތަކަކީ އެއަށް އެއް ބަޔަކު ފާޑުކިޔާ، އަނެއް ބައެއްގެ ތައުރީފް އޮހޭ އެއްެޗެކެވެ. ބިނާ ކުރުވަނިވި، އިލްމީ ފާޑުކިޔުމެއް އަންނާނީ މަދު ފަހަރެއްގަ އެވެ. މައުލޫމާތު ހޯދާނީ އަދި އެއަށްވުރެ މަދު މީހުންނެވެ. ގައުމެއްގެ އިގްތިސާދީ އަދި މާލީ ސިޔާސަތުތަކަށް އޭގެ އަސާސްތަކާއި އޭގެ އިލްމު ނޭނގި ފާޑުކިޔުމަކީ ވެސް އެއްޗެއް ބުނުމަކީވެސް އެއިން އެދެވޭ ނަތީޖާގެ ބަދަލުގައި ނޭދެވޭ ނަތީޖާ ނިކުންނާނެ ކަން ކަމެވެ.\nރާއްޖޭހެ އިގްތިސޯދާބެހޭ ގޮތުން ބައެއް ކަހަލަ ވާހަކަ ބައެއް ފަރާތްތަކުން ބުނާއިރު އިކްނޮމިކް މިނިސްޓަރު މުހައްމަދު ސައީދު ވިދާޅުވަނީ އަބަދުވެސް ތަފާތު ވިސްނުންތައް އަންނާނެ ކަމށާއި ތަފާތު ވިސްނުން ހުރުމަކީ އެއްވެސް މައްސަލައެއް ނޫން ކަމަށެވެ.\n"އެއްވެސް ފަރާތަކުން ރައީސް ޔާމީންގެ އިގްތިސާދީ ސިޔާސަތާއި ގައުމުގެ ކުރިމަގަށް ދެކެވަޑައިގަންނަވާ ސިޔާސަތު ދިރާސާ ކުރައްވަން ބޭނުންވާނަަމަ އެކަން ކުރަންވީ. އެހެން ނަމަވެސް، އަޑު އައްސަވައިފިންތޯ އެެއްވެސް ފަރާތަކުން އެއްވެސް ކޮންސެޕްޓެއް އެއްވެސް ސަބްޖެކްޓެއް ނެރު ވާހަކަ! ސަރުކާރަށް އެފަދަ ކަމެއް ހާމަކޮށްދިންކަން! މިހާތަނަށް އެކަހަލަ އެއްވެސް ވާހަކައެއް ދެކެވިފައެއް ނެތް. މިހާތަނަށް ކޮށްފައިވާހާ ކަމަކީ ބޭރުގެ ފަރާތްތަކާއެކު ގުޅިގެން، ރާއްޖެއަށް ފިއްތުންތައް ކުރިމަތިކުރުވުން،"\nސަރުކާރާއި އިދިކޮޅު ފަރާތްތަކުގެ ދައުރަށް ބައްލަވާލައްވަމުން މިނިސްޓަރު ސައީދު ވިދާޅުވީ:\n"އިދިކޮޅު ފަރާތްތައް ސިޔާސީ މައިދާނުގައި އަދާ ކުރާ ދައުރަކީ ސަރުކާރުގެ ކަންތައްތައް ބަލާ، ދިރާސާކޮށް، އަޅާކިޔާ ހަގީގަތުގެ މައްޗަށް ބިނާ ވެފައިވާ މައުލޫމާތު ގެނެސްދިނުން. އަދި، ސަރުކާރުގެ ސިސްޓަމްތަކާއި ޕޮލިސީތަކަށް ފާޑުކިޔުން. މިހާރު އެކަމެއް ނުހިނގާ. އަޅުގަނޑު ގޮވާލަން އިދިކޮޅު ފަރާތްތަކަށް މިއަށްވުރެ ތަސަރައްފު ފުދެން، ޒިންމާދާރުވާން،"\nމިނިސްޓަރު ސައީދު ވިދާޅުވި ގޮތުގައި ސިޔާސަތު ގޯސްނަމަ، އެއިން ނިކުންނަ ނޭދެވޭ ނަތީޖާ ފެނިގެންދާނެ އެވެ. އިންވެސްޓަރުންނަށް ފަހި، ހަމަ މާހައުލެއް ގާއިމްވެފައި ނެތް ނަމަ، އިންވެސްޓަރުންނެއް ނާންނާނެ އެވެ. ނުވަތަ މަދުވެގެންދާނެ އެވެ. ރާއްޖެއާއެކު ކުރިއަށް ގެންދާ ވިޔަފާރީގެ މުއާމަލާތްތައް މަދުވެގެންދާނެ އެވެ.\nރާއްޖެއަކީ ދުނިޔޭގެ އެންމެ ކުޑަ އިގްތިސޯދުތަކުގެ ތެރޭގައި ހިމެނޭ ގައުމެކެވެ. ނަމަވެސް، މިނިސްޓަރު ވިދާޅުވީ ރާއްޖެއާއެކު ވިޔަފާރި ކުރަން ގިނަ ބަޔަކު، އަދި ގިނަ ގައުމުތަކެއްގެ ވިސްނުން ހުންނަނީ ސަބަބެެއް އޮވެގެނެވެ.\n"ވިދާޅުވެބައްލަވާ، ކިހިނެއްތޯ ކޮންސްޓްރަކްޝަން ދާއިރާއިން މިދިޔަ އަހަރު 40 ޕަސެންޓްގެ ކުރިއެރުމެއް ލިބުނީ؟ އިންފްލޭޝަން ހުރީ ދެ ޕަސެންޓްގައި ހިފެހެއްޓިފަ. އެންމެ ގިނަ ވަޒީފާގެ ފުރުސަތު ވާނީ ފަހި ކޮށްދީފަ. ސަރުކާރުން ހިންގާ ތަރައްގީގެ މަޝްރޫއުތައް ކުރިއަށް ނުގެންދާ އެއްވެސް ރަށެއް ނެތް. ސަރުކާރުގެ އަމާޒަކީ ގައުމުގެ ޖީޑީޕީ މިންވަރު 6،500 ޑޮލަރުން 12،000 ޑޮލަރަށް އިތުރުކުރުން،"\nސަރުކާރުގެ އަމާޒު، ވިޝަން، މިނިސްޓަރު ވިދާޅުވި ގޮތުގައި ނަމަ، ވަރަށް ސާފެވެ. އެއީ ކިތަންމެ ބޮޑު އިގްތިސާދަކާއެކު ވިޔަފާރިކުރި ނަމަވެސް އިގްތިސާދާއި ވިޔަފާރިތަކަށް ހިމާޔަތް ދިނުމެވެ. ފަހި މާހައުލެއް ބޭއްވުމެވެ. ރައްޔިތުންނަށް ތަރައްގީ ގެނެސްދީ، ގައުމުގެ މޫނުމަތި އެއްކޮށް ބަދަލުކޮށްލާ ތަރައްގީއެއް ގެނެސް ދިނުމަށް ސަރުކާރުން މެކުހަށް ޖެހުމެވެ.\nމިނިސްޓަރު ސައީދު ވިދާޅުވި ގޮތުގައި އެކަން ހަގީގަތަކަށް ހަދަން ރައީސް ޔާމީން އާއި ސަރުކާރުގެ ހިތްވަރު އެބަހުއްޓެވެ. އަދި މި ސަރުކާރުގެ ވަރު ދައްކާނީ ވާހަކައިންނެއް ނޫނެވެ. މިހާރުގެ ސަރުކާރަކީ ނަތީޖާއިން ވަރުދައްކާ އެކަމުގެ ހިތްވަރު ހުރި ސަރުކާރެކެވެ.\n"ސަރުކާރާއި އެންގޭޖްވުމަށް މިއަށްވުރެ ރަނގަޅު ވަގުތެއް ނެތް. މިހާރު ދުނިޔޭގެ ހާލަތަށް ބަލާފަ، އަޅަންޖެހޭ ފިޔަވަޅުތައް އެޅުމުގެ ގާބިލިއްޔަތު، ކެރުން، ހިތްވަރު ރައީސް ޔާމީނަށް ލިބިވަޑައިގެންފައިވޭ. އަޅުގަނޑު ރައްޔިތުންގެ ކިބައިން އެދެނީ އެއްވެސް ޝަރުތެއްނެތި ރައީސް ޔާމީނަށް އިތުބާރު ކުރެއްވުން. މިއަދު، އެކަންކުރާއިރު، އަމިއްލަ ނަފްސަށް ވެސް އިތުބާރު ކުރަންޖެހޭ. އަޅުގަނޑުމެންގެ ކާބަފައިން މިހާތަނަށް ގައުމު ގެނެސްދީފައިވަނީ ވަރަށް ގިނަ ގުރުބާނީތަކެއް ވެގެން، މިއަދު ގައުމު ކުރިއަށް ގެންދިޔުމަކީ އަޅުގަނޑުމެންނަށް އޮތް ވާޖިބެއް."\nސަައީދު ވިދާޅުވި ސަރުކާރުން ކުރާ ކަންތައްތަކުގެ ތެރެއަށް ރައްޔިތުން ވަދެގަންނަށް ޖެހެ އެވެ. ސަރުކާރުގެ ފަރާތުން މައުލޫމާތު ހޯދާ ސަރުކާރާއި ކަންކަން ހިއްސާކުރަން ޖެހެ އެވެ. މިހާތަނަށް ރައްޔިތުންނާއި މައުލޫމާތު ހިއްސާކުރުމަށް ދެ ބައްދަލުވުމެއް ބޭއްވިފައިވެސް ވެއެވެ. ޔުނިވާސިޓީގެ ދަރިވަރުންނާއެކު ބޭއްވި ބައްދަލުވުމުން އޭގެ ތެރޭގައި ހިމެނެ އެވެ.\n"ސަރުކާރުން ކޮންފިޑެންސާއެކު ކުރިއަށް ގެންދާ މަޝްރޫއުތަކުން ނިކުންނަ ނަތީޖާތައް ހިއްސާކުރުމަށް ނޫންތޯ ގުޑް ގަވަނަންސް ކިޔަނީ؟ އެއަށް ނޫންތޯ މޯރަލް ހައި ގްރައުންޑަކީ ދަރިވަރުން އަމިއްލައަށް ސުވާލުކުުރުމުން އަޅުގަނޑުމެން އިންސްޕަޔާވޭ، އިތުރު ހިތްވަރެއް ލިބޭ،"\nގައުމުގެ ވެރިކަން، ހިންގުން ރައީސް ޔާމީނާއި ހަވާލުވެގެން ދެ އަހަރު ވެފައިވާ އިރު، ވިޔަފާރި އައި އިގްތިސޯދުގައި ދެބަސްނުވެވޭނެ ގިނަ ކަންތައްތަކެއް ފެނިގެން ހިނގައްޖެ އެވެ. ތަރައްގީގެ ގިނަ މަޝްރޫއުތަކެއް ހިނގަމުންދާ އިރު، އޭގެން ނަތީޖާ ފެނުމަށް ވަގުތު ނެގުމަކީ ވެސް ދެބަސްވެވޭނެ ކަމެއް ނޫނެވެ. އެ ނަތީޖާ ދެއްކުމަށް ސަަރުކާރަށް ފުރުސަތު ވެސް އޮންނާންވާނެ އެވެ.\nރާއްޖޭގެ އިގްތިސޯދު ދަށްވޭތަ؟\nއެސްއީޒެޑް: ކަނޑުގައި އެޅި ރޮނގެއް!\nއެފްޓީއޭގެ ފައިދާ ބޮޑު، ދިވެހިންނަށް އެ ފައިދާ ނެގޭނެތަ؟\nރާއްޖޭގެ ރޭޓިން އިން ފެންނަ "ބޮޑު މަންޒަރު"!


Bidheyseenge massala: Covid aa ehfadha roagaaeh!\nބިދޭސީން މުދާ އުފުލުމުގައި ހަރަކާތްތެރިވަނީ- ފޮޓޯ: ސީއެންއެމް\nބިދޭސީންގެ މައްސަލަ: ކޮވިޑާ އެއްފަދަ ރޯގާއެއް!\n10 ޖޫން 2021 - 08:44:18\nދިވެހިރާއްޖޭގައި ގަވައިދާ ހިލާފަށް އުޅޭ ބިދޭސީންގެ މައްސަލައަކީ އެއްވެސް ސަރުކާރަކަށް ހައްލު ވާ މައްސަލައެއް ކަމަކަށް ނުވެއެވެ.\nކޮންމެ ސަރުކާރެއްވެސް އަންނަނީ މިމައްސަލަ ވެސް ހައްލު ކޮށްދޭން ވައުދު ވަމުންނެވެ. ނަމަވެސް ދުއްވަން އޮޑިއަށް އެރުމުން ވަކި ހިސާބަކުން އަތުން ދޫވެ ދަނީ ދާނެ ގޮތަކަށެވެ. މައްސަލައަށް އަޅާ ނުލެވިއެވެ. ރާއްޖޭގައި އެތައް ޒަމާނެއް ވަންދެން ލޭބަރުންގެ ގޮތުގައި އައި ބިދޭސިންނަށް އޮތީ ދޫދެވިފައެވެ. އުޅޭނެ ގޮތަކަށް އުޅެން އޮތީ މިނިވަންކަން ދެވިފައެވެ. ބައެއް މީހުން ސިފަ ކުރާ ގޮތުގައި މިފަސްގަނޑުގައި ދިވެހީންނަށް ވުރެ ބިދޭސީންގެ މިނިވަންކަން ބޮޑެވެ.\nބިދޭސީންގެ މައްސަލައަކީ ދިގު ޒަމާންވީ މައްސަލައެކެވެ. 90ގެ އަހަރުތަކުން ފެށިގެން މިމައްސަލައަށް އަންނަނީ ކަންބޮޑުވުން ފާޅުކުރަމުންނެވެ. އާންމުންގެ ފަރާތުންނެވެ. އެކަމަކު އޭރުވެސް ސަރުކާރުގެ ފަރާތުން މިކަމަށް އަޅާލެވުނު ކަމަކަށް ނުވެއެވެ. އެއީ ރައީސް މައުމޫނުގެ ޒަމާނެވެ.\nރައީސް މައުމޫނުގެ ވެރިކަން ބަދަލު ކުރީ ބިދޭސީންގެ މައްސަލައާއެކު އެތައް މައްސަލަތަކެއް ގައުމުގައި ހިނގަމުންދާކަމަށް ބުނެ މައުމޫނު ކުށްވެރި ކުރަމުންނެވެ. މައުމޫނުގެ ވެރިކަން ވެއްޓި ދެން ވެރިކަން ލިބުނީ އެމްޑީ ޕީ އަށެވެ. އަޑަށް ބާރުލާފައި ވެރިކަމަށް އަންނަން ވެގެން ރައީސް ނަޝީދު ވެސް ވިދާޅުވީ ބިދޭސީންގެ މައްސަލަ ހައްލު ކުރައްވާނެ ކަމަށެވެ. ދެއަހަރާއި ބައިގެ ވެރިކަމުގައި ބިދޭސީންގެ މައްސަލައަށް ގެނެވުނު މާ ބޮޑު ބަދަލެއް ނެތެވެ.\nއޭގެ ފަހުން ރައީސް ވަހީދުގެ ވެރިކަމުގައި ވެސް ބިދޭސީންގެ މައްސަލައަށް ވީ އަނެއް ދެ ވެރިކަމުގައި ވީގޮތެވެ. އެ މައްސަލަ ހައްލެއްނުވި އެވެ. ދެން ގައުމާ ހަވާލުވި ރައީސް ޔާމީނުގެ ވެރިކަން ނިމި އަނެއްކާވެސް މިއޮތީ އެމްޑީޕީގެ ފުރިހަމަ ބާރު ހިނގާ ވެރި ކަމެކެވެ. ތަކުރާރުވަނީ އެއް ބީޓެކެވެ. މައްސަލައަށް ހައްލެއް ނާންނަތާ އެދެވޭ ކުރިއެރުމެއްވެސް ނާދެއެވެ.\nމިއަދާހަމައަށް އައި އިރު މިމައްސަލައިގައި ގައުމު މިއޮތީ ކިހާހިސާބެއްގައި ބާވައެވެ. ކުރިއަށް އެޅުނު ފިޔަވަޅެއް އެބަ އޮތް ބާވައެވެ. އޮތިއްޔާ އޮތީ ކޮން ކަމެއް ބާވައެވެ. ފެންނަން އޮތް ހަގީގަތަކީ ބިދޭސީން އިހުނަށްވުރެ މިގައުމަށް ވަރުގަދަވެގެން ހިނގައްޖެ ކަމެވެ. ކިޔަމަން ވުމެއް ނެތްކަމެވެ. ކޮންސްޓްރަކްޝަން ދާއިރާ މުޅިން ކޮންޓްރޯލް ކޮށްފިއެވެ. ރިޓެއިލް ވިޔަފާރިތަކުގައި ގޮތް ނިންމަނީ އެމީހުންނެވެ. ރާއްޖޭގެ ބޮޑެތި މާރުކޭޓުތައް އެމީހުން ހިތަކަށެވެ. ސުވާލަކީ މިހެން ކިހާދުވަހަކަށް އަހަރެމެންނަށް ތިބެވިދާނެހެއްޔެވެ؟\nމިސަރުކާރު ވެރިކަމަށް އައުމަށްފަހު ވެސް ބިދޭސީންގެ މައްސަލަތައް ހައްލު ކުރުމަށް މަސައްކަތްތަކެއް ކުރެވުނެވެ. ގަވާއިދާ ހިލާފަށް އުޅެމުންދާ ބިދޭސީން ބޯޅަދަނޑަށް އެއްވުމުން މިރާއްޖޭގައި ބިދޭސީން ގަވާއިދާ ހިލާފަށް އުޅެމުންދާ މިންވަރު ސިފަކުރެވިގެން ދިޔައެވެ. ސަރުކާރުން އެކަން ކުރީ އެމީހުން ގަވާއިދަށް ފެއްތުމުގެ ބޭނުމުގައެވެ. ނަމަވެސް ކޮވިޑް އައުމާ ގުޅިގެން އެޕްރޮގްރާމްވެސް ހުއްޓިގެން ދިޔައެވެ.\nއޭގެފަހުންވެސް ހާއްސަ ޕްރޮގްރާމެއްގެ ދަށުން ގަވައިދާ ހިލާފަށް ތިބި ބިދޭސީން ރަށަށް ފޮނުވަމުން ގެންދިޔައެވެ.\nހުރިހާ ސަރުކާރަކުންވެސް މިމައްސަލައަށް ހައްލު ގެނެވޭތޯ މަސައްކަތް ކުރެއެވެ. އެކަމަކު ސުވާލަކީ އެކަށީގެންވާ ގޮތަކަށް އެމަސައްކަތްތައް ހިނގާހެއްޔެވެ. ފެންނަމުންދަނީ އެމަސައްކަތްތައް ހުއްޓެމުން ހުއްޓެމުންގޮސް އެއްކޮށް ހުއްޓިގެން ދާތަނެވެ.\nގަވައިދާ ހިލާފަށް އުޅޭ ބިދޭސީންނާ އެތައް ކަމެއް ގުޅިފައިވެއެވެ. އެކެއް،ދޭއް ތިނެއް ކިޔާފައި ފެށި ބިދޭސީންގެ އަދަދުތައް ވޭތުވެދިޔަ ތިރީހަކަށް އަހަރުތެރޭ މިވަނީ ލައްކައިން ގުނަން ޖެހިފައެވެ. ރަސްމީ ހިސާބުތަކެއް ރަނގަޅަށް ބެލެހެއްޓިފައި ނެތްކަމަށްވިޔަސް ބިދޭސީންގެ އަދަދު ރާއްޖޭގެ އާބާދީއާ އެއްވަރުކުރަން މިސްރާބު އޮތީ ޖަހާފައެވެ. އެކަން އެނގެނީ ރާއްޖޭގެ ދިފާއީ ބާރުތަކާ ކުރިމަތިލާން އެމީހުން މިހާރު ޖެހިލުން ނުވާކަމެވެ. ދޭތެރެ ދުރުކޮށް ނަމަވެސް ފެންނަމުންދާ މުޒާހަރާތަކައި އިހުތިޖާޖު ތަކުންނެވެ. ދިގުދެމިގެންދިޔަ މައްސަލައަކަށް ވިޔަސް މިއީ ކޮވިޑަށްވުރެ ވަކި ހިތްދަތިކަން ކުޑަ މައްސަލައެއް ނޫނެވެ. ކޮވިޑު ޖެހިގެން ނަގަނީ އާންމުކޮށް 14 ދުވަހެވެ. ދެން ދެތިން ފަހަރު ވެސް ކޮވިޑު ޖެހިދާނެ އެވެ. ނަމަވެސް ހިތާމައަކީ ބިދޭސީގެ މައްސަލަ (ރޯގާ) ރަނގަޅުވާން ނަގާނެ މުއްދަތެއް ވެސް ނޭނގުމެވެ. އެހެންކަމުން އެ ރޯގާގައި ދިވެހިން ތިބެން ޖެހޭނެ ދުވަހެއް ވެސް އަދި ވެސް ނޭނގެ އެވެ. ހައްލުކުރަން މަސައްކަތް ކުރަން ޖެހެނީ އެހެންވެއެވެ. ފަރުދީ ޒިންމާ އާއި ދައުލަތުގެ ޒިންމާ ކޮވިޑެކޭ އެއްފަދައިން ނަގަން ޖެހޭ މައްސަލައެކެވެ.\nބިދޭސީންއިކޮނޮމިކް މިނިސްޓްރީއިކޮނޮމިކް މިނިސްޓަރުއިމިގްރޭޝަންޕޮލިސްމަޖިލިސްސަރުކާރު\nއިމުގާ ޕޯޓަލް އަށް ބަދަލުތަކެއް ގެންނަނީ


ލޯކަލް ގަވަރމަންޓް އޮތޯރިޓީގެ ބޯޑަށް ކައުންސިލަރުންގެ ތެރެއިން އެ މީހުން އިންތިޚާބުކުރާ މެންބަރުން ހޮވުމަށް ބޭއްވި އިންތިޚާބުގެ ރަސްމީ ނަތީޖާ\n16 ޖޫން 2021, 03:00 އިއުލާން\n2021 ޖޫން 12 ވީ ހޮނިހިރު ދުވަހު ބޭއްވި ލޯކަލް ގަވަރމަންޓް އޮތޯރިޓީގެ ބޯޑަށް ކައުންސިލަރުންގެ ތެރެއިން އެ މީހުން އިންތިޚާބުކުރާ މެންބަރުން ހޮވުމަށް ބޭއްވި އިންތިޚާބުގެ ރަސްމީ ނަތީޖާ މި ދަންނަވަނީއެވެ.\nލޯކަލް ގަވަރމަންޓް އޮތޯރިޓީގެ ބޯޑަށް ސިޓީ ކައުންސިލަރުންގެ ތެރެއިން އެމީހުން އިންތިޚާބުކުރާ މެންބަރު\nކ. ނަންބަރ ނަން އެޑްރެސް ހައިސިއްޔަތު ލިބުނު ވޯޓު\n1 މުޙައްމަދު މުޢިއްޒު މ. ދިމްޔާތު / މާލެ ޕީ.ޕީ.އެމް 21\n2 އިސްމާޢީލް ރަފީޤު ދަޑިމަގު. އާބާދުގެ / ޏ. ފުވައްމުލައް އެމް.ޑީ.ޕީ 24\nޞައްޙަ ވޯޓު 45\nބާތިލް ވޯޓު 1\nޖުމްލަ ވޯޓު 46\nވޯޓު ދިނުމުގެ ޙައްޤު ލިބިގެންވާ މީހުންގެ އަދަދު 46\nވޯޓު ލީ މީހުންގެ އަދަދު 46\nވޯޓު ލީ މީހުންގެ އިންސައްތަ 100%\nލޯކަލް ގަވަރމަންޓް އޮތޯރިޓީގެ ބޯޑަށް ރަށު ކައުންސިލަރުންގެ ތެރެއިން އެމީހުން އިންތިޚާބުކުރާ މެންބަރު\n1 ޢަބްދުﷲ ޒާމިރު ދަފްތަރު. ނަންބަރު 3083 / މާލެ އެމް.ޑީ.ޕީ 8\n2 އަޙްމަދު އިބްރާހީމް ވިނަމަތި / ގއ. ދާންދޫ އެމް.ޑީ.ޕީ 2\n3 ޙުސައިން ޔާމީން މުޙައްމަދު މިނިވަންއައްސޭރި / ކ. ގުރައިދޫ ޕީ.ޕީ.އެމް 417\n4 ޢަބްދުﷲ ވަޙީދު ގުލްބަކާގެ / ފ. މަގޫދޫ އެމް.ޑީ.ޕީ 4\n5 އަޙްމަދު ކަރަމް ނިޝާން / އއ. ތޮއްޑޫ އެމް.ޑީ.ޕީ 415\n6 މުޙައްމަދު ރަޒީފް އެރޯ / ހއ. ފިއްލަދޫ އެމް.ޑީ.ޕީ 4\n7 މުޙައްމަދު އިލްހާމް ވާދީ / ހދ. ނެއްލައިދޫ އަމިއްލަގޮތުން 21\nޞައްޙަ ވޯޓު 871\nޖުމްލަ ވޯޓު 874\nވޯޓު ދިނުމުގެ ޙައްޤު ލިބިގެންވާ މީހުންގެ އަދަދު 918\nވޯޓު ލީ މީހުންގެ އަދަދު\nވޯޓު ލީ މީހުންގެ އިންސައްތަ 95.21%\nވީމާ، މި އިންތިޚާބުގެ ނަތީޖާގައިވާގޮތުގެމަތީން، ލޯކަލް ގަވަރމަންޓް އޮތޯރިޓީގެ ބޯޑަށް ސިޓީ ކައުންސިލަރުންގެ ތެރެއިން އެމީހުން އިންތިޚާބުކުރާ މެންބަރުގެ ގޮތުގައި އެމް.ޑީ.ޕީ ގެ ފަރާތުން ކުރިމަތިލި، ފުވައްމުލައް ސިޓީގެ މޭޔަރު، ދަޑިމަގު. އާބާދުގެ / ޏ. ފުވައްމުލައް، އިސްމާޢީލް ރަފީޤު އާއި\nލޯކަލް ގަވަރމަންޓް އޮތޯރިޓީގެ ބޯޑަށް ރަށު ކައުންސިލަރުންގެ ތެރެއިން އެމީހުން އިންތިޚާބުކުރާ މެންބަރުގެ ގޮތުގައި ޕީ.ޕީ.އެމްގެ ފަރާތުން ކުރިމަތިލި، ކ. ގުރައިދޫ ކައުންސިލްގެ ރައީސް، މިނިވަންއައްސޭރި / ކ. ގުރައިދޫ، ޙުސައިން ޔާމީން މުޙައްމަދު އިންތިޚާބުވެފައިވާކަން ޢާންމުކޮށް އެންގުމަށްޓަކައި އިޢުލާނުކުރަމެވެ.\nއަދި ދަންނަވަމެވެ. ލޯކަލް ގަވަރމަންޓް އޮތޯރިޓީގެ ބޯޑަށް ކައުންސިލަރުންގެ ތެރެއިން އެމީހުން އިންތިޚާބުކުރާ މެންބަރުން ހޮވުމަށް ބާއްވާ އިންތިޚާބަށް ކުރިމަތިލުމަށް ދީފައިވާ މުއްދަތު ހަމަވިއިރު، ލޯކަލް ގަވަރމަންޓް އޮތޯރިޓީގެ ބޯޑަށް އަތޮޅު ކައުންސިލްގެ ރައީސުންގެ ތެރެއިން އެމީހުން އިންތިޚާބުކުރާ\n1 (އެކެއް) މެންބަރުކަމުގެ މަޤާމަށް ކުރިމަތިލާފައިވަނީ އިންތިޚާބުކުރަންޖެހޭ އަދަދަށް ކަމަށްވާތީ، މި މަޤާމަށް ޕީ.ޕީ.އެމްގެ ފަރާތުން ކުރިމަތިލި، ކ.އަތޮޅު ކައުންސިލްގެ ރައީސް، މ. ކޮކާހަނދުވަރު / މާލެ, މުޙައްމަދު ނިމާލް އިންތިޚާބުވެއްޖެކަން މި ކޮމިޝަނުގެ ނަންބަރު\n(25 މެއި 2021) އިޢުލާނުން ވަނީ ޢާންމުކޮށްފައެވެ.


އުފަންވާ ކުއްޖާގެ ޙުކުމްތަކާ ގުޅޭ 43 ފައިދާ – 13 – DhiSalafiyyah\nއުފަންވާ ކުއްޖާގެ ޙުކުމްތަކާ ގުޅޭ 43 ފައިދާ – 13\n23/12/2020 ފިޤުހާއި އޭގެ ޢިލްމުތައް, ފިޤުހީ މައްސަލަތައްއައްޝައިޚް ޢީސާ ޙުނައިނު\n(40) އެއްވެސް އެއްޗެއް ނުކައި ހަމައެކަނި ގާތުންދޭ ތުއްތު ފިރިހެން ކުއްޖާގެ ކުޑަކަމުދާ އެއްޗެހީގެ (ޙުކުމް) ޝަރީޢަތުގައި ލުއިކުރައްވާފައިވެއެވެ. އެ ކުއްޖާ ކުޑަކަމުދިޔަ ތަނަށް ފެންފޮދެއް ވިއްސައިލުމުން ފުދޭނެއެވެ. ދޮންނާކަށް ނުޖެހޭނެއެވެ.\nގާތުންދޭ (އެއްވެސް އެއްޗެއް ނުކައި) ތުއްތުފިރިހެން ކުއްޖާގެ ކުޑަކަމުދާ އެއްޗެއްސާއި ބެހޭގޮތުން ރަސޫލާ صلى الله عليه وسلم ޙަދީޘްކުރެއްވިއެވެ.\n((يُنْضَحُ بَوْلُ الْغُلَامِ، وَيُغْسَلُ بَوْلُ الْجَارِيَةِ))\nމާނަ: “ތުއްތު ފިރިހެން ކުއްޖާ ކުޑަކަމުދިޔަ ތަނަށް ފެން ފޮދެއް ވިއްސައިލާށެވެ. އަދި ތުއްތު އަންހެން ކުއްޖާ ކުޑަކަމުދިޔަ ތަން ދޮންނާށެވެ.”\nޤަތާދާ ރަޙިމަހުﷲ ވިދާޅުވިއެވެ. “މިއީ (ކިރުނޫން) އެއްވެސް އެއްޗެއް ކައިބޮއި ނޫޅޭ ނަމައެވެ. ކައިބޮއި ހަދާނަމަ އެކުދިން (އެބަހީ: ފިރިހެން ކުއްޖެއްވިޔަސް އަދި އަންހެން ކުއްޖެއް ވިޔަސް) ކުޑަކަމުދިޔަ ތަން ދޮންނަން ޖެހޭނެއެވެ.” \n(41) ތުއްތުކުއްޖާގެ ހޮޑު:\nހޮޑުލާއިރު ތަޣައްޔަރުވެފައިވާނަމަ: ކިރާއެކު ރީނދޫކޮށް އައިސްފައިވާނަމަ އަދި އޭގައިވާ މާއްދާތަކާއި ވަސް ތަޣައްޔަރުވެފައިވާނަމަ އެއީ ނަޖިހެކެވެ. \nނަމަވެސް ހޮޑުލެވޭއިރު އޭގެ ޞިފަ ބަދަލުނުވާނަމަ: ކިރުދިނުމުގެ ފުރަތަމަ ދުވަސްތަކުގައި ހޮޑުގޮތަށް ހުރެއްޖެނަމަ އެއީ ގާތުންދޭ ކުއްޖެއްގެ ބަނޑުފުރި ކަރުހިއްކުން ފިލުމުން ނުކުންނަ އެއްޗެކެވެ. އަދި އެއީ ޠާހިރު އެއްޗެކެވެ.\n(42) ތުއްތު ކުއްޖާގެ ކުޅާއި ސޮންޏަކީ ޠާހިރު އެއްޗެކެވެ. އެއީ ހޮޑުގެ ސަބަބުން އެ ކުއްޖާގެ އަނގަ ނަޖިސްވުމުން ތާހިރުކޮށްދޭ އެއްޗެކެވެ.\n“ތުއްތުކުދިންނަށް ގިނައިން ހޮޑުލެވޭނެކަމާއި އެކުއްޖާގެ އަނގަ ދޮވުމަށް (މީސްތަކުންނަށް) ކުޅަދާނަވެގެން ނުވާނެކަންވެސް ﷲ ތަޢާލާ މޮޅަށް ދެނެވޮޑިގެންވެއެވެ. އެ ކުއްޖާގެ އަނގައިގައިވާ ކުޅާއި ސޮނިތައް އެކުއްޖާގެ ބެލެނިވެރިންނާއި އުރާމީހުންގެ ގަޔަށް އެޅޭކަމީ އެންމެންވެސް ދަންނަ ކަމެކެވެ. އެހެންނަމަވެސް ޝަރުޢުކުރައްވާ ފަރާތް (ﷲ ތަޢާލާ) އޭގެ ސަބަބުން އެމީހުންގެ ހެދުންތައް ދޮންނަން އަމުރު ނުކުރައްވައެވެ. އަދި އެހެދުންތަކުގައި ނަމާދުކުރުން މަނައެއްވެސް ނުކުރައްވައެވެ. އަދި އެކުއްޖާގެ ކުޅުން ރައްކާތެރިވުމަށްވެސް އަމުރުނުކުރައްވައެވެ.” \n(43) އުފަންވާ ކުއްޖާ ރައްކާތެރިކޮށްދެއްވުމަށް (ﷲގެ ހަޟްރަތުގައި) ދެންނެވުމާއި އެކުއްޖާ ރުޤްޔާކުރުމަކީ ސުންނަތެކެވެ. – އަދި މިކަމުގައި ހުރިހާ ކުޑަކުދިން ޢާންމުވެގެންވެއެވެ. – ރަސޫލާ صلى الله عليه وسلم ޙަސަނުގެފާނާއި ޙުސައިނުގެފާނު ރައްކާތެރިކޮށްދެއްވުމަށް އެދި ދުޢާކުރައްވައެވެ.\nއެކަލޭގެފާނު މިފަދައިން ދުޢާކުރައްވައެވެ. ((أَعُوذُ بِكَلِمَاتِ اللَّهِ التَّامَّةِ مِنْ كُلِّ شَيْطَانٍ وَهَامَّةٍ، وَمِنْ كُلِّ عَيْنٍ لَامَّةٍ ))\nމާނަ: “ﷲ ތަޢާލާގެ ފުރިހަމަ ކަލިމަތައް މެދުވެރިކޮށް ކޮންމެ ޝައިތާނެއްގެ ކިބައިންނާއި، ދިރޭއެއްޗެއްގެ ނުވަތަ ވިހައެއްގެ ކިބައިންނާއި، ކޮންމެ ގެއްލުންދޭ ލޮލަކުން (އެސްފީނާއަކުން) ރައްކާތެރިކޮއްދެއްވުން އެދެމެވެ. (ބައެއް ރިވާޔަތްތަކުގައިވަނީ: މި ދެކުދިން ރައްކާތެރިކޮށްދެއްވުން އެދި ދަންނަވަމެވެ.)\nكًلِمَات اللهِ التَّامَّة ( ޤުރުއާން ނުވަތަ އެކަލާނގެ އެންމެހާ ކަލާމްފުޅު ނުވަތަ އެކަލާނގެ އިސްމުފުޅުތަކާއި ސިފަފުޅުތައް)\nالهَامَّة: (ދިރުންހުރި ކޮންމެ އެއްޗެއް ނުވަތަ ވިހަލާ ކޮންމެ އެއްޗެއް)\nكُلِّ عَينٍ لآمَّة: (އިންސާނާގެ ގާތަށް އަތުވެއްޖެނަމަ އޭނާއަށް އެސްފީނާ ޖައްސާ ކޮންމެ ލޮލެކެވެ.\nﷲ ތަޢާލާގެ ހަޟްރަތުން އެދި ދަންނަވަނީ އެކަލާނގެ ލޯބިވާ ކަންތަކާ އަދި ރުއްސަވާ ކަންތައް ކުރުމަށް ތައުފީޤުދެއްވުމެވެ. އަދި އަޅަމެންގެ ދަރިފަސްކޮޅުގައި ބަރަކާތްލެއްވުމެވެ.\n(رَبَّنَا هَبۡ لَنَا مِنۡ أَزۡوَ ٰجِنَا وَذُرِّیَّـٰتِنَا قُرَّةَ أَعۡیُنࣲ وَٱجۡعَلۡنَا لِلۡمُتَّقِینَ إِمَامًا)(ސޫރަތުލް ފުރުޤާން 84)\nމާނަ: “އަޅަމެންގެ ރައްބު! އަޅަމެންގެ އަނބިންގެ ކިބައިންނާއި، އަޅަމެންގެ ދަރިންގެ ކިބައިން، ލޮލަށް ފިނިކަން ލިބުމެއް އަޅަމެންނަށް ދެއްވާނދޭވެ! އަދި ތަޤްވާވެރިންނަށް އިމާމުންކަމުގައި އަޅަމެން ލައްވާނދޭވެ!”\n رواه أبو داود (377) , والترمذي (610) , وابن ماجة (525) , وصححه الألباني.\n ގިނަ ޢިލްމުވެރިން ދެކިލައްވާގޮތުގައި ހޮޑަކީ ނަޖިހެކެވެ. އެހެނަސް އެމާނާގައި ވާރިދުވެފައިވާ ޙަދީޘަކީ ޞައްޙަ ޙަދީޘެއް ނޫނެވެ. އެހެންކަމުން އެކަމުގައި ޞައްޙަ ބަސްފުޅަކީ ހޮޑަކީ ނަޖިހެއް ނޫންކަމަށް ވިދާޅުވާ ޢިލްމުވެރިންގެ ބަސްފުޅެވެ. ބައްލަވާ: الموسوعة الفقهية (34 / 86 – 87) والسلسلة الضعيفة للألباني (4849) (މުތަރުޖިމު)\n ينظر : تحفة المولود بأحكام المولود لإبن القيم (ص321)\n رواه البخاري (3371) , وأبو داود (4737)


Kangana Huree Huskoh Tha? - Vaguthu\nރާއްޖޭގެ އަދަދު މިއަދު މައްޗަށް، ނަމަވެސް އިތުރު ބިރެއް ނެތް! - 54 މިނެޓް ކުރިން\nކަންގަނާ ހުރީ ހުސްކޮށްތަ؟\n1 އަހަރު ކުރިން ( މާޗް 4, 2019 )\nބޮލީވުޑުގެ ތަރި، ކަންގަނާ ރަނައުތުގެ ހަޔާތުގައި ބައިވެރިއަކު އެބަހުރި ކަމަށް ކަންގަނާ އެެއްބަސްވެއްޖެއެވެ.\n"މަނިކަރްނިކާ: ދަ ކްއީން އޮފް ޖާންސީ" އިން ވަރުގަދަ ހަނގުރާމަ ވެރިއެއްގެ ރޯލުން ފެނިގެންދިޔަ ކަންގަނާ، އިންޑިއާގެ ނޫހަކަށް ދިން އިންޓަވިއުއެއްގައި ބުނީ، އޭނާ މިހާރު ހުރި އުމުރަކީ ހަޔާތުގައި އިތުރަށް އިންސްޕަޔާ ކުރާނެ ބަޔަކު ހުންނަން އެންމެ ބޭނުންވާ އުމުރު ކަމަށެވެ.\nކަންގަނާ ވަނީ، އޭނާގެ ލޯބީގެ ހަޔާތުގައި ކުރިމަތިވި ހިތްދަތި ހަނދާންތައް ފޮހެލާ ވަރަށް އަވަހަށް އެކަމަކުން އަރައިގަންނަން މަސައްކަތް ކުރި ކަމަށް ވެސް ހާމަކޮށްފައެވެ.\n2013 ވަނަ އަހަރު ނެރުނު ކާމިޔާބު ފިލްމު، "ކްރިޝް 3" ގައި ކަންގަނާ އާއި ރިތިކު، އެކުގައި މަސައްކަތް ކޮށްފައިވާއިރު އެ ފިލްމުގެ ސެޓުން ދެމީހުންގެ ދެމެދުގައި ލޯބީގެ ގުޅުމެއް އޮތް ކަމަށް ބުނެ އިންޑިއާގެ މީޑިއާ ތަކުން ވަނީ އަޑު ފަތުރާފައެވެ. އެކަމަކު ދުވަސްތަކެއް ފަހުން އެދެމީހުންގެ މެދުގައި މައްސަލަތައް ވަނީ ވަރަށް ހޫނުވެފައެވެ. ކަންގަނާ ވަނީ މީޑިއާގެ ކުރިމަތީގައި ވެސް ރިތިކްއަށް ބަހުގެ ހަމަލާތައް ދީފައެވެ. އޭގެ ފަހުން ކަންގަނާ، އެއްވެސް މީހަކާއި ލޯބީގެ ގޮތުން ގުޅިފައެއް ނުވެއެވެ.\nކަންގާނާ އެންމެ ފަހުން މަސައްކަތް ކުރި ފިލްމަކީ އޭނާގެ ފުރަތަމަ ޑައިރެކްޝަން ވެސް މެއެވެ. މި ފިލްމަށް ވަނީ ބޮޑު ކާމިޔާބެއް ލިބިގެން ގޮސްފައެވެ. އަދި ކަންގަނާ ވަނީ އޭނާއަށް "ޖައްސާލައިގެން އުޅޭ" ބޮލީވުޑުގެ ބައެއް ފަންނާނުންނަށް ވެސް ވަރުގަދަ ބަހުގެ ހަމަލާ ތަކެއް ދީފައެވެ. އެގޮތުން މީހެއްގެ އެހީއާ ނުލާ ވެސް ބޮލީވުޑުން އޭނާއަށް ކާމިޔާބީ އޮތް ކަމަށް ކަންގަނާ ބުނެއެވެ.


ކަންކަން މަތިން ފަސޭހައިން ހަނދާން ނެތި، ޝައުގުވެރިކަން ގެއްލެނީތަ؟ މިއޮތީ ހައްލު – Dhen.mv\nކަންކަން މަތިން ފަސޭހައިން ހަނދާން ނެތި، ޝައުގުވެރިކަން ގެއްލެނީތަ؟ މިއޮތީ ހައްލު\nMarch 1, 2020 - 8:17 am\nކޮޓަރިއަށް އެއްޗެއް ބަލާ ވަންނަތަނުން، ވަނީ ކޯއްޗެއް ބަލާ ކަން ހަނދާން ނެތެނީތަ؟ މީހަކަށް މެސެޖެއް ކުރަން އުޅެނިކޮށް ކަމަކަށް ގެއްލިފައި އިނދެގެން އެހެން މީހަކަށް މެސެޖު ފޮނުވޭތަ؟ ކަމެެއް ކުރަން ހުރެފައި ކުއްލިއަކަށް ކުރަން އުޅުނު ކަން މަތިން ހަނދާން ނެތޭތަ؟ ނުވަތަ މީހަކު ކައިރި ބުނަން ހިތަށް އަރުވައިން ހުރި ވާހަކައެއް ކުއްލިއަކަށް ހަނދާން ނެތޭތަ؟ މިފަދަ ކަންކަން ދިމާވުމަކީ ނަފްސާނީ ބައްޔެއްގެ ނިޝާންތަކެވެ. ވަގުތު ފާއިތުވެ ގޮސް، ފަރުވާ ނުކުރެވޭހާ ހިސާބަށް މީހާ ދިއުމުގެ ކުރިން ހައްލު ހޯދުމަކީ މުހިންމު ކަމެކެވެ.\nއަހަރެމެން އެންމެންނަކީވެސް ކޮންމެވެސް ކަހަލަ ބައްޔެއް ތަހައްމަލު ކުރަމުންދާ މީހުންނެވެ. މަސައްކަތުގެ މާހައުލުގައި މާ ބުރަކޮށް އުޅެ ރަނގަޅަށް ނިދި ނުލިބުމަކީވެސް ހަށިގަނޑަށް ދެވޭ އަނިޔާއެކެވެ. މާ ބުރަކޮށް މަސައްކަތް ކުރުމުގައި އަވަދިނެތި އުޅުމުން ހަމައެކަނި އޭގެ ނޭދެވޭ އަސަރު ފެންނާނީ ހަށިގަނޑުގެ ބޭރުފުށަކުން ނޫނެވެ. އޭގެ ސަބަބުން އަހަރެމެންގެ ސިކުނޑިއަށް ވެސް ވަރަށް ނޭދެވޭ އަސަރުތަކެއް ކުރާނެއެވެ.\nފަސޭހައިން ކަންކަން ހަނދާން ނެތި، ކުރާ ކަންކަމުން ޝައުގުވެރިކަން ގެއްލުމަކީ ސިކުނޑި ވަރަށް ބޮޑަށް ވަރުބަލި ވެފައިވާ ކަމުގެ ނިޝާނެކެވެ. ކަންކަންމަތިން ހަނދާން ނެތި، ޝައުގުވެރިކަން ކަން ގެއްލުމަކީ ދޭތެރެ ދޭތެރެއިން ދިމާވާ ކަންކަމަށް ވާނަމަ، ދިރިއުޅުމުގެ ބައެއް އާދަތަކަށް ބަދަލުގެނެސްގެން އެކަމަށް ހައްލު ލިބޭނެއެވެ. ނަމަވެސް، އެފަދަ ކަންކަން ކޮންމެ ދުވަހަކު ދިމާވާނަމަ ވީހާވެސް އަވަހަކަށް ނަފްސާނީ ޑޮކްޓަރަކަށް ދެއްކުމަކީ މުހިންމު ކަމެކެވެ. ތިރީގައި ބުނެދީފައި އެވަނީ މަދު މަދުން ކަންކަމުން ހަނދާން ނެތި އެފަދަ ކަންކަން ވާނަމަ އެކަމަށް ހައްލެވެ.\nނިދުމަކީ ދުޅަހެޔޮ ސިއްހަތެއްގައި ހުރުމަށް ވަރަށް މުހިންމު ކަމެކެވެ. ކުރާ މަސައްކަތަށް ވެސް ފަރުވާތެރިކަމާއިއެކު ނިންމޭނީވެސް ކޮންމެ ރެއެއްގެ ހަމަ ނިދި ލިބޭ ނަމައެވެ. ކޮންމެ މީހަކަށްވެސް ދުވާލަކު7ނުވަތަ 8 ގަޑިއިރުގެ ނިދި ބޭނުންވާނެއެވެ. ނިދުމުގެ ކުރިން ކޮފީ ފަދަ ބުއިންތައް ބުއިމަކީ ސިއްހަތަށް އެހާ ރަނގަޅު ކަމެއް ނޫނެވެ. ކިތަންމެ ބުރަކޮށް އުޅެން ޖެހުން ނަމަވެސް، ކޮންމެ ރެޔަކުވެސް ހަމަ ނިދި ހޯދުމަކީ ވަރަށް މުހިންމު ކަމެކެވެ.\nސިކުނޑި ދުޅަހެޔޮކޮށް ބެހެއްޓުމަށް ގިނައިން ފެން ބޮއުމަކީ ވަރަށް މުހިންމު ކަމެކެވެ. ގިނައިން ފެން ބުއިމުން ސިކުނޑިއަށް ބޭނުންވާ ނިއުޓްރިއެންޓްސް ލިބޭނެއެވެ. ދުވާލަކު މަދުވެގެން 8 ތަށި ފެން ބުއިމަކީ ވަރަށް މުހިންމު ކަމެކެވެ. މަސައްކަތުގައި ކިތަންމެ އަވަދިނެތި އުޅުނި ނަމަވެސް ފެން ބުއިމަކީ ވަރަށް މުހިންމުކަމެކެވެ. މީގެ އިތުރުން ބެލެންސްޑް ޑައިޓަކަށް އަމަލުކުރުމަކީ ވެސް ވަރަށް މުހިންމެވެ. ތައްޔާރީ ކާނާ ކެއުމަށް ވުރެ ބޮޑަށް ހަށިގަނޑަށް ފައިދާހުރި، ތަރުކާރީ އަދި މޭވާ ކެއުމުގައި ހިމެނުމަށް އިސްކަން ދޭށެވެ.\nބާރަބަރަށް ކަސްރަތު ކުރުމަކީވެސް ސިކުނޑި ދުޅަހެޔޮކޮށް ބެހެއްޓުމަށް ވަރަށް މުހިންމު ކަމެކެވެ. ވަރަށް ލުއި ކަސްރަތެއް ނަމަވެސް ކޮންމެ ދުވަހެއްގައި ވަކި ވަގުތެއް ކަސްރަތު ކުރަން ހޭދަކުރުމަކީ ވަރަށް މުހިންމު ކަމެކެވެ. ބޭކާރު ކަންކަމާއި އަބަދު ވިސްނައިގެން ބޯ ގޮއްވުމާއިވެސް ދުރުވާން ޖެހެއެވެ. އަބަދުވެސް މަސައްކަތް ކުރަން ޖެހޭނެ ސިކުނޑިއަށް ބުރަބޮޑު ނުވާނެހެެން ހުރިހާ މަސައްކަތެއްވެސް ބައްޓަން ކުރުމަށެވެ.


Raees ge thafaathu photo eh; Maana kurevenee kihineh? | Mihaaru\nރައީސްގެ ތަފާތު ފޮޓޯ؛ މާނަ ކުރެވެނީ ކިހިނެއް؟\nމިނިމަމް ވޭޖް ރިޕޯޓް ދިރާސާކުރައްވަން ރައީސް މޭޒުކޮޅު ކައިރީގައި --ފޮޓޯ/ރައީސް އޮފީސް\nރައީސް އިބްރާހިމް މުހައްމަދު ސޯލިހް، ރަސްމީ މޭޒުކޮޅު ކައިރީގައި ހުންނަވަނިކޮށް ނަގާފައިވާ ފޮޓޯ ތަފާތެވެ. ރާއްޖޭގައި ރައީސްކަން ކުރެއްވި ބޭބޭފުޅުންގެ މިފަދަ ފޮޓޯތައް މަދު ފަހަރެއްގައި ނޫނީ އާންމުކޮށްފައި ނެތުމަކީ ފޮޓޯ ހާއްސަވި އެއް ސަބަބެވެ. ރައީސް އޮފީހުން މި ފޮޓޯ އިއްޔެ އާންމުކުރުމާ އެކު މައްސުނި ހިޔާލުތަކަކާ އެކު އެ ފޮޓޯ ވައިރަލްވި އެވެ.\nފޮޓޯގައި އެ މަނިކުފާނު ހުންނެވީ ލުއި ހިނިތުންވުމެއްގައި، މިނިމަމް ވޭޖް ކަނޑައެޅުމުގެ ރިޕޯޓް ދިރާސާ ކުރައްވާށެވެ. އެއީ، މަސައްކަތްތެރިންގެ ކުރިމަގު އަދި ދިގު އިންތިޒާރަކާ ގުޅިފައިވާ މުހިއްމު ރިޕޯޓެކެވެ. އެންމެ ދަށް އުޖޫރައިގެ ގޮތުގައި ކަނޑައަޅަން އެމަނިކުފާނު ނިންމަވާނެ އަދަދު ރައްޔިތުންނަށް މުހިއްމެވެ.\nPresident @ibusolih takesamoment to review the Minimum Wage report. pic.twitter.com/APNWK5OkTW\n— The President's Office (@presidencymv) January 8, 2020\nހުދު ގަމީސްކޮޅުގައި ރީނދޫ ޓައީއެއް ތުރުކުރައްވައި އެއް އަތްޕުޅުން ރިޕޯޓްގައި ހިފަހައްޓަވައި ބައްލަވަން ހުންނެވީ އަނެއް އަތްޕުޅުން ދަތްދޮޅީގައި ހިފަހައްޓަވައިގެންނެވެ. އެމަނިކުފާނަށް ޚާއްސަ ގޮނޑިކޮޅު ކައިރީގައި ދިވެހި ދިދަ ހުއްޓެވެ.\nރައީސް އިބްރާހިމް މުހައްމަދު ސޯލިހާއި އެމެރިކާގެ ކުރީގެ ރައީސް އޮބާމާގެ ފޮޓޯ.\nއާއްމުންނަށް، އެ މަނިކުފާނުގެ މޭޒުކޮޅު މި ފެނުނީ އަދި އަލަށެވެ. އަދި މިއީ މިފަދަ ފޮޓޯއެއް އާއްމު ކުރެއްވި ފުރަތަމަ ފަހަރު ވެސް މެ އެވެ.\nރާއްޖޭގެ އެހެން ރައީސުންގެ ވެސް މި މަންޒަރު އެހާ އާއްމެއް ނޫނެވެ. ރަސްމީ މޭޒުކޮޅުގައި ނަންގަވާފައިވާ ފޮޓޯއެއް ފެންނާނީ ވަރަށް މަދު ފަހަރަކު އެވެ.\nރައީސް އޮފީހުގެ ރަސްމީ، ސޯޝަލް މީޑިއާ އެކައުންޓްތަކުން އެ ފޮޓޯފުޅު އާއްމުކުރުމާ އެކު، އެމެރިކާގެ ރައީސް ބަރަކް އޮބާމާއާ ގުޅުވީ އެހެންވެ ކަމަށް ވެދާނެ އެވެ. މުހިއްމު ދުވަސްތައް ނުވަތަ ނިންމުންތަކާ ގުޅުވައި، އޮބާމާގެ އެފަދަ ފޮޓޯފުޅުތައް ވައިޓް ހައުސް އިން އާއްމުކޮށްފައިވެ އެވެ. ރަސްމީ މަސައްކަތްޕުޅުގެ އިތުރުން މުވައްޒަފުންނާ އެކު ހުސް ވަގުތު ހޭދަކުރައްވާ ގޮތް ފޮޓޯ އިން ސިފަކޮށްދީފައި ހުރެ އެވެ.\nރާއްޖޭގެ ރައީސްގެ ވެސް އެއީ އެފަދަ ފޮޓޯ އެކެވެ. އެ މަންޒަރު ރައީސް އޮފީހުން އާއްމުކުރީ މަސައްކަތްތެރިންގެ އިންތިޒާރުގައި ރައީސް އުއްމީދީ ކުލަ ޖައްސައިދެއްވާނެ ކަމުގެ ޔަގީންކަން ދެއްވުމުގެ ގޮތުން ކަމަށް ވެދާނެ އެވެ. އެކަމަކު އެއް ބަޔަކު ހިތްހަމަނުޖެހުނީ އެވެ. ފޮޓޯ ނަންގަވަން ޝައުގުވެރިވެވަޑައިގަންނަވާ އަދި އަމިއްލަ ފުޅަށް ވަރަށް ރީތި ފޮޓޯފުޅުތަކެއް ނަންގަވާ ރައީސް، ފޮޓޯ އަށް ހުއްޓިވަޑައިގެން ހުންނެވި ޕޯސް ވެސް ކަމުނުދިޔައީ އެވެ.\nއެކަކު ބުނީ އަސްލެއް ނޫން ކަމަށާއި ރައީސް ހުންނެވީ މާބޮޑަށް ފޮޓޯ އަށް ހުއްޓިވަޑައިގެން ކަމަށެވެ. އެހެން މީހެއްގެ ހިތްހަމަނުޖެހުން އަމާޒުކުރީ ފޮޓޯގްރާފަރަށެވެ. ރައީސްގެ އެފަދަ ފޮޓޯ ނަގާނެ ގޮތުގެ ހިޔާލުތަކެއް ވެސް ބައެއް މީހުން ދީފައިވެ އެވެ.\nLittle Idea Here,\nThanks ! pic.twitter.com/H6QoQYDyzc\n— 𝔸𝕩𝕩 🌸 (@Axowra) January 9, 2020\nއެހެން މީހަކު ބުނިގޮތުގައި ރައީސްގެ ރަސްމީ ގަޑީގެ ފޮޓޯ އާއްމުންނަށް ހިއްސާ ކުރުމަކީ މައްސަލައެއް ނޫނެވެ. އޮބާމާގެ ސީރިއަސްކަން ފެންނަ ގިނަ ފޮޓޯތަކަކީ ވެސް އެކަަމަށް ތައްޔާރުވެ ނަގާފައިވާ ފޮޓޯތަކެއް ކަން އޭނާ ހަނދާންކޮށްދީފައިވެ އެވެ.\nއެންމެ ބޮޑު ހިތްހަމަނުޖެހުމަކީ ރައީސް އިބްރާހިމް މުހައްމަދު ސޯލިހްގެ އެ ތަފާތު ފޮޓޯ، މިނިމަމް ވޭޖާ ގުޅުވުމެވެ.\nޓުވިޓާގައި ކޮމެންޓްކުރި އެއް ބަޔަކު އެދިފައި ވަނީ ވީ އެންމެ އަވަހަށް މިނިމަމް ވޭޖް ކަނޑައެޅުމަށެވެ. އެ މީހުން ދެކޭ ގޮތުގައި އެއީ މާބޮޑަށް މިހާރު ވެސް ލަސްވެފައި އޮތް ކަމެކެވެ.\nHopefully it will not send back to commission again. Dear president please send this draft to people's majilis as soon as possible.\n— Chon juvan 🌻 (@imranibrahim10) January 8, 2020\nMaa bodahves lasvejje. Sarukaarun beynunvaa ehen hurihaa kameh kurevifa MW ah lasvaan jehey sababeh neh. Verikan badhalukuree magsadhehga kan handhaan bahahtavaa @ibusolih\n— Fans of MP Nizar #NizarForMayor (@mayornizar) January 8, 2020\nފޮޓޯއާ މެދު އެއްބަޔަކު ވަރަށް ސީރިއަސްކޮށް ހިޔާލު ފާޅުކުރި ނަމަވެސް އަނެއް ބަޔަކަށް މި ފޮޓޯ ވީ "މީމް" ހަދަން އެއް ވަނައިގެ ފޮޓޯއަކަށެވެ. ރައީސް ހުންނެވި ގޮތަށް އެއްބަޔަކު ފޮޓޯ ނަގައި އެކި ކެޕްޝަންތައް ޖެހި އެވެ. އަދި ރައީސްގެ ފޮޓޯގެ ވާތް ފަރާތުން ފެންނަން ހުރި ގޮނޑީގައި އެކި މީހުން އަދި ކާޓޫން ކެރެކްޓާތައް އިށީނދެ ތިބި ގޮތަށް ފޮޓޯތައް އެޑިޓްކޮށްގެން ވެސް އެބަ އުޅެ އެވެ.\nރައީސުންގެ ރަސްމީ ފޮޓޯތަކަކީ އާއްމުންނާ އޮންނަ ގުޅުމުގެ ބައެކެވެ. އެކަމަކު މިފަދަ ތަފާތު ފޮޓޯތައް ދިވެހިންނަށް އަދި އަލެވެ.\nރައީސް އޮފީސް ދިވެހި ސަރުކާރު ރައީސް އިބްރާހިމް މުހައްމަދު ސޯލިހް އެންމެ ކުޑަ އުޖޫރަ\n44 ކޮމެންޓް, 160 ރިއެކްޝަންސް\nދެއްކުން ތެރިކަންއެކަނި. މިހާޔަށްބަލާފަވެސް އެގޭނެ ކަމެއްގަ އުޅޭމީހަކުވިއްޔާ. ސެލްފީނެގުން ނޫން ކަމެއްނޯވޭ. ގައުމު މިއްދާހަމަޔަށް ދިޔައިރުގަ ދިޔައީ ދަށަށް.\nދެއްކުން ތެރިކަަން މޫނު މައްޗައް ބަލާލީމަ ވެސް އިނގޭ ހުސް ޑުރާމާ\nހުސް ފޭކު. މައުމޫނުގެ ތިރީސް އަހަރުގެ މުޅި ދައުލަތުގެ ބަޖެޓަކީ 29 ބިލިޔަން. މި ސަރުކާރުން މިދިޔަ އަހަރު 33 ބިލިޔަން ޚަރަދުކޮށްގެން ކުރީ ކޮން ކަމެއް. އާ ނިޒާމެއްގެ ދަށުން އާ ގޮތަކަށް ވައްކަން ބައްޓަންކުރީކީ ނޫންބާ؟\nތިޔަބުނާ ރަން ތިރީސް އަހަރު ރާއްޖޭގެ ކިތަށް ރަށުގައި ނަރުދަމާއާއި ބަނދަރު ހެދުނުތަ؟ އެއްއަތުގެ އިނގިލިން ގުނާލެވުނަސް ރަނގަޅު! ތަރައްގީކުރަން ބޭނުމިއްޔާ ކުރެވޭނީ ކެރިގެން އަދި ފައިސާވެސް ޚަރަދުކޮށްގެން!\nކެވުނު ދިމާލަކުން ކެވޭތޯ. މިހާރު ވައްކަން ކުރަނީ މާމޮޅަށް. ކޯޓްމެދުވެރިކޮށް އެކަންކުރަނީ. ހަދިޔާ ދިނުން އޮންނަނީ މިސަރުކާރުން. ނުލިބޭވަރަކަށް ހަރަދު އެބަކުރޭ، ރައީސް ޔާމީނު ގައުމުގެ ތިޖޫރީ ފުރުވާދީފަ ދިޔައީ މިމީހުންއައިސް ހުސްކުރުން އޮންނަނީ. މީގެ ކުރިންވެސް ތިޔަހެން ބަޔަކު އުޅުނު.\nއޮބާމާ އާއި ކުލިންޓަނާއި ބުސް އާއީ ރޭގަން ފަދަ އެމެރިކާ ވަރަށް ގިނަ ރައީސުއްގެ މި ފަދަ ފޮޓޯތަށް ޓައިމް އަދި ނިއުސްވީކް މަޖައްލާއިން ރާއްޖޭގެވެސް އެތައް ބަޔަކަށް ވާނީ ފެނިފައެވެ. އެއީ ސޯސަލް މީޑިޔާ މިހާ އާންމު ނުވާއިރު އެވެ.\nއޮބާމާ އޮފީހުގައި ރަނުން ޖަރީކޮއްފަ ނެތެވެ. އެއީ ގައުމުގަ އުޅޭ ނިކަމެތި މީހުން މަތިން ހަނދާން ހުރި ކަން އަންގައި ދިނުމުގެ ރަމްޒެއްގެ ގޮތުން ވިސްނާފަ ޒަމާނުއްސުރެ އޯވަލް އޮފީސް ފަރުމާ ކޮއްފަ އިއްނަ ގޮތެވެ. އެއްމެ އާދައިގެ ވަކަރު ބޭނުން ކޮއްގެންނެވެ. ރާއްޖޭގެ ރައީސުން އޮފީސް ވެސް މިހުއްނަނީ ރަނުން ޖަރީކޮއްފަ އެވެ. ނިކަމެތިން އުޅެނީ އަނގަޔާ އަތާ ދިމާނުވެގެން. އިބޫ އައް ވާރުތަ ވިއިރުވެސް ރަނުން ޖަރީ ކޮއްފަ އިންކަންވެސް ފާހަގަ ކޮއްލަން.\nމައުމޫން ވަރަށް ލައިކްވާނެ އަރަބި ވައްތަރަށް ޖަރީކޮއްފައި މަޚުމާ ޖަހާފައި ހުންނަ ތަންތަން.. އެހެންވެ އެގޮތަށް އެހެރީ ރައިސް އޮފީސް ހަދާފައި..\nއޮބާވާވެސް ވެދާނެ ހަމަ ފޮޓޯއަށް ޕޯޒްކޮށްފައިކަމަށް. ނަމަވެސް އޮބާމާގެ ފޮޓޯއިން މަސްއޫލިއްޔަތުގެ ސީރިޔަސްކަމާ، ހައިބަތު ދައްކުވައިދޭ. އަޅުގަނޑުމެންގެ ރައީސްގެ ފޮޓޯ، އެ ލުއި ހިނިތުންވުމާއެކު ބޮޑަށް ވައްތަރީ އިންސްޓާ މޮޑެލް ފޮޓޯއަކާ. މިއީ ވެރިމީހާ ކިބައިން ފެންނަން ބޭނުންވާ ސިފައެެއް ނޫން.\nމިކަހަލަ ފަގީރުން ގިނަ ގައުމެއްގަ ރައީސު ރަނުން ޖަރީ ކޮއްފަ އިން އޭސީ ކޮޓަރިއެއްގަ އިނީމަ ކަޑަ\nމައުމޫންގެ ވެރިކަން ނިމުމުން ތީމުގޭގަ ރަންފަށަލައެއް އަޅާފަހުރި ފާޚާނަތައްޓެއް ދައްކަން ކިއޫ ހަދައިގެން މީހުން ވެއްދި ޕާޓީ މީހުންގެ ވެރިކަމުގައި އެމީހުންގެ ރައީސްގެ މޭޒުގައި ރަން އެވަރަށް ހުރުމުން މިހާރު ހަމަ އޯކޭ؟


College Thakun Vakivaa Meehunge therein Ginaee Anhenun! - Vaguthu\nގައުމީ ޔުނިވާސިޓީގައި ތައުލީމް ހާސިލްކުރާ ދަރިވަރުންތަކެއް ފޮޓޯ: ސްޓޫޑެންޓް ޔޫނިއަން (އެމްއެންޔޫއެސްޔޫ)\nމުޖުތަމައުގެ ތެރޭގައި ދިމާވާ ގޮންޖެހުންތަކާ ހެދި ކިޔެވުން މެދުކަނޑަލާން ޖެހިގެން ވަކިވާ އަންހެނުންގެ ނިސްބަތް އިތުރުވަމުން އަންނަ ކަމަށް ހިއުމަން ރައިޓްސް ކޮމިޝަން އޮފް މޯލްޑިވްސް (އެޗްއާރުސީއެމް) އިން ހާމަކޮށްފިއެވެ.\nޕީއެސްއެމް އިން ގެނެސް ދިން ޕްރޮގްރާމެއްގައި އެޗްއާރުސީއެމްގެ މެމްބަރު އައިމިނަތު ޝިފާތު އަބްދުލްރައްޒާގް ވިދާޅުވީ ކޮލެޖް/ޔުނިވާސިޓީގައި އެންރޯލްވާ އަންހެނުންގެ ނިސްބަތް އުޅެނީ ފިރިހެނުންނާ އެއްވަރެއްގައި ކަމަށެވެ. ނަމަވެސް ކޯސްތައް ފުރިހަމަކުރާ އަންހެނުންގެ އަދަދު މަދުވަމުން އަންނަ ކަމަށާއި އެހެން ދިމާވާން ޖެހޭ ސަބަބުތަކެއްވެސް އޮތް ކަމަށް އޭނާ ވިދާޅުވިއެވެ.\n"ގްރެޖުއޭޝަން ރޭޓަށް ބަލާއިރުގައި އެންރޯލްވި އަންހެން ކުދިންގެ ޑްރޮޕް ރޭޓް މަދު އެ ހިސާބުން އެބައުޅޭ މައްސަލައެއް" ޝިފާތު ވިދާޅުވިއެވެ.\nއެއީ މައްސަލައެއްގެ ގޮތުގައި ނަންގަވަައި ޝިފާތު ވިދާޅުވީ، އެހެން ދިމާވާ މައިގަނޑު ސަބަބަކީ ރާއްޖޭގައި ތިބެގެން މަތީ ތައުލީމް ހާސިލްކުރާ ގިނަ ދަރިވަރުންނަކީ ވަޒީފާ އަދާކުރަމުން ތައުލީމް ހާސިލްކުރަމުންދާ ދަރިވަރުން ކަމަށްވާތީއެވެ.\nއަދި ވަކިން ހާއްސަކޮށް ގިނަ ބަޔަކު ދެކޭ ގޮތުގައި އަންހެނުންނަކީ ގޭތެރޭގެ މަސައްކަތްކުރަން ޖެހޭ ބަޔަކަށްވާތީވެ ކިޔަަވަން ހޭދަކުރަން ޖެހޭ ވަގުތު ވަރަށް ބޮޑަށް ހަނިވެފައިވާ ކަމަށެވެ.\nކިޔެވުން ނިންމުމަށްފަހު އަންހެނުންނަށް ދެން ކުރިމަތިވަނީ ވަޒީފާގެ މައިދާނުގައި ދިމާވާ ގޮންޖެހުންތަކެވެ. ވަޒީފާގެ މައިދާނަށް ބަލާލިޔަސް އަންހެނުންނަށް އެކަށީގެންވާ ފުރުސަތު ހޯދައިދޭން މަސައްކަތްތަކެއް ކުރެވެން ޖެހޭކަން އޭނާ ފާހަގަކުރެއްވިއެވެ.\n"ޗައިލްޑްކެއާ ފެސިލިޓީސްތައް ދައުލަތުން ގާއިމްކުރުމާއި، ވަޒީފާގެ މައިދާނުގައި އަންހެނުން ބާރުވެރި ކުރުމާއި، މުުޖުތަމައު ތެރޭގައި އޮތް ވިސްނުން ބަދަލުކުރަންވެސް މަސައްކަތް ކުރަންޖެހޭ" ޝިފާތު ވިދާޅުވިއެވެ.\nޝިފާތު ވިދާޅުވި ގޮތުގައި ސިޔާސީ ހަރަކާތަތްތަކުގައި ފިރިހެނުންނާ އެއްވަރަކަށް އަންހެނުންވެސް ހަރަކާތްތެރިވެއެވެ. ނަމަވެސް މަގާމުތަކަށް ކުރިމަތިލާން އަންހެނުން ފަސްޖެހެނީ އެ އަންހެނަކަށްވީތީ އެ ފުރުސަތު ނުލިބިދާނެ ކަމުގެ ބިރު އޮތުމުން ކަމަށް ވިދާޅުވިއެވެ.\nސިޔާސީ ކަންތައްތަކުގައި އަންހެނުން ބާރުވެރި ކުރުވުމަށް ސަރުކާރުންވެސް ދަނީ މަސައްކަތްތަކެއް ކުރަމުންނެވެ. އެގޮތުން ލާމަރުކަޒީ ގާނޫނަށް ގެނައި އިސްލާހުގެ ތެރޭގައި ކައުންސިލްތަކުގެ 33 އިންސައްތަ ވަނީ އަންހެނުންނަށް ހާއްސަކޮށްފައެވެ.\nރާއްޖޭގައި ޖެންޑަ އީކުއަލިޓީ ޕްލޭން އެއް އޮތީ މިހާރު ނިމުމުގެ ހާލަތުގައި ކަމަށެވެ. ޕްލޭންގެ ދަށުން 2025 ވަނަ އަހަރާ ހަމަޔަށް ސަރުކާރުގެ އިސް މަގާމުތަކުގައި ތިއްބަވާ އަންހެނުންގެ ނިސްބަތް 40 އިންސައްތަ އިތުރުކުރުމަށާއި، ޖުޑިޝަރީގައި 25 އިންސައްތަ އިތުރުކުރުން، ޑޭކެއާ ސާވިސްތައް އިތުރުކުރުން، ޖެންޑާ ރެސްޕޮންސިވް ބަޖެޓެއް ފެށުން، ގައުމުގެ ޑާޓާ ސިސްޓަމުގައި ހުރި ޖިންސީ އަދި އުމުރުގެ ތަފާތު ކުރުންތައް ހުރި ކަންކަން ރިވައިސްކުރުން ހިމެނެއެވެ.\nޖޫން 29, 2021 17:18\nފިރިހެނުންނަށް ވުރެ އަންހެނުންގެ ހައްގުތައް މިރާއްޖޭގަ ގިނަ އެވެ.\nޖޫން 29, 2021 17:20\nވަރަށް ބޮޑު ދޮގު އޮޅުވާލުމެއް ފިރިހެނުން މާގިނަވާނެ ވަކިވާ


Baaruthah suspend kurumun Rajapaksa Court ah\nދެ ފަހަރެއްގެ މަތިން އިތުބާރުނެތް ކަމަށް ފާސްކުރުމުންވެސް، ބޮޑު ވަޒީރު ކަމުގެ މަގާމު ދޫކޮށްލެއްވުމަށް ރާޖަޕަކްސަ ވަނީ ދެކޮޅު ހައްދަވައިފަ އެވެ. -- ފޮޓޯ: ރޮއިޓާސް\nކޮލޮމްބޯ (ޑިސެމްބަރު 3) - މަހިންދަ ރާޖަޕަކްސައަށް ސްރީލަންކާގެ ބޮޑު ވަޒީރު ކަމުގެ މަގާމު އަދާކުރެއްވުމުގެ ބާރުތައް ކޯޓަކުން ސަސްޕެންޑް ކުރުމާއި ގުޅިގެން، އެ ނިންމުން އިސްތިއުނާފު ކުރައްވާނެކަމަށް އެމަނިކުފާނު ވިދާޅުވެއްޖެ އެވެ.\nއިތުބާރުނެތް ކަމަށް ފާސްކުރުމުންވެސް، މަގާމު ދޫކޮށްލެއްވުމަށް ރާޖަޕަކްސަ ދެކޮޅު ހައްދަވާފައިވާތީ، ރަނިލްގެ ޕާޓީގެ ޕާލިމަންޓް މެމްބަރުންތަކެއް ވަނީ އެ މައްސަލަ ކޯޓަށް ހުށަހަޅައިފަ އެވެ.\nއެ މައްސަލާގައި، ކޯޓުން ބުނެފައިވަނީ ރާޖަޕަކްސާގެ ކެބިނެޓުގެ ސައްހަކަން ކަށަވަރުކޮށްގެން މެނުވީ ކެބިނެޓުގެ މަސައްކަތްތައް ވެސް ކުރިއަށް ގެންގޮސްގެން ނުވާނެ ކަމަށެވެ. އަދި ސަރުކާރުގެ އިސްވެރިއެއްގެ ގޮތުގައި ރާޖަޕަކްސާ ހުންނަވައިފި ނަމަ ގައުމަށް އިޔާދަނުކުރެވޭ ގެއްލުންތަކެއް ލިބިދާނެ ކަމަށް ވެސް ބުނެފައިވެ އެވެ.\nކޯޓުގެ އެ ނިންމުން އިސްތިއުނާފު ކުރައްވާނެކަމަށް ރާޖަޕަކްސާ ވަނީ ވިދާޅުވެފަ އެވެ.


Kuda kujjakah jinsee gonaa kuri meehaku hayyaru kohfi - vNews.mv\n13 June 2019, 15:55\nކުޑަކުއްޖަކަށް ޖިންސީ ގޯނާކުރުމުގެ ތުހުމަތުގައި އުމުރުން ދުވަސްވީ މީހަކު މިއަދު ހައްޔަރުކޮށްފި އެވެ.\nފުލުހުން ބުނީ މިމައްސަލަ ރިޕޯޓްކޮށްފައިވަނީ މިދިޔަ މެއި މަހުގެ 25 ވަނަ ދުވަހު އެެވެ.\nމައްސަލައިގައި ތުހުމަތުކުރެވުނު މީހާ ހައްޔަރުކުރުން ލަސްވީ އޭނާ ހައްޔަރުކުރަން ބޭނުންވާ ލިޔެކިޔުންތައް ލިބުން ލަސްވެގެން ކަމަށް ފުލުހުން ކުރިން ބުނެފައިވެ އެވެ.\nފުލުހުން މިއަދު ބުނީ އުމުރުން އަށް އަހަރުގެ ކުއްޖަކަށް ޖިންސީ ގޯނާކުރި މައްސަލައިގެ ތުހުމަތުގައި އުމުރުން 58 އަހަރުގެ މީހަކު މެދު ރާއްޖެތެރޭގެ ރަށަކުން ކޯޓު އަމުރެއްގެ ދަށުން ހައްޔަރުކޮށްފައިވާ ކަމަށެވެ.\nތުހުމަތުކުރެވޭ މީހާގެ ވަނަވަރާއި އޭނާ ހައްޔަރުކުރެވުނު ރަށުގެ މައުލޫމާތު ފުލުހުން ހާމަކޮށްފައެއް ނުވެ އެވެ. ނަމަވެސް ވީނިއުސް އަށް މައުލޫމާތު ލިބިފައިވާ ގޮތުގައި މިމައްސަލަ ހިނގާފައިވަނީ އއ. އަތޮޅުގެ ރަށެއްގަ އެވެ.\nފުލުހުން ބުނީ ކުޑަކުދިންނަށް ކުރާ ތަފާތު އަނިޔާގެ މައްސަލަތަކަކީ ސީރިއަސް މައްސަލަތަކެއް ގޮތުގައި ތަހުގީގުކުރާ މައްސަލަތަކަކަށް ވާތީ މައްސަލައިގައި ހިމެނޭ އެއްވެސް ފަރާތެއްގެ މައުލޫމާތު ހާމަނުކުރަނީ އަނިޔާ ލިބޭ ކުއްޖާގެ ހައްގުތައް ރައްކާތެރިކުރުމަށް ކަމަށެވެ.


Qaumee dhifaa ee baaru othee dhoodhey gothakah noon: Shamaal\nގައުމީ ދިފާއީ ބާރު އޮތީ ދޫދޭގޮތަކަށް ނޫން: ޝަމާލް\nހަރުކަށި ފިކުރަށް ޖާގަ ދިނުމުގައި ގައުމީ ދިފާއީ ބާރު އޮތީ ދޫދޭ ގޮތަށް ނޫން ކަމަށް ޗީފް އޮފް ޑިފެންސް ފޯސް މޭޖާ ޖެނެރަލް އަބްދުﷲ ޝަމާލް ވިދާޅުވެއްޖެ އެވެ.\nޝަމާލް މިހެން ވިދާޅުވީ "ވިޔަވަތި ރާއްޖެ" ކޮންފަރެސްގައި ވާހަކަފުޅު ދައްކަވަމުންނެވެ. ޗީފް އޮފް ޑިފެންސް ވިދާޅުވީ ހަރުކަށި ފިކުރު ގެންގުޅޭ އެއްވެސް މީހަކަށް ގައުމީ ދިފާއީ ބާރުން ފުރުސަތު ނުދޭނެ ކަމަށާ އަދި ހަރުކަށި ފިިކުރަށް ޖާގަ ދީގެން އެ މުއައްސަސާ ނުވެސް އޮންނާނެ ކަމަށެވެ.\nރައީސް ސޯލިހްގެ ސަރުކާރުން ޓެރަރިޒަމާއި، ހައްދުފަހަނަ އެޅުމާއި ދެކޮޅަށް ގިނަ މަސައްކަތްތަކެއް މިހާރުވެސް ކޮށްފައިވާ ކަމަށާ ގާނޫނަށް ބަދަލު ގެނެސް، ހަރުކަށި ކަމާ ދެކޮޅަށް އަޅަންޖެހޭ ފިޔަވަޅުތައް އަޅަމުން ގެންދާ ކަމަށް ވިދާޅުވިއެވެ.\nޝަމާލް ވިދާޅުވީ ހައްދުފަހަނަ އެޅުމާއި ދެކޮޅަށް މިހާރުން މިހާރަށް މަސައްކަތް ފަށަންޖެހޭ ކަމަށާ އެ މަސައްކަތް މިއަދު ނުކޮށްފިނަމަ ދެން މި ގައުމު އަތުނުވާނެ ކަމަށެވެ. އެއީ ޝައްކެއްވެސް އޮތް ކަމެއް ނޫންކަން ފާހަގަކުރައްވާ ޝަމާލް ވިދާޅުވީ ހަރުކަށި ކަމަށް ދިފާއީ ބާރުން ދޫ ނުދޭނެ ކަމަށެވެ.\n"މިކަމަށް މިހާރު ވަރުގަދަ މަސައްކަތްތަކެއް ނުކުރެވުނިއްޔާ، މުސްތަގްބަލުގައި އަޅުގަނޑުމެންނަކަށް މި ގައުމެއް އަތެއްނުވާނެ، އެހެން ގޮތަކަށް ދަންނަވަނިއްޔާ ރާއްޖޭގައި މި އޮތް ސުލްހަ މަސަލަސްކަމާ އަމާންކަމާއި އޮމާންކަމާއި ސަލާމަތްތެރިކަން ގެއްލިގެންދާނެ ކަމާމެދު ޝައްކެއް ނެތް. އެހެންވީމަ ގައުމީ ދިފާއީ ބާރުންވެސް މި ތިބީ ދޫދޭކަށް ނޫން. މިކަން ހަމަ ވަރުގަދައަށް އެހެން މުއައްސަސާތަކާއި ގުޅިގެން މަސައްކަތް ކުރުމުގެ ވިސްނުމުގައި ގައުމީ ދިފާއީބާރުންވެސް މި ތިބީ." ޝަމާލް ވިދާޅުވިއެވެ.\nޝަމާލް ވިދާޅުވީ މުއައްސަސާތައް ގުޅިގެން ކުރެވިދާނެ މަސައްކަތްތަކާއި މެދު މިހާރުވެސް މަޝްވަރާކުރަމުން ގެންދާ ކަމަށެވެ.


ފުވައްމުލައް ސިޓީ ހިމެނޭ ދެކުނުގެ5އަތޮޅަށް މޫސުމީ ހުދު ސަމާލަށް ފަހު ރީނދޫ ސަމާލު ނެރެފި – Mikal News\nމޫސުމީ ރީނދޫ ސަމާލު ނެ\nފުވައްމުލައް ސިޓީ ހިމެނޭ ދެކުނުގެ5އަތޮޅަށް މޫސުމާބެހޭ އިދާރައިން މިއަދު މެންދުރު ފަހާއި މިރެއަށް މޫސުމީ ރީނދޫ ސަމާލު ނެރެފިއެވެ. މިއަދު، (22 ސެޕްޓެމްބަރު 2021 ވަނަ ދުވަހުގެ) މެންދުރުފަހު 2:30 އިން ރޭގަނޑު 6:45 އަށް ވަނީ ރީނދޫ ސަމާލު ނެރެފައެވެ.\nއެނެމް ފުރަތަމަ މިއަދު މެންދުރުފަހު ނެރުނީ ހުދު ސަމާލެވެ. ނަމަވެސް އޭގެ ގަޑިއެއްހާއިރު ފަހުން ވަނީ ރީނދޫ ސަމާލަށް ބަދަލުކޮށްފައެވެ.\nމޫސުމާ ބެހޭ އިދާރާއި ހާމަކުރާ ގޮތުގައި މިސަރަހައްދަށް ބޯކޮށް ވާރޭވެހުމާއެކު ގުގުރުން އެކަށީގެންވެއެވެ. ގަޑިއަކު 25 މޭލާއި 30 މޭލާ ދެމެދުގެ ބާރުމިނުގައި ވައި ޖެހޭނެއެވެ. އަދި ވިލާގަނޑުގައި ގަޑިއަކު 45 މޭލަށް ވައި ގަދަވެ، ކަނޑުތައް ގަދަވާނެ ކަމަށް ލަފާކުރެވެއެވެ.\nފާއިތުވި 20 އަހަރު ރާއްޖެއަށް ވާރޭވެހިފައިވާ ގޮތް. ޗާޓް: ޑރ.ފަވާޒު\nވައި: ވައި ޖެހޭނީ ހުޅަނގާއި ހުޅަނގުއުތުރުން ގަޑިއަކު 13 މޭލާއި 13 މޭލާ ދެމެދުގެ ބާރުމިނުގައެވެ. އަދި ވިލާގަނޑުގައި ގަޑިއަކު 45 މޭލަށް ވައި ގަދަވުން އެކަށީގެންވެއެވެ.\nކަނޑު: މިސަރަހައްދުގެ ކަނޑުތަށް އާދައިގެވަރަކަށް ގަދަވުމާއެކު ވިލާގަނޑުގައި އިތުރަށް ގަދަވުން އެކަށީގެންވެއެވެ. ކަނޑުގެ ރާޅުތައް 3-6 ފޫޓަށް އުސްވާނެއެވެ.\nސަމާލު: ދިޔަވަރު ބޮޑުވާ ގަޑިތަކުގައި ބައެއް ރަށްތަކަށް އުދައިގެ އަސަރުކުރުން އެކަށީގެންވެއެވެ. ވުމާއެކު ހުރިހައި ފަރާތްތަކުން މޫސުމަށް ސަމާލު ވުމަށް އެދިފައި ވެއެވެ.\nމިއަދު މޫސުން ގޯސްކޮށް ދެއްކި ނަމަވެސް ކުރިޔަށް އޮތް 24 ގަޑިއިރު މޫސުން ރަނގަޅުވާނެ ކަމަށް ލަފާ ކުރެއެވެ.\nމުސުން ކުރިޔަށް ލަފާކުރާ ގޮތް – އައްޑޫ ގަން.\nމޫސުމީ ރީނދޫ ސަމާލާއި ގުޅިގެން ފުވައްމުލައް ސިޓީ ކައުންސިލުން ވަނީ ރައްޔިތުން ސަމާލުވެ ތިބުމަށް އެދިފައެވެ. އަދި މިވަގުތު ސިޓީ ކައުންސިލްގެ ފަރާތުން އަންނަނީ ރަށުގައި ފެންބޮޑުވާ ހިސާބުތަކުގައި ޕަމްޕްތައް ތައްޔާރީ ހާލަތަށް ގެނެވިފައިވާ ކަމަށް ޑިރެކްޓަރު އަހުމަދު މުހައްމަދު (މީނާޒު) ވީޑިއޯ މެސެޖަކުން ވަނީ ހާމަކުރައްވާފައެވެ. މި ވިއްސާރައާި ގުޅިގެން އެއްވެސް އެހީތެރިކަމެއް ބޭނުން ނަމަ 7315001 އަށް ގުޅައިގެން ކުރިޔަށް ގެންދިއުމަށް އެދިފައި ވެއެވެ. މިވަގުތުވެސް ފުވައްމުލައް ސިޓީ އަށް ވާރޭ ވެހެމުން ދާކަމަށް މިނާޒު ހާމަކުރެއްވިއެވެ.\nފުވައްމުލަކު ބަނދަރު ސަރަހައްދަށް މިއަދު ހަވީރު ވާރޭވެހެނީ: ފޮޓޯ ވީޑިއޯ ކެޕްޗަރިން- ޒަމާން\nގުޅުންހުރި މައުލޫތައް:ވައްމުލަކުގެ މޫސުމް, މޫސުން\nދެކުނުގެ އަތޮޅުތަކަށް މޫސުމީ ރީނދޫ ސަމާލު ނެރެފި\nދެކުނުގެ4އަތޮޅަށް މޫސުމީ ހުދު ސަމާލު ނެރެފި\nދެކުނަށް މިއަދު މޫސުން ގޯސްވާނެ – މެޓް އޮފީސް


Thimaage Hithugaives Hin'gan vee mi loabi - Ihavan Online\nNov 03, 2020 18:20\nތިމާގެ ހިތުގައިވެސް ހިނގަންވީ މިލޯބި..\nއައިޝަތު އިލްމާ އަދުނާން\nރިހިކުލައަރާ ދޮންވެލިގަނޑުމަތީ މިނިވަންކަމާއކު ބީހިލައި ކޮންމެ ރާޅަކީވެސް އެ ބިޔަކަނޑުން އުފަންވެ، ބިރުވެރިކަމާއި ނާމާންކަން ފަހަނައަޅާ އައިސް މިކަހަލަ ރިހިވެލިގަނޑެއްގެ ހިމާޔަތް ހޯދާނެ ރާޅެކެވެ. އެދޮންވެލިގަނޑުންދޭ ހިމާޔަތަކީ މިނިވަންކަމެވެ. އެފަސްގަނޑަށް އުފަން ކޮންމެ މީހަކަށްމެވަނީ މިނިވަންކަމެވެ. މި ބިމަށް އުފަން ކޮންމެ ދަރިއަކުމެ އަންގައި ދެމުންދަނީ، މި ފަސްގަނޑަށް އަޅުވެތިކަމުގެ ކަޅު ހިޔަނި އެޅެން ނޭދޭ މިންވަރެވެ. މި ފަސްގަނޑަށް އުފަން ކޮންމެ ދަރިއަކުމެ ބުނަމުންދަނީ “ދިވެހި ބިން މީ އުފަން މަގޭ ބިން، ލެވުނު ފުރަތަމް ނޭވާ މަގޭ ބިން” ކަމެވެ.\nއެފިނި ފަތިހުގެ ހަމަ ހިމޭންކަން ދުނިޔެ މަތީ ރަސްކަން ކުރަމުން ދިޔައިރު، ގައުމުގެ ދިފާއުގައި މި ލޮބުވެތި ފަސްގަނޑުގެ ހިމާޔަތުގައި ތިބީ ދިވެހި ދަރީންނެވެ. ބަޑީގެ ބާރު އަޑާއެކު އެހަމަހިމޭންކަން ފޫއަޅުވައިލި ނަމަވެސް، ސިހުމެއްނެތި، އެ ޢަދުއްވުންނަށް ރައްދު ދިނީ ދިވެހި ދަރީންނެވެ. އެ ޚާއިނުންނަކީ ކޮން ބައެއްކަން ނޭނގޭ ހާލުގައެވެ. އެނގެނީ، މިދިވެހި ދީބުގެ ހަމަހިމޭންކަން ނައްތާލައި، އެ ފިނި ފަތިހުގެ ހިތްގައިމުކަން އަތުލައިގަންނަށް މަސައްކަތް ފެށިކަމެވެ. ދިވެހީންގެ ލޭ އޮހޮރުވައިލާ ނައްތާލަންކަމެވެ. މި ގައުމުގެ އަމަންއަމާންކަމާއި ސުލްހަވެރިކަމުގެ މައްޗަށް އަތްގަދަކުރަންކަމެވެ.\nއެއީ، 1988 ނޮވެމްބަރ 03 ވީ ބުރާސްފަތި ދުވަހެވެ. ދިވެހި ބިމަށް އުފަން 19 ދިވެއްސެއްގެ ލޭ މިބިމަށް އޮހޮރުވައިލި ހިތާމަވެރި ދުވަހެވެ. އެއީ، ރީތި ފަތިހަކުން ފެށުނު އައު ދުވަހެކެވެ. ދިވެހީންގެ ދިގު ތާރިޚުގައި “ކަޅު” ކުލައިން ފަވައިލެވުނު ބިރުވެރި ދުވަހެކެވެ. ނާމާންކަމާއި އަނިޔާވެރިކަމާ ދިވެހީން ކުރިމަތިލި ދުވަހެކެވެ. އެ ރީތި ފަތިހުގެ ހަމަހިމޭންކަން ނަގައިލާ ގައުމު ހަލަބޮލިކޮށްލީ ސީނުކަރައިގެ ޕީޕަލްސަ ލިބަރޭޝަން އޮފް ޓެމްލަ އީލާމް ނުވަތަ ޕްލޮޓް ކިޔުނު ޖަމާޢަތަކާއި ދިވެހި ޚާއިނުންތަކެއް ގުޅިގެންނެވެ. މަކަރާއި ސިއްރުވެރި މިޚާއިނުންގެ ހިތުގައި ރަހުމުގެ ކަންފުޅެއް ވެސް ނެތެވެ. އޯގާތެރިކަމުގެ ޒައްރެއްވެސް ނެތެވެ. ރަސްކަމާއި ތަހުތާއި ވެރިކަމުގެ ދަހިވެތިކަން މެނުވީ އެމީހުންގެ ހިތަކު ޖާގައެއް ނެތެވެ.\nއަރާމް ނިންޖެއްގައި ތިބި ދިވެހީންގެ ލޯތައް ހޭލައްވައިލީ ދުޝްމިނުންގެ ބަޑީގެ އަޑުންނެވެ. ޓ52 ބޯޓުގެ މި ޚާއިނުންގެ ޝިކާރައަކަށްވީ ސިފައިންގެ މައި މަރުކަޒުގެ ހުޅަނގު ފަރާތު ސެގަރުގައި ޑިއުޓީއަށް ހުރި ހުސެއިން އާދަމެވެ. ސިހުންގެ ބިރުވެރިކަން ހިތުގައި ހިނގައިގަތުމާއެކުވެސް، ދިވެހީންގެ ދީނާއި މިގައުމުގެ ދިފާއުގައި ހުސެއިން އާދަމްގެ މޭ ގައުމަށް ޓަކައި، އައްޑަނައަކަށް ދިއްކޮށްލިއެވެ. ފުރަތަމަ މެގަޒިން ހުސްވަންދެން ދުޝްމިނުންނަށް ހަމަލާ ދެމުންދިޔައެވެ. ދެވަނަ މެގަޒިން ހުސްވަމުންދާތީ، ވަޒަނަށް އެދުނެވެ. އަތަށް ވަޒަން އެރި ނަމަވެސް އެންމެހު ވަގުތާ ހަމައަށްވެސް ވަޒަން ފޯރުކޮށްދިނުމަށް އެދި ގޮވިއެވެ. އެއަޑު މަޑުވެ ހުސެއިން އާދަމް ޝަހީދުވެގެން ދިޔައީ “އެކުވެރިންނޭ ހަވާލޭ ވަތަން ލޯބިވާ ވަތަން ލޯބިވާ” ބުނެ އަދުގެ ޒުވާނުންނަށް ނަމޫނާ ދައްކުވައިދީފައެވެ. ޚާއިނުންގެ ނުބައި ރޭވުމުން މިބިން ސަލާމަތްކޮށްދިނުމަށް މަގުކޮށައިދީފައެވެ. މި ދިވެހި ދީބު ފަޚުރުވެރިކޮށްދީފައެވެ.\nބަޑި ބުރާސްފަތީގެ ބަޑީގެ އަމާޒަކަށްވެ 19 ދިވެހިން ޝަހީދުވި ހާދިސާއަށް 32 އަހަރުވެގެންދާއިރު، އެދިވެހީންގެ ޒިކުރާ އާކުރަންޖެހެއެވެ. ޝަހީދުވެގެން ދިޔަ ދަރީން އަދުގެ ޖީލަށް، ސާބިތުކޮށްދިނީ ގައުމަށް ޓަކައި ކެރިގެން ކޮންމެ ކަމަކަށް ވެސް ކުރިމަތިލާނެކަމެވެ. ގައުމުގެ އަމާންކަމާއި މިނިވަންކަމާ ކުޅެލާން މަސައްކަތްކުރާ ކޮންމެ ބަޔަކާ ދެކޮޅަށް ނުކުމެ، ދިވެހި ދިދަ މިނިވަން ޖައްވެއްގައި ވިހުރާލުމަށް މަސައްކަތްކުރާނެކަމެވެ. ދިވެހި ލޭ ހިނގާ، ދިވެހި ބިމަށް އުފަން ކޮންމެ ދިވެއްސެއްގެ ނިދާއަކަށް ވާންވާނީ، ގައުމަށް ބޭނުންތެރި، ޚިދުމަތްތެރި ހަރުދަނާ ދަރިއަކަށްވުމެވެ. ގައުމާއި އިސްލާމްދީނަށް ޓަކައި ތިމާގެ މޭ ދިއްކޮށްލަން ކެރޭނެފަދަ މީހަކަށްވުމެވެ. މިއަދު، ގައުމަށް ޚިދުމަތްކޮށް މާދަމާ ތިމާއާ މެދު ގައުމު ފަޚުރުވެރިވާ ދަރިކަށްވުމެވެ.\nޕޯލްސްޓަރގެ ފިޝަމެން ފުޓުސަލް ޓޯނަމެންޓު ފެށުން މާދަމާ\n"ސީ.ޕީ.އެސް އިފްތާރ ދަޅުބަރި" ފަށައިގެން ކުރިއަށްގެންދަނީ\nރަމަޟާން މަހަކީ ރަނުގެ ފުރުސަތެއް: ޚުތުބާ\nﷲ ތަޢާލާގެ ފުއްސެވުންނެތް ފާފައެއް ނުވޭ: ޝެއިހް އާދަމް ނިޝާން


SunOnline: #VAAHAKA: Majubooru veemaa - Part 12\nމަޖުބޫރު ވީމާ - (12)\nމަރިޔަމް ހިމްނާ (ހިމީ) 07 Sep 2019, 11:55\n"އާހް... ނަ... ނަވީ... ނަވީން" ޝަކީބު ނޭވާ ނުލެވިގެން ތެޅިގަތެވެ. އާހިލް އައިސް ނަވީން ދުރުނުކުރިނަމަ އޭނާގެ އަތުން މިއަދު ޝަކީބު މަރުވީހެވެ.\n"ނަވީން ގާތު ކާކު ދެއްކި ވާހަކައެއްތީ؟" ޝަކީބުގެ މޫނުމަތިން ހިނދުކޮޅަކަށް ޖެހިލުންވުމާއި ކަންބޮޑުވުމުގެ އަސަރު ފެނިލިއެވެ.\n"އަހަރެން ކީކުރަން އެކަމުގެ ބައިވެރިވާންވީ؟" ޝަކީބު ދެފަރާތަށް ބޯ ހޫރާލިއެވެ. ނަވީން ޝަކީބުއާ ދިމާލަށް ދާން އުޅުނުނަމަވެސް އާހިލް އެކަމަށް ހުރަސް އަޅައިފިއެވެ.\n"ނަވީން... ލެޓްސް ގޯ..." އާހިލް އެދުނެވެ. ނަވީން ދެފަރަށް ބޯ ހޫރާލުމަށްފަހުވެސް އާހިލްގެ އެދުމަށް ދެކޮޅު ހެދުމެއްނެތި ދާން ހިނގައިގަތެވެ. ނަވީން ނުކުތުމާއެކު ޝަކީބު ގޮނޑީގައި އިށީނެވެ. ކަރުގައި އަތް ޖައްސާލަމުން އޭނާ ފުންކޮށް ދެތިން ނޭވާ ލިޔެވެ.\n"ނަވީންއަށް ކޮން ކަމެއް އެނގިގެން އުޅެނީ.... ކާކު ނަވީން ގާތު އަހަރެންގެ ވާހަކަ ބުނާނީ.... ހާދީ... އަހަންނާއެކު އެކަމުގައި ބައިވެރިވި ހާދީ ވެސް ވަނީ މަރުވެފަ... ދެން ކިހިނެތް؟ ނަވީންއަށް އެނގުނީ؟" ޝަކީބު ހާސްވިއެވެ.\nޔާސިރު އިނީ އޮފީހުގައެވެ. ގަޑިން ތިނެއް ޖަހަން އުޅެނީއެވެ. ފޯނެއް އައުމާއެކު އޭނާ ބަލާލިއެވެ. ގުޅަނީ ރެޑްލީފް ކުންފުނީގެ އިސްމީހެކެވެ. އޭނާ ފޫހިވެ އިނދެފައިވެސް ފޯނު ނަގާ ހަލޯ އޭ ކިޔާލައިފިއެވެ. އެކޮޅުން ބުނެލި ވާހަކައިން އޭނާގެ ތަބީއަތަށް ބޮޑު ބަދަލެއް އައެވެ. ފޯނު ބާއްވަމުން ވަގުތުން އޭނާ ނަވީންއަށް ގުޅިއެވެ. މާގިނަ އިރެއްނުވެ ނަވީން އައުމާއެކު އޭނާ ކޮޅަށް ތެދުވިއެވެ. ނަވީން އާއި ދާދި ގާތަށް ފިޔަވަޅު އަޅާލާފައި އޭނާ ސުވާލުކުރިއެވެ.\n"ނަވީން.... ކީކުރަން ރެޑް ލީފް ކުންފުނީގެ އޮފީހަށް ދިޔައީ؟" ޔާސިރު ސުވާލުކޮށްލިއެވެ.\n"އެވެސް ޝަކީބުއާ ބައްދަލުކުރަން.... ނަވީން... އަޑެއް ނީވޭތަ؟ އަހަރެން ނަވީން އާ އޭ މި ސުވާލު ކުރަނީ... ޝަކީބުއާ ބައްދަލުކުރަން އެ އޮފީހަށް ދިޔުމުގެ ބޭނުމަކީ ކޮބާހޭ؟" އަޑަށް ބާރުލަމުން ޔާސިރު ސުވާލުކުރިއެވެ. ނަވީން އިސްޖަހާލިގޮތަށް ހުރީއެވެ. އެހެން ހުރިއިރު ޔާސިރު އާ މެދު ހިތުގައި އުފެދިފައި ވި ރުޅިގަނޑު ނަވީންއަށް ކޮންޓްރޯލް ކުރެވެނީ ކިރިއާއެވެ. މުށްކަވާލިއަތް ޖީބަށް ޖަހާލަމުން އޭނާ ތުންފަތުގައި ދަތް އަޅާލިއެވެ.\n"ނަވީން..." ޔާސިރު ހަޅޭއްލަވައިގަތެވެ. ނަވީން އިސްއުފުލާލިއެވެ.\n"މާފުކުރައްވާ..." ނަވީން މަޑުމަޑުން ބުނެލިއެވެ. ޔާސިރުގެ ރުޅިގަނޑު މަޑުނުވާނެކަންވެސް ނަވީންއަށް އެނގެއެވެ. ހަމައެއާއެކު ހަޤީގަތް ކިޔައިދެވޭކަށްވެސް ނެތެވެ. ޔާސިރުއަށް ހަޤީގަތް އެނގޭ ހިސާބަކީ ހުރިހާކަމެއްގެ ނިމުން އަންނާނެ ހިސާބެވެ. އެއީ ނަވީން ބޭނުންވާ ގޮތެއް ނޫނެވެ. އޭނާ ބޭނުންވަނީ ޔާސިރުގެ ހަޤީގަތް ކޮންމެ ހާލެއްގައި ނަމަވެސް ދުނިޔޭގެ ލޯތަކުގެ ކުރިމައްޗަށް ފާޅު ކުރާށެވެ.\nއެވަގުތު ޔާސިރުއަށް ފޯނެއް އައިކަމީ ނަސީބެކެވެ. އޭނާ ނަވީންއަށް ބަލާލަމުން ދެން ދާށޭ ބުނެލީ އަދި ފަހުން ނަވީން އާ ވާހަކަ ދައްކަން ހިތުލައިގެން ހުރެއެވެ.\nނަވީން ނުކުމެ ދޮރު ލައްޕާލާފައި ގޮސް އޭނާގެ ކެބިންއަށް ވަނެވެ. އޭރު އާހިލް ސޯފާގައި މަޑުކޮށްލައިގެން އިނެވެ. ނަވީން ފެނުމާއެކު އޭނާ ތެދުވިއެވެ.\n"ނަވީން... ވީ ގޮތެއް ކިޔައިދޭން ވެއްޖެއެއްނު..." އާހިލް ބުނެލިއެވެ.\nނަވީން އެއްޗެއް ނުބުނެއެވެ. ފަހުން ކިޔައިދޭނެކަމަށްބުނެ މިފަހަރުވެސް ނަވީން ދެކޮޅު ހެދިއެވެ. ގޮނޑީގައި އަޅުވާލާފައި އޮތް ކޯޓް ނަގަމުން އޭނާ ދޮރާ ދިމާލަށް ހިނގައިގަތެވެ. އޮފީހުން ނުކުމެގެން ނަވީން އައީ ގެއަށެވެ. ފެންވަރާ ތާޒާ ވެލައިގެން ނުކުތްތަނާ ކުންފުނީގެ ކަމެއްގައި އަލޫކް އެހީތެރިކަމެއް ބޭނުންވެގެން ބުނުމުން ނަވީން ދިޔައީ ސްޓަޑީއަށެވެ. އަލޫކްއަށް ހަދަންވީ ގޮތް ކިޔައިދިނުމަށްފަހު ނަވީން އެނބުރި ކޮޓަރިއަށް އައިއިރު އޭނާގެ ބޮލުގައި ދިޔައީ ގަދަޔަށް ރިއްސަމުންނެވެ. ސައިޑް ކަބަޑު މަތީގައި ފޯނު ބާއްވާލާފައި އޭނާ ގަމީސް ބާލާފައި އެނދުގެ އެއްފަރާތުގައި ބަހައްޓާފައި ހުރި ގޮނޑީގައި އަޅުވާލާފައި އެނދުގައި ޖައްސާލިއެވެ. އިސާހިތަކު ނަވީންގެ ބޮލަށް ނިދި ސަވާރުވެއްޖެއެވެ.\nއަލޫކްވެސް ނަވީން ކިޔައިދިން ގޮތަށް އޭނާގެ މަސައްކަތް ކުރިއަށް ގެންދިޔައެވެ. މަސައްކަތް ނިންމާލުމަށްފަހު އޭނާވެސް މޭޒުމަތީގައި އޮތް ފޯނު ނަގާ ޖީބަށް ލަމުން ދިޔައީ މަޣްރިބް ނަމާދަށް މިސްކިތަށެވެ. އިޝާނަމާދުވެސް ކޮށްލައިގެން މިސްކިތުން ނުކުމެގެން އޭނާ ދެން ދިޔައީ ރައްޓެހިންތަކަކާ އެކު ކޮފީއަކަށެވެ. ފޯނަށް މާބޮޑަށް ސަމާލުކަން ނުދެވޭތީ އޭނާގެ އަތުގައި އޭރު އޮތީ ނަވީންގެ ފޯނުކަމެއް އަލޫކްއަކަށް ރޭކާނުލައެވެ. އެކުވެރިންވެސް ދައްކަމުން ދިޔައީ މާ ފޯރިގަދަ ވާހަކައެކެވެ. ދިވެހިރާއްޖޭގެ ފުޓްބޯޅަ ޓީމެއް ބޭރުގެ ގައުމަކާ އެކު ކުޅުނު އެކުވެރިކަމެއްގެ މެޗަކުން ބަލިވެގެން އެކަމުގެ ވާހަކައެވެ. ކޯޗުގެ ނިންމުންތައް ކަމުނުދާ ވާހަކައެކެވެ. އެފަދަ ވާހަކަތަކެއްގައި ތިއްބާ އަލޫކްގެ ފޯނު ރިންގުވިއެވެ. ރިންގް ޓޯން ބަދަލުވެފައިވާތީ ކުޑަކޮށް ހައިރާންވިއެވެ. އޭނާ މިއިން ދުވަހަކު ރިންގް ޓޯން ބަދަލެއް ނުކުރެއެވެ. ފޯނު ނަގާ ބަލާލިއިރު ގުޅަނީ ކޮންމެވެސް އިބާއެކެވެ. އަރާފައިވާ ފޮޓޯގައި ތިބީ ނަވީން އާއި ރީތި އަންހެން ކުއްޖެއްގެ އިތުރުން އަދި އެހެން އަންހެނެކެވެ. ނަވީން ނަގާފައިވާ ސެލްފީއެކެވެ. އެއީ ނަވީންގެ ފޯނުކަން ދެނެގަނެވުމާއެކު އޭނާ ނިތް ކުރީގައި ޖަހާލިއެވެ. ދެމީހުން ގެންގުޅެނީ އެއްކަލަހަ ފޯނެއްކަމުން ސްޓަޑީން ނުކުތްއިރު ނަވީންއަށް އަލޫކްގެ ފޯނު އޮޅުނީއެވެ. ތިން ފަހަރަކު އިބާ އޭ އެކިޔާ ކުއްޖަކު ގުޅިއެވެ. އޭނާ އެ ފޮޓޯއަށް ފުން ނަޒަރެއް ދިނެވެ.\n"މީ އަނެއްކާ ދޮންބެގެ ގާރލް ފްރެންޑް ތަ؟ ޔަގީން... އެހެންވީމަތާ އެހެން އަންހެން ކުއްޖަކާ ދިމާލަށް ބަލާވެސް ނުލާނީ...އެކަމަކު މި އަންހެން މީހާ އަކީ ކާކު؟" އެކި ހިޔާލުތައް އަލޫކްގެ ސިކުނޑިއަށް ވެރިވަމުން ދިޔައެވެ. އެ އަންހެން މީހާއަށް ބެލެނީ ކޮންމެވެސް މީހަކާ ވައްތަރުގޮތެއް ހުރީތީއެވެ. އެކަމަކު ކާކުހެއްޔެވެ؟ ވިސްނިވަރަކަށް މޫނުމަތިން ކޮންމެވެސް ވަރަކަށް ނަވީންއާއި ވައްތަރު ގޮތެއް ހުރިހެން ވެސް ހީވިއެވެ. މޮޔަ ހިޔާލެކޭ ހިތާ އޭނާ ދެފަރާތަށް ބޯ ހޫރާލީ އެ ވާނީ އެ އަންހެން ކުއްޖާގެ މަންމައަށޭ ހިތާއެވެ. ފޯނު ކެނޑުމުން އަލޫކް ނަވީންއަށް ގުޅަން މަސައްކަތް ކުރިއެވެ. ގުޅޭ ގޮތެއް ނުވިއެވެ. ދެފަހަރަކު ގުޅާފައި އޭނާ މަޑުޖައްސާލިއެވެ. އަނެއްކާވެސް އެ އިބާއެއް ގުޅަން ފެށިއެވެ. ހަތްފަހަރަށް ވުރެ ގިނަ ފަހަރު އިބާ ގުޅިއެވެ. ގުޅާވަރުން އެންމެ ފަހުން ބޮލަށް އުނދަގޫވެގެން އަލޫކް ތަންކޮޅެއް ދުރަށް ޖެހިލާ ފޯނު ނެގިއެވެ.\n"ނަވީން... ނަވީން.. ޕްލީޒް... އަހަރެން... އަހަރެން ސަލާމަތް ކުރޭ... އޭނަ އަހަރެން މަރާލަފާނެ.. ނަވީން..." ކަންފަތުގައި ފުރަތަމަވެސް ޖެހުނީ އަންހެން ކުއްޖެއްގެ ރުއިމުގެ އަޑެވެ. އެ އަޑު އިވުމާއެކު އަލޫކްއަށް ދެ ބުމަ ކުޑަކޮށް ގާތް ކޮށްލެވުނެވެ.\n"ހޭ...ކިހިނެތްވީ؟..." އަލޫކް މަޑުމަޑުން އަހާލިއެވެ.\n"ނަވީން... ޕްލީޒް... އަވަހަށް އާދެބަލަ... ޕްލީޒް... ނަވީން... އޭނަ އަހަރެން.... ނަވީން..." ގިސްލެވޭ ވަރުން އެ ކުއްޖާއަށް އެއްވެސް ވަރަކަށް ވާހަކަ ދެކެވޭ ގޮތެއް ނުވިއެވެ.\n"އާދެބަލަ!... ޕްލީޒް... އަވަސް.... ނަވީން...." ފަހަރަކަށް ވުރެ ފަހަރެއް އެ ކުއްޖާގެ އަޑު ބާރުވަމުން ދިޔައެވެ. އަލޫކްއަށް ބުނާނެ އެއްޗެއް ނޭނގުނެވެ. އޭނާއަށް އަހާލެވުނު ހާވެސް އެއްޗަކީ ތިހުރީ ކޮންތާކުތޯއެވެ.\n"ގޭގަ... އަވަސް ނަވީން...." އެ ކުއްޖާގެ އަޑު އިވުމާއެކު އަލޫކް ވާހަކަ ދެއްކިއެވެ.\n"ކޮންތާކު... ކޮންތާކު ހުރި ގެއެއް...." އަލޫކް ސުވާލުކުރުމާއެކު އެ ކުއްޖާ ގެ ގިސްލުން އިތުރުވިހެން ހީވިއެވެ.\n"ނަވީން... ސަކަރާތް ނުޖަހަބަލަ... އަހަރެން އުޅޭތަން އެންމެ ރަނގަޅަށް އެނގޭނީ ނަވީންއަށް.... ނަވީން... އަވަހަށް އާދެބަލަ..."\n"ކޮންތާކަށް؟" އަލޫކް ވެސް ހާސްވެއްޖެއެވެ. އޭނާ ރައްޓެހިންނަށް އަތުން އިޝާރާތް ކޮށްފައި ދާންޖެހިއްޖެކަމުގައި ބުނެލިއެވެ. އަދި އަވަސް އަވަހަށް މަގުމައްޗަށް ނުކުތެވެ. ރޮމުން ރޮމުން އެކޮޅުން އެ ހުރިތަންވެސް ބުންޏެވެ. އަވަހަށް އަންނަން ބުނިތަނާ ފޯނު ކެނޑިއްޖެއެވެ. އަލޫކް އޭނާގެ ކާރާ ދިމާލަށް ދިޔައީ ދުވެލާފައެވެ. ކާރަށް އަރަން އުޅެފައިވެސް އެބުނާ ގެއެއް ނޭންގޭތީ ދާން ލަސްވާނެތީ މަގުމަތިން ޓެކްސީއެއް ހޯދާ އޭނާ އެއަށް އެރިއެވެ. އެއަށްފަހު އޭނާ އެ އަންހެން ކުއްޖާ އެބުނާ ތަނަކަށް ދިޔުމަށް ޑްރައިވަރަށް އެންގިއެވެ. އެ ފޯނުން އޭނާގެ ނަންބަރަށް އަލޫކް ގުޅަން މަސައްކަތް ކުރިއެވެ. ދޮންބެގެ ފޯނުގެ ކޯޑު ކުރިން ދުވަހު ޖަހަނިކޮށް ފެނުނު ކަމީވެސް ނަސީބެކެވެ.\n"ދޮންބެ ފޯނު ނަގާބަލަ... ދޮންބޭ...." އަލޫކްއަށް ކިޔާލެވުނެވެ. އޭނާ އެގެއާ ހިސާބަށް ދެވެންދެންވެސް އިނީ ގުޅާލަ ގުޅާލައެވެ. ޑްރައިވަރަށް ލާރި ދީފައި އޭނާ ފޭބިއެވެ. އެޕާރޓްމެންޓުގެ މައްޗަށް ބަލާލުމާއެކު އެތަނުން އެ އަންހެން ކުއްޖާ އުޅޭ ބައި ހޯދާނީ ކިހިނެތްބާއޭ އަލޫކްގެ ހިތަށް އެރިއެވެ. އޭނާ އަވަސް އަވަހަށް ފޯނުން އެ ނަންބަރަށް ގުޅިއެވެ. ނަސީބަކުން ފޯނުވެސް ނަގައިފިއެވެ.\nފޯނު ކަންފަތުގައި ޖައްސާލުމާއެކު އިބާ އުޅޭ ފްލޯއަކާ ބެހޭގޮތުން ސުވާލުކޮށްލިއެވެ.\n"ނަވީން... ކީއްވެ... ތި ސުވާލު... އަވަސް... " އެ އަޑު އާދަޔާ ހިލާފަށް މަޑުކަން އަލޫކްއަށް ފާހަގަ ކުރެވުނެވެ.\n"އަވަސް... އަހަރެންގާތު ތި އުޅޭ ފްލޯ ބުނެބަލަ... މިވަގުތު ދޮންބެ...." ފޯނު ކެނޑުމާއެކު އަލޫކް އެ ނަންބަރަކަށް ގުޅަން މަސައްކަތް ކުރިއެވެ. އެހެންނަމަވެސް މިހާރު ފޯނު އޮތޯ ނިއްވާލާފައެވެ.\nއޭނާ އަނެއްކާވެސް އޭނާގެ ނަންބަރަށް ގުޅަން މަސައްކަތް ކުރިއެވެ.\nނަވީންއަށް ހޭލެވުމާއެކު އޭނާ ފުރަތަމަވެސް ހޯދާލީ ފޯނެވެ. ފޯނު ނެގިއިރުވެސް ފޯނަށް ކެނޑި ނޭޅި ގުޅަމުން ދިޔައެވެ. އޭނާ ފޯނަށް ރަނގަޅަށް ބަލާލިއެވެ. އަރާފައި އިނީ ދޮންބެ އެހެންނެވެ. އެއީ އަލޫކްގެ ފޯނެވެ. އަވަސް އަވަހަށް ފޯނު ނެގުމާއެކު އޭނާ ހަލޯ އޭ ކިޔާލިއެވެ.\n"ދޮންބޭ... ދޮރުގެ ކޯޑް ކިޔާދީބަލަ ވަރަށް އަވަހަށް" ހާސްވެފައި ހުރިވަރުން އަލޫކްއަށް އަހާލެވުނީ ފުރަތަމަވެސް އެހެންނެވެ.\n"ކޮން ދޮރެއް...؟" ނަވީން ސުވާލުކޮށްލިއެވެ. އަލޫކް އޭނާ ހުރިތަނާ، ވީގޮތް ކިޔައިދިނުމާއެކު ނަވީން ހާސްވިއެވެ. ރަޖާގަނޑު އެއްފަރާތް ކޮށްލާފައި އޭނާ އެނދުން ތެދުވިއެވެ. ދެ ފިކުރެއްގައި ހުރެގައި އޭނާ އަލޫކްއަށް ކޯޑްކިޔައިދިނެވެ.\n"އަލޫކް... ގޭތެރޭގެ ހާލަތު ބަލާފަ އަހަންނަށް އަންގައްޗޭ...އަހަރެންގާތު ނާހާ އެއްވެސް ކަމެއް ނުކުރާތި!" ފޯނު ބޭއްވުމުގެ ކުރިން ނަވީން ބުނެލިއެވެ. އެއްޗެކޭ ނުބުނެ އަލޫކް ފޯނު ކަނޑާލިއެވެ. ދޮރުގެ ކޯޑް ޖަހާލާފައި ދޮރު ހުޅުވާލާފައި އޭނާ އެތެރެއަށް ވަނެވެ. އެއާއެކު ފެނުނު މަންޒަރުން އޭނާގެ ހަރަކާތްތައް މަޑުޖެހިލިއެވެ.\nސޯފާތަކުގެ ކައިރިއަށް ވެއްޓިފައި އޮތް އަންހެން ކުއްޖާގެ ނިތްކުރިމަތި ފަޅައިގެން ގޮސްފައި ވެއެވެ. ތުންފަތް ކައިރީގައި ކޮންމެވެސް ވަރަކަށް ލޭ ހޭކިފައި ހުރިއިރު އިސްތަށިގަނޑު އޮތީ އެކީ ހޭވިފައެވެ. ފަޔާއި އަތުގައިވެސް ތަޅާ އަނިޔާ ކޮށްފައިވާ ފަދަ ނިޝާން ތަކެވެ. އެ އަންހެން ކުއްޖާއާ ދިމާލަށް ދެ ފިޔަވަޅު އަޅައިލިތަނާ ފާރާ ފިތިގެން ކަހަލަ ގޮތަކަށް ކަކުލުގައި ދެ އަތް އަޅުވާލައިގެން އިން އަންހެން މީހާވެސް އޭނާގެ ލޮލުގައި އަޅައިގަތެވެ. ހަދާނެ ގޮތް ނޭނގުނު އަލޫކް އަވަސް އަވަހަށް ގޮސް ކައިރިވީ އެ އަންހެން ކުއްޖާގެ ގާތަށެވެ. ހާލަތުގެ ގޮތުން ކަންތައްތައް އެންމެ ފުރިހަމައަށް ވިސްނައިގަންނާކަށް އަލޫކްއަކަށް ނޭނގުނެވެ.\n"ހޮސްޕިޓަލް...." ވައިއަޑުން އެ ބަސްތައް އަލޫކްގެ ދުލުން ބޭރުވިއެވެ. އެކަމަކު އޭގެ ކުރިން އޭނާ އެ އަންހެން ކުއްޖާ ނަގާ ސޯފާގައި ބޭއްވިއެވެ. އެއަށްފަހު އޭނާ އެ އަންހެން ކުއްޖާ ނޭވާ ލާތޯ ބެލިއެވެ. ނޭވާ ލާކަން ޔަގީންވުމުން ވިންދު ބަލާލާފައި އޭނާ ދެން މިސްރާބުޖެހީ އަނެއް އަންހެން މީހާއާ ދިމާލަށެވެ. އޭނާ ހަމަ ހުއްޓުމާއެކު އެ އަންހެން މީހާގެ ނޭވާ އަވަސްވެގެން ދިޔައެވެ. ހަމައެއާއެކު އެ މީހާގެ ނަޒަރު އޭނާ އަރައިގެން ހުރި ބޫޓަށް ހުއްޓުނުކަންވެސް އަލޫކް ދެނެގަތެވެ. އެއާއެކު ހަނދާންވިއެވެ. ގޭތެރެއަށް ވަންނަމުން އޭނާ ބޫޓު ބާލަން ހަނދާން ނެތުނީއެވެ. މަޑުމަޑުން އެމީހާއާއި ދިމާލަށް އަތްދިއްކޮށްލިނަމަވެސް އެމީހާ ތެޅިގަތް ގޮތުން އަލޫކް ފަހަތަށް ޖެހިލިއެވެ. އެ މޫނުމަތީގައި ވި ބިރުވެރިކަމުގެ ސަބަބުން އޭނާ ކަންބޮޑުވިއެވެ. ދެން ބަލާލެވުނީ ސޯފާގައި އޮތް އަންހެން ކުއްޖާއަށެވެ. އެ ކުއްޖާގެ ނަމަކީ އިބާ ހެއްޔެވެ؟ އިބާގެ ގާތަށް ހުއްޓިފައި ދެފަހަރަކު ކޮލުގައި ޖަހާލަމުން އަލޫކް ގޮވާލިއެވެ. އެވަގުތު ނަވީން ގުޅުމުން އޭނާ ހާލަތު ކިޔައިދިނެވެ.\n"ގުޑް.... އަލޫކްއަށް ތި ސިޗުއޭޝަން ހޭންޑެލް ކުރެވޭނެ... އިތުރު މީހަކަށް ނުގުޅާތި... ހޮސްޕިޓަލަށްވެސް ނުގެންދާތި... އަހަރެން މިދަނީ..." ނަވީން ފޯނު ކަނޑާލިއެވެ.\n"އޭތް...އޭތް" އަލޫކް އަނެއްކާވެސް އިބާއަށް ގޮވާލިއެވެ.\nމަޑުމަޑުން އެސްފިޔަތައް ތަޅުވާލިތަން ފެނި އޭނާ ހަމަޖެހުމުގެ ނޭވާއެއް ލިޔެވެ. އެއަށްފަހު އަނެއްކާވެސް ފާރު ކައިރީގައި އިން އަންހެން މީހާއަށް ނަޒަރު ހުއްޓާލިއެވެ. އެމީހާ އިން ހާލު ފެނި ހަމްދަރުދީވި އަލޫކް އަނެއްކާވެސް އިބާއަށް ނަޒަރު ހުއްޓާލިއެވެ. ކޮންމެއަކަސް ފުރަތަމަ އެހީތެރިވާނީ ކާކަށްކަމެއް އަލޫކްއަކަށް ނޭނގުނެވެ. އަވަހަށް ދޮންބެ އަންނާނެނަމައެވެ. މިއީ ކޮންބައެއްހެއްޔެވެ؟ ދޮންބެއާ މި މީހުންނާ އޮތީ ކޮން ގުޅުމެއް ހެއްޔެވެ؟ ހަމައެއާއެކު ދޮންބެ އައުމުގެ ކުރިން ގޭން ބޭރަށް އެކަކު ނުނެރެންވެސް އެބުނީ ކީއްވެހެއްޔެވެ؟ މިކަމުގެ އަޑީގައި ފޮރުވިފައިވާ ބޮޑު ސިއްރަކީ ކޮބައިހެއްޔެވެ؟\nކައްކާބަޔަށް ގޮސް ތައްޓަކަށް ފެން އަޅައިގެން ގެނެސް އިބާގެ މޫނަށް ދެފަހަރަކު އަލޫކް ފެންފޮދެއް ޖަހާލިއެވެ. އެއާއެކު އަނެއްކާވެސް އެސްފިޔަތައް ތަޅުވާލާފައި އިބާ ދެލޯ މަޑުމަޑުން ހުޅުވާލިއެވެ.\n"ނަވީން..." ނަވީންއަށް ގޮވާލުމާއެކު އިބާ ފުންމައިގެން ތެދުވިއެވެ. އިބާ ތެދުވި ގޮތުން އަލޫކްއަށްވެސް ފަހަތަށް ޖެހިލެވުނެވެ.\n"ނޫން..." އިބާއަށް ބުނެވުނެވެ. އެއާއެކު އޭނާއަށް ވަށައިގެން ހޯދާލެވުނެވެ.


Gasim Aa Eku Raajje Goss Thafaathu Dhahkaanan - Ali Waheed - Vaguthu\nއިންތިހާބުން ސަރުކާރު ބޮޑު ބައްޔަކާއި ދިމާއަށް! -4ގަޑިއިރު ކުރިން\nގާސިމްއާއެކު ރާއްޖެ ގޮސް ތަފާތު ދައްކާނަން - އަލީ ވަހީދު\n2 އަހަރު ކުރިން ( ޖޫން 23, 2018 )\nއަލީ ވަހީދު ޖޭޕީ ލީޑަރު ގާސިމް އިބްރާހިމް އާއި އެކު - ފޮޓޯ: ޖޭޕީ\nޖުމްހޫރީ ޕާޓީގެ ބާނީ ގާސިމް އިބްރާހިމްއާއެކު މިއަހަރު ރާއްޖެ ވަޑައިގެން ތަފާތު ދައްކަވާނެ ކަމަށް ޖުމްހޫރީ ޕާޓީގެ ރައީސް ކަމަށް ރޭ އިންތިހާބުވެ ވަޑައިގެންނެވި އަލީ ވަހީދު ވިދާޅުވެއްޖެއެވެ.\nއަލީ ވަހީދު ރާއްޖެ ދޫކުރައްވައި ވަޑައިގެންނެވީ 2015 ވަނަ އަހަރުގެ މޭޑޭގެ މުޒާހަރާއަށްފަހުއެވެ. އަދި ގާސިމް ރާއްޖެ ދޫކުރައްވައި ވަޑައިގެންނެވީ ބޭސްފަރުވާ އަކަށް ކަމަށް ވިދާޅުވެއެވެ. ގާސިމް ރާއްޖެ އިން ވަޑައިގެންނެވިއިރު އެމަނިކުފާނުގެ މައްޗަށް ވަނީ ތިން އަހަރާއި 12 މަހުގެ ޖަލު ހުކުމެއް އިއްވާފައެވެ.\nޖޭޕީގެ ކޮންގްރެސްގެ ނިންމުމުގެ ރަސްމިއްޔާތުގައި ވީޑިއޯ މެދުވެރިކޮށް ދެއްވި މެސެޖުގައި އަލީ ވަހީދު ވިދާޅުވީ މި އަހަރުގެ ތެރޭގައި ގާސިމާއެކު ރާއްޖެ ވަޑައިގެން ޖުމްހޫރީ ޕާޓީއަކީ ބޮޑު ޕާޓީއަކަށް ހައްދަވާނެ ކަމަށާއި އެ ބޭފުޅުން ރާއްޖެ ވަޑައިގެން ތަފާތު ދައްކަވާނެ ކަމަށެވެ.\nއަދި ފުޓްބޯޅަ މެނޭޖަރަކަށްވެގެން ލަންޑަނުގައި ފިނީގައި ވެސް އުޅުއްވިދާނެ ކަމަށައި ނަމަވެސް ރާއްޖެ ވަޑައިގަންނަވަން ނިންމަވާފައިވަނީ ސިޔާސީ ޕާޓީތަކުގެ ވެރިންނާއި ރައްޔިތުންގެ ހައްގުގައި ކަމަށްވެސް އަލީ ވަހީދު ވިދާޅުވިއެވެ. އަދި ކުޑަދުވަސްކޮޅެއްގެ ތެރޭގައި ޖޭޕީގެ މެމްބަރުން ކުރެއްވި އިތުބާރަށް ވެސް އަލީ ވަހީދު ޝުކުރު އަދާކުރެއްވިއެވެ.\n"ޖޭޕީގެ މާވަހަރަކަށް ހެދީތީ ޝުކުރު ދަންނަވަން. އޭގެ ބަދަލު ދައްކާނަން. ނަމޫނާ ގޮތެއްގައި އިންތިޒާމްވެގެން ހިނގާ ޕާޓީއަކަށް ޖުމްހޫރީ ޕާޓީ ހަދާނަން" އަލީ ވަހީދު ވިދާޅުވިއެވެ.\nރާއްޖޭގެ ސިޔާސީ މަސްރަހާއި ގުޅޭގޮތުން ވާހަކަދައްކަވަމުން އަލީ ވަހީދު ވިދާޅުވީ މި ސަރުކާރުގެ އަނިޔާވެރިކަން ވަރަށް މައްޗަށް ގޮސްފައިވާ ކަމަށާއި މިއީ ޕާޓީ އިސްކުރުމުގެ ބަދަލުގައި ގައުމު އިސްކުރަން ޖެހިފައިވާ ވަގުތު ކަމަށެވެ. އެގޮތުން ސޯޝަލް މީޑިއާ ދޫކޮށް ހަގީގީ މަޝްވަރާއަށް ވަޑައިގަތުމަށް އަލީ ވަހީދު ވަނީ އިދިކޮޅު ޕާޓީތަކަށް ގޮވާލާފައެވެ.\n"ވެރިކަން ކުރާނީ ކޮން ޕާޓީއެއްތޯ ބެލުން މިވަގުތު މުހިއްމެއް ނޫން. ހުރިހާ އެންމެން ވެސް ފަހަތަށް ފިޔަވަޅު އަޅަންޖެހޭ. އިސްކަން ދޭންވީ ގައުމަށް" އޭނާ ވިދާޅުވިއެވެ.\nމީގެއިތުރުން އަލީ ވަހީދު ވަނީ ގާސިމަކީ ކަމެއް ބޭނުންވުމުން އަރާ "ހަރުގަނޑަކަށް" ނުހެދުމަށް ވެސް ގޮވާލާފައެވެ.\nއަލީ ވަހީދުގެ މައްސަލަ ހައިކޯޓުން ބާތިލްކޮށްފި\nއަލީ ވަހީދު އުޅޭތަނެއް ދައުލަތަކަށް ނުހޯދުނު\nޖޫން 23, 2018 20:52\nގާސިމާ އެކު ރާއްޖެ އައިސް އަލީ ވަޙީދުގެ ފއް ދައްކަންވީނު....\nޖޫން 24, 2018 14:23\nއޭގަވެސް ވަރުހުންނާނެކަން ނޭގޭނު؟\nޖޫން 23, 2018 20:58\nލާރިގަނޑެއް ދަމަިގަންނަނީ ދޯ\nޖޫން 23, 2018 20:59\nކަލޯ ޤާސިމާއެކު ރާއްޖެ އައިސް ހާޓްއެޓޭކެއް ނުޖެހޭތި. އެއީ ރިޝްވަތުދޭ މީހުން ކައިރީގައި އުޅޭ މީހުންނަށް ގައިން ގަޔަށް އަރާ ބައްޔެއް!!!\nޖޫން 23, 2018 21:18\nގާސިމާ އެކު ރާއްޖެ ގޮސް ގޮޅީގަ އޮވެ ތަފާތު ދައްކާނެ ކަމައް މިބަލަނީ...\nޖޫން 23, 2018 21:29\nޖޫން 23, 2018 22:00\nޖޫން 23, 2018 22:01\nމިއީ ދުނިޔޭގަ މިވަގުތު ހުރި އެންމެބޮޑެތި ކަރާ ފަޅާ އެކަކު ކަރާ ފަޅަމުން ގޮސް ކަރަލަކީ މާވަހަރު ކަމުގައިވެސް ހަދައިފި އަވަހަށް ރާއްޖެ އާދޭ ނުފެޅި ހުރި ހުރިހާ ކަރަލެއް ފަޅަން ކާކު ކަލޭގާތުގައި ބުނީ ލަންޑަނުގައި ކަރާފަޅަން ހުންނާށޭ އާދޭ އާދޭ އުދުހިފަ އާދޭ!! އަވަހަށް އާދޭ ނުރުހިފަ އާދޭ އެންމެން އާދޭ ވަންނަން އާދޭ ޖ.......ލ.........ށ\nޖޫން 24, 2018 14:24\nމީނާއަކީ ކަރާ ރަށަށް އުފަން މީހެއްކަން ހަނދާން ނައްތާލައިގެން ނުވާނެ. ކަރާ ފަޅަން މީނަ ވަރަށް ކުޅަދާނަވާނެ\nޖޫން 23, 2018 22:13\nކޮބާ ރަންރީނދޫ ޓްވިޓަރޭ ތަމެންނަށް ފެނޭތޭ ފެނޭދޯ. ފެނޭތޭ ފެނޭދޯ. ގެޓް ދަ ޕޮއިންޓް. ގުޑް ގުޑް\nޖޫން 23, 2018 22:17\n28 މިލިޔަން ރުފިޔާ ހުސްވީމާ ސޭޓުގެ ޖީބަށް. ތިވެސް ދެން ގޮތެއްދޯ\nޖޫން 23, 2018 22:27\nރަގަޅު ވާހަކައެއް. ތިޔޮއް ހެދި މިނިސްޓްރީ ތަކަކުންވެސް އެނގޭ ތިޔަކަން. ޕަކާސް.........!!!!! ފުރަތަމަ ގާސިމު ދިވެހިދައުލަތަށް ދަރާއޮތް ދަރަނިދައްކާ ޚަލާސް ކުރަންވީނޫންތޯ ތަންތަނުން އެހެލާފަތިބޭ ސިޔާސީ ހައްޕުނޑު ގަންނަން ލާރި ޚަރަދު ނުކޮށް.....؟؟؟ ބުނަންތަ ވާހަކައެއް ބޫންބޫން، ތަފާތު ދެއްކިދާނެ އެކަމަކު ގާސިމަށާ އޭނާގެ ފަހަތުގައި ތިބޭ ބައިގަނޑަށް ދެއްކޭނީ ފަނާކުރަނިވި ތަފާތު. ބިނާކުރަނިވި ތަފާތު ދެއްކޭނެ ހަމައެކަނި ލީޑަރަކީ ރައީސް ޔާމީން. އެމަނިކުފާނު އެދަނީ މިހާރުވެސް ﷲގެ ވާގިފުޅާއެކު ތަފާތު ދައްކަމުން.....!!!\nޖޫން 23, 2018 22:34\nގާސިމް އާއި އެކު އައިސް ތަމެން ތަފާތު ދައްކާނެ ކަމެއް ނެތް ތްމެން ތިބޭ ރާއްޖޭން ބޭރުގައި ރިޔާސަީ އިންތިޚާބު ނިމެން ދެން.\nޖޫން 23, 2018 22:50\nއަހަރެމެން ވެސް ތަފާތު ދައްކާގޮތަށް މިތިބީ ގާސިމް ޖަލުހުކުމުން 1 ދުވަސްވެސް އަދި މައިނަސް އެއްނުވޭ. ދެން ވަހީދުގެ މޭޑޭގެ ކަންތަކުގައި ތަފާތު ފެނިގެން ދާނެ މިކޮޅަށް އައިމާ. އަވަހަށް ބަހީ...\nޖޫން 23, 2018 22:52\nމަބުނިން މިކަލޭގެ ޖޭޕީއަށްލީ މާލޭގައި ޖޭޕީން ލައްވައި މުޒާހަރާ ކުރަންށޭ.\nޖޫން 23, 2018 23:13\nއަނެއް ދިވެހިރާއްޖެ އަށް ވެސް ނާރުވާނެ.. ތިޔަ ގާސިމާ އަލީ ވަހީދު އާ.\nޖޫން 24, 2018 00:30\nއާނ ކަލޭ ތަފާތު ދައްކާ ގޮޅީގަ އޮވެގެން..\nޖޫން 24, 2018 06:20\nކަލޭ އައިސް ގާސިމަށް ދޮނެއްދޭތި. ކުރިންވެސް މީހެއްގެ ގައިގާ ބައްދާ ދޮން ދިނީމެއްނު.\nޖޫން 24, 2018 07:46\nޖޭޕީ އޮތީ ވެރިކަން ކުރަން ތައްޔާރަށް، އިންތިޚާބު ކާމިޔާބު ކުރާނަން ކަމަށް ޑރ. ހުސެއިން ބުނި ނަމަވެސް ތަމެން ދައްކާ ވާހަކަ ތަކަކީ އެއީ ކަނޑުގައި އަޅާލާ ރޮނގު ތައް ކަން މަމެންނަށް އިނގެއޭ ވަރަށް ރަނގަޅަށް ކުޅަދާނަ އެއް ނޫން ތަމެންނަށް ކޮމަން އެއް ކެންޑިޑޭޓެއް ވެސް ނެރޭން ނެރިޔަ ވެސް ނުދޭނަން އަދި ކެނެރީގެ ނަޝީދުގެ ނަމެއްވެސް ނޯންނާނެއޭ ރާއްޖޭގައި މިއަހަރު ބާއްވާ ރިޔާސީ އިންތިޚާބުގެ ރޭހުގައި އެރޭހަށް މަމެން މިކިޔަނީ އެއިޓީން މޫން ސީންގް ރޭސް އޭ މަމެން މިރޭހުގައި ތަމެން ކްރިޓިކްސް އަށް ކޮމަން ކެންޑިޑޭޓެއް ނެރޭނެ ފުރުސަތު ވެސް ނުދޭނަމޭ އެނޫން ނަމަ މީ ޕޮލިޓިކަލް ސައެންްސް ހިމެނޭ ގޭމް އެއް ނޫނޭ މަމެން މިކުޅެނީ މަމެން ދަންނަމޭ މާލެ އާއި ރާއްޖެތެރޭ މީހުންގެ ސޯޝަލް އެފެއަރޒް އަދި އެމެންގެ މެންޓަލިޓީ ވަރަށް ރަނގަޅަށް ތަމެން ހިޔަންޏަށް މުޑި ނަގައިގެން މެލޭޝިއާ މީހުންގެ މެންޓަލިޓީ އާއި ދިވެހިންގެ މެންޓަލިޓީ އާއި އެއްވަރު ކުރަން އުޅޭނަމަ ސްޓިލް ލޯންގް ވޭ ޓު ގޯ ދޯ. ނުވާނެ ތިޔާ ކަމެއް މަހަށް ދޭބަލަ.\nޖޫން 24, 2018 08:16\nރާއްޖޭގެ ސިޔާސީ މަޝްރަހު ދިރާސާ ކޮށް ބަލާއިރު ޖޭޕީ އަށް ނެތް ކުރިއަށް އޮތް 100 އަހަރު ވެސް ރާއްޖޭގެ ވެރިކަން ކުރެެވެން. ދިރާސާ ތަކުން ދައްކާ ގޮތުގައި ޖޭޕީ ސަރވައިވް ވާން ބޭނުން ނަމަ ޖޭޕީ އެބަޖެހޭ ސެކްރިފައިސް ތަކެއް ވާން ރިޔާސީ އިންތިޚާބުގެ ވޯޓްގެ ނަތީޖާ އިއުލާން ކުރުމުގެ ކުރިން ރިޔާސީ އިންތިޚާބުގެ ނަތީޖާ މިފަހަރު އިއުލާން ކުރާ އިރު ބޮޑު ތަނުން އިދިކޮޅު ކޯލިޝަން އިން ނެރޭ ކެންޑިޑޭޓަށް ވޯޓް ނުލިބި ވޯޓްލާ ރައްޔިތުންގެ %85 ވޯޓް އިން ޕީޕީއެމް އެމްޑީއޭ ކޯލިޝަން ކާމިޔާބު ކުރާނެއެވެ. ޕީޕީއެމް ވެރިކަމުގައި އޮތީ އަދި ރައީސް އަކަށް ހުރީ ރައީސް ޔާމީން ރައީސް ޔާމީންގެ ޕޮލިޓިކަލް ހިސްޓްރީ އަކީ އެއީ އޭނާ ކުރިމަތި ލި އެއްވެސް އިންތިޚާބެއް މިހާތަނަށް ނެތް އޭނާގެ ނަން ބާއްވައިގެން ކޮމްޕީޓް ކޮށްފިނަމަ އޭނާ ބަލިވެފައި. މިފަހަރު އޭނާ ރައީސް ކަމުގެ މަގާމް ގައި ހުރެއްޖެނަމަ ގޭމް ޗޭންޖް ކުރާނެ އިގްތިސާދީ އަދި ވިޔަފާރީގެ ކާރޑް ޖަހާ ތަމެން ތަންޑާ އަރުވާލައިގެން. އޭގެ ކުރިން ތަމެން އެމްޑީޕީ ސްވައިޕް އައުޓް ކުރޭ.\nޖޫން 24, 2018 08:17\nއަލީވަހީދަކީ މޭޑޭ މުޒާހަރާގައި ޢިމްރާނާއި އެކު ޖަރީމާ ހިންގި ކަމުގެ ތުހުމަތުގައި ފުލުހުން ހައްޔަރު ކުރަންބޭނުންވި މީހެއް. އޭރު ފިލައިގެން ދިޔައީ. ދެން އެނގިދާނެތާ ރާއްޖެ އައިމާ ވާނެގޮތް. ތަފާތު ބަލަން މިތިބީ.


Hajjuverin Enburi Gaza ah Aumah Misrun Rafah Border Hulhuvaifi | #Dhiislam\nޙައްޖުވެރިން އެނބުރި ޣައްޒާއަށް އައުމަށް މިޞްރުން ރަފާ ބޯޑަރު ހުޅުވައިފި\nމިއަހަރުގެ ޙައްޖުގެ އަޅުކަމަށް ފަލަސްތީނުގެ ޣައްޒާއިން ސައުދީ އަރަބިއާއަށްދިޔަ ޙައްޖުވެރިން އެނބުރި ޣައްޒާއަށް އައުމަށް މިޞްރުން ރަފާ ބޯޑަރު ހުޅުވައިފިއެވެ.\nފަލަސްތީނުގެ ބޯޑަރު ބަލަހައްޓާ އޮފިޝަލުން ހާމަކޮށްފައިވާ ގޮތުގައި ޙައްޖުވެރިން ޣައްޒާއަށް އައުމަށް މިޞްރުން ރަފާ ބޯޑަރު ހުޅުވާފައިވަނީ އިއްޔެއެވެ. އަދި މިހަފްތާގެ ބުރާސްފަތި ދުވަހާއި ހަމައަށް ބޯޑަރު ހުޅުވާފައި ހުންނާނެކަމަށް އެފަރާތުން މައުލޫމާތު ދެއެވެ.\nމިފަހަރު ރަފާ ބޯޑަރު ހުރަސްކޮށް ޣައްޒާއަށް އެތެރެވެވޭނީ ހަމައެކަނި ޙައްޖުގެ އަޅުކަން އަދާކުރުމަށް ދިޔަ މީހުންނަށް ކަމަށް މިޞްރުގެ ކަމާއި ބެހޭ އިދާރާތަކުން ހާމަކޮށްފައިވެއެވެ.\n2007 ވަނަ އަހަރުން ފެށިގެން އިޒްރޭލުން އެއްގަމާއި ކަނޑާއި އަދި ވައިގެ މަގުންވެސް ޣައްޒާ ހިޞާރުކޮށްފައިވާއިރު ޣައްޒާއާއި އެހެން ޤައުމުތަކާއި ގުޅުވަދޭ ހަތް ބޯޑަރުގެ ތެރެއިން ހަ ބޯޑަރެއް ކޮންޓްރޯލް ކުރަމުން ގެންދަނީ އިޒްރޭލުންނެވެ.\n2013 ވަނަ އަހަރު މިޞްރަށްގެނައި ބަޣާވާތަކުން އޭރު ވެރިކަމުގައި ހުންނެވި ޑރ މުހައްމަދު މުރްސީ ވެރިކަމުން ދުރުކުރުމަށްފަހު، މިޞްރުގެ ސަރުކާރުން ރަފާ ބޯޑަރު އޮންނަނީ ބަންދުކޮށްފައެވެ. ރަފާ ބޯޑަރަކީ އިޒްރޭލުގެ ކޮންޓްރޯލްނެތި، ޣައްޒާާގެ ރައްޔިތުން ދުނިޔެއާއި ގުޅުވައިދޭ ހަމައެކަނި ދޮރޯއްޓެވެ.


Komme dhuvahaku emme 17 minute hingaalan vee sababu - TrendingRED\nކޮންމެ ދުވަހަކު އެންމެ 17 މިނެޓު ހިނގާލަންވީ ސަބަބު\nވޮލްނަޓް ގެ ފައިދާތައް\nހަކުރު އެންމެ މަދު އަދި ގިނަ5މޭވާ: ހަކުރު ބަލި ހުންނަ ނަމަ މުހިއްމު މަޢުލޫމާތެއް\nހަޤީޤީ ލޯތްބަކަށް އިންތިޒާރުކުރުން\n24 އޮކްޓޯބަރ 2017 - 09:00\nހިކެން ބަލާއިރު އެންމެ ފުރަތަމަ އަބަދުވެސް އުޅެވެނީ ޖިމް އަކަށް ވަދެ، ކޮންމެވެސް ޕްރޮގްރާމެއްގައި ބައިވެރިވެ ނުވަތަ އަގު ބޮޑު ކަސްރަތު ކުރާ ވަސީލަތެއް ގަންނާށެވެ.\nސައިންސް ވެރިން ވިދާޅުވާގޮތުގައި އެންމެ ފަސޭހަ އަދި ރަނގަޅު ގޮތަކީ ހިނގާލުމެވެ. އެވެސް ދުވާލަކު އެންމެ 17 މިނެޓެވެ.\nބްރިޓިޝް މެޑިކަލް ޖަރނަލް އިން ކުރި ދިރާސާއިން ސާބިތުވިގޮތުގައި އަވަސް ހިނގުމެއްގައި ދުވާލަކު 17 މިނެޓު ހިނގާލުމުން އެތައް ސިއްހީ މައްސަލައަކަށް ފަރުވާ ލިބެއެވެ. މީގެ ތެރޭގައި ހަކުރު ހިތުގެ ބަލިތަކުން ރައްކައުތެރިވުމާއި އުރަމަތީގެ ކެންސަރުން ރައްކައުތެރިވުން ހިމެނެއެވެ.\nއެމެރިކަން ޖަރނަލް އޮފް ޕްރިޓެންޓެޓިވް މެޑިސިން އިން ކުރި ދިރާސާގެ އަލީގައި ބުނާގޮތުގައި ހަފްތާއަކު2ގަޑިއިރު، ނުވަތަ ދުވާލަކު 17 މިނެޓު ހިނގާލުމުން ކެންސަރު ބަލިން، ނޭވާ ލާ ނިޒާމު އަދި ހިތުގެ ބަލިތަކުން ރައްކައުތެރިކޮށްދިނުމަށް އެހީވެއެވެ.\nމީގެ އިތުރުން މަސްތަކުގެ ވަރުޖައްސާ ކަށި ވަރުގަދަކޮށްދެއެވެ. ހަމަ މިއާއެކު ހަށިގަނޑުގައި ފެޓްސްގެ މިންވަރު ދަށްކޮށް މޫޑު ރަނގަޅުކޮށްދީ އަބަދު ވަރުބަލިވުން ފަދަ ކަންތައްތަކުން ވެސް ރައްކައުތެރިކޮށްދެއެވެ.\nއެއްވެސް ގައުމެއްގެ ދިދައިގައި ދަނބުކުލަ ނެތީ ކީއްވެކަން އެނގޭތަ؟\nބޮސް ( ތޭވަންނަ ވަނަބައި )\nބޮސް ( ބާވަންނަ ވަނަބައި )\nޤަބޫލުނުކުރެވުނަސް ދިރިއުޅުމުގައި އެންމެ ބުރަ ބަޔަކީ އަންހެނުންނެވެ.\nބޮސް ( އެކާވަންނަ ވަނަބައި )\nއިސްތަށިގަނޑު ދިގުކުރުމަށް ބޭނުންކުރެވިދާނެ ތިން ފަރުވާއެއް\nބޭބީ ފުށުގެ ނުރައްކާތެރިކަން!\nމަންޝާ2(ހަތާވީސްވަނަ ބައި)


ޙަލަބް 3: ޞަލީބީންނަށް ސުންނާފަތި ނުކުރެވުނު ޝަހަރު ބިމާ ހަމަވަނީ :: މިކަލް ނޫސް\nޙަލަބް 3: ޞަލީބީންނަށް ސުންނާފަތި ނުކުރެވުނު ޝަހަރު ބިމާ ހަމަވަނީ\n27 ޑިސެމްބަރ 2016 14:19\n- ފައިލް ފޮޓޯ\nމަމްލޫކުންގެ ވެރިކަން ނިމުމަކަށް އައީ އުސްމާނީ ޚިލާފަތް އުފެދުމާއި ގުޅިގެންގެނެވެ. އެގޮތުން، މީލާދީ ސަނަތުން 1516 ވަނަ އަހަރު އުސްމާނީން މަމްލޫކުންގެ މައްޗަށް ކުރި ހޯދާ ހަލަބަކީ އެބައިމީހުންގެ ބާރުގެ ދަށުގައި ވާ ޝަހަރެއްގެ ގޮތުގައި ހަމަޖެއްސިއެވެ. އެއަށްފަހު އުސްމާނީން ގެ ފުތޫހާތުތައް ކުރިއަރައި މިސްރާއި ހަމައަށް ވެސް ވެރިކަން ފުޅާވިއެވެ. އުސްމާނީންގެ ދައުރުގައި އިދާރީ ދެދާއިރާއަކަށް ސީރިއާ ބަހާލައި އުތުރު ސީރިއާގެ ވެރިރަށުގެ ގޮތުގައި ހަލަބު ހަމަޖެހިގެންދިޔައެވެ.\nއުސްމާނީ ޚިލާފަތުގެ ދެވަނަ އަށް އެންމެ ބޮޑު ޝަހަރު (ވެރިރަށް ކަމަށްވާ ގިސްތަންތޫނިއްޔާ އަށް ފަހު އެންމެ ބޮޑު ޝަހަރު) ހަލަބަކީ ވިޔަފާރި މަރުކަޒަކަށް ވިއެވެ. އެގޮތުން، އިރުމައްޗާއި ހުޅަގާއި ވިޔަފާރީގެ ގޮތުން ގުޅުވާލެވޭ ވިޔަފާރީގެ ނާރެހަކަށް ހަލަބު ވެގެން ދިޔައެވެ. ނަތީޖާ އެއްގެ ގޮތުން ހުޅަގުގެ ވިޔަފާރި ކުންފުނިތަކާއި ކޮންސިއުލޭޓް އޮފީސްތައް ހަލަބުގައި ގާއިމުވިއެވެ. އެގޮތުން، ރިޕަބްލިކް އޮފް ވެނިސްގެ ކޮންސިއުލޭޓް އޮފީސް 1548 ގައި ގާއިމްވި އިރު ފްރާންސްގެ ކޮންސިއުލޭޓް އޮފީސް 1562 ގައި ގާއިމްވިއެވެ. މީގެ އިތުރުން އިގިރޭސި ކޮންސިއުލޭޓް އޮފީސް 1583 ގައި އަދި ނެދަލޭންޑް ކޮންސިއުލޭޓް އޮފީސް 1613 ގައި ގާއިމްވިއެވެ. މީގެ އިތުރުން ލެވެންޓް ކޮމްޕެނީ އޮފް ލަންޑަންގެ މައިއޮފީސް 18 ވަނަ ގަރުނާއި ހަމައަށް ހުރީ ހަލަބުގައެވެ. މިއޮފީހަކީ އުސްމާނީ ޚިލާފަތުގެ ބާރުހިގާ ސަރަހައްދުތަކުގައި އޮތް ވިޔަފާރީގެ ފައިދާ ނެގުމަށް އިގިރޭސިން އުފައްދާފައިވާ ކުންފުންޏެކެވެ.\nއުސްމާނީ ޚިލާފަތުގެ މުހިންމު ޕޮރޮވިންސެއްގެ ގޮތުގައި އޮތް ހަލަބުގެ އާބާދީ ތާއޫން ބައްޔާއި ކޮލެރާގެ ސަބަބުން ނަވާރަ ވަނަ ގަރުނުގައި އެކަށީގެންވާ ބާރުމިނުގައި ކުރިއަރައިގެން ނުދިޔައެވެ.\nފުރަތަމަ ބޮޑު ހަގުރާމަ ނިމި ފަރަންސޭސިންނާއި އިގިރޭސިން މެދުއިރުމަތީގެ ބިންތައް ބަހާލިގޮތުން ހަލަބަށް އިގުތިސާދީ ގޮތުން ބޮޑު ގޮންޖެހުމަކާއި ކުރިމަތިވިއެވެ. އެގޮތުން، ހަލަބުގެ ގިނަ ރަށްތައް ފަރަންސޭސިންގެ ދަށުގައި އޮތް ސީރިއާ ގެ ދަށަށް ދިޔަ ނަމަވެސް މުހިންމު ބައެއް ޝަހަރުތައް ކަމާލް އަތާތުރު އަލަށް އިއުލާން ކުރި (އޭނާގެ ދަރިކޮޅާއި ނަމާއި ގުޅުވައިގެން އުފެއްދި ގައުމު) ތުރުކީގެ ބައެއްގެ ގޮތުގައިވެސް ހަމަޖެހުނެވެ. މީގެ އިތުރުން ހަލަބުގެ ބަދަރުގެ ގޮތުގައި މަޝްހޫރުވެފައި އޮތް އިސްކަންދަރޫން އާއި ސިސިލިއާ ތުރުކީގެ ޝަހަރަކަށް 1939 ގައި ވެގެން ދިއުމަކީ ހަލަބަށް ފޫނުބެދޭވަރުގެ އިގްތިސާދީ ގެއްލުމަކަށްވިއެވެ. ތުރުކީ އުފަންވުމާއިއެކު ހަލަބަކީ މޫދާއި އެކަހެރި (ލޭންޑްލޮކް) ޝަހަރަކަށްވިއެވެ. މީގެ އިތުރުން އުތުރު އިރާގުގެ ބޯޑަރާއި ގުޅިގެން ހަލަބުގެ އެކަހެރިކަން އިތުރުވިއެވެ.\nދެވަނަ ބޮޑު ހަގުރާމައަށްފަހު މީލާދީ ސަނަތުން 1922 ގައި ފަރަންސޭސިންގެ ބެލުމުގެ ދަށުން (މެންޑޭޓްގެ) ސީރިއާ އުދެފުނު އިރު ވެރިކަން ކުރާ ޝަހަރަކަށް ވެގެންދިޔައީ ހަލަބެއެވެ. ނަމަވެސް، ފަހުން ސީރިއާގެ ވެރިކަން ކުރާ ޝަހަރު ދިމިޝްގަށް ބަދަލުވެގެން ދިޔައެވެ. އޭރު ސީރިއާގައި އޮތީ މައިގަޑު ތިން ސްޓޭޓެވެ. އެއީ ހަލަބު ސްޓޭޓާއި ދިމިޝްގު ސްޓޭޓާއި ބައްޝާރުލް އަސަދު ނިސްބަތްވާ ޖަމާއަތުން ކޮންޓްރޯލްކުރާ އަލާވީ (ނުސައިރީންގެ ގޮތުގައި ކުރިން ނިސްބަތްކުރި ޖަމާއަތް) ސްޓޭޓެވެ. މިސްޓޭޓަށް އަލާވީ ސްޓޭޓެވެ ކިއުނީ މިސްޓޭޓްގައި ޝިއައީ ފިގުރާ (ސެކްޓެއް) ކަމަށްވާ ނުސައިރީން ގިނަ ކަމުންނެވެ. އަދި މިސްޓޭޓް އަބަދުވެސް ކޮންޓްރޯލްކޮށް ބައެއް ފަހަރު މިނިވަން ދައުލަތެއްގެ ގޮތުގައިވެސް ހަރަކާތްތެރިވެފައިވާ ސްޓޭޓެކެވެ.\nމެދުއިރުމަތި ބައިބައިވެ ކުދިކުދި ގައުމުތަކަށްވެ ވަކިވަކި ދައުލަތްތަކުގެ ގޮތުގައި އުފެދި މިނިވަންކަން އިއުލާންކުރުމާއި ގުޅިގެން ހަލަބުގެ އިގްތިސާދަށް ލޮޅުންތަކެއް އެރިއެވެ. އެގޮތުން، ވިޔަފާރީގެ މައިމަރުކަޒެއްގެ ގޮތުގައި އޮތުމަށްފަހު ސިނާއީ ޝަހަރަކަށް ބަދަލުވެގެން ދިޔައެވެ.\nމިއަދު ސީރިއާގައި ގިނައީ ސުންނީންނެވެ. އޭގެތެރެއިން ގިނައީ އަރަބިންނެވެ. ނަމަވެސް ސުންނީންގެ ތެރޭގައި ތުރުކުމާނުން ދަރިކޮޅަށް ނިސްބަތްވާ މީހުންނާއި ކުރުދީން ދަރިކޮޅުގެ މީހުންވެސް ހިމެނެއެވެ. ސީރިއާގެ އެންމެބޮޑު ކްރިސްޓިއަން އާބާދީވެސް އޮތީ ހަލަބުގައެވެ. ކްރިސްޓިއަނުންގެ އިތުރުން ބައްޝާރުލް އަސަދު ނިސްބަތްވާ ޝިއައީންގެ ފިގްރާއެއް ކަމަށްވާ ނުސައިރީން ނުވަތަ އަލާވީންވެސް ހަލަބުގައި ދިރިއުޅެއެވެ.\nމީލާދީ ސަނަތުން 2011 ވަނަ އަހަރު ސީރިއާގައި ބައްޝާރުލް އަސަދުގެ ވެރިކަމާއި ދެކޮޅު ހަގުރާމަވެރިންނަށް ހަލަބަށް ވަދެވުނަ ނުދޭން ކުރެވެން ހުރި ހުރިހާ މަސައްކަތެއް ބައްޝާރުގެ ވެރިކަމުން ކުރިނަމަވެސް އިދިކޮޅު ހަގުރާމަވެރިން 2012 ވަނަ އަހަރު މެދުތެރޭގައި ހަލަބާއި ހަމައަށް ފޯރިއެވެ. އިދިކޮޅު ހަގުރާމަވެރިން ހަލަބުގައި ކުރިއަރައި ޖުލައި ނިމުނު އިރަށް ގަދީމީ ހަލަބުގެ ދޮރޯއްޓާއި ހަމައަށް އިދިކޮޅު ހަގުރާމަވެރިން ފޯރިއެވެ. ޒަމާނީ ހަތިޔާރުން މަހުރޫމްވެފައިވާ އިދިކޮޅު ހަމަގުރާމަވެރިންގެ ބާރު ހަލަބުން ކަނޑުވާލުމުގެ ކަމުގައި ސީރިއާއިން 2013 ވަނަ އަހަރުން ފެށިގެން ވަރުގަދަ ހަގުރާމައެއްފެށިއެވެ.\nމިހަގުރާމަ ހޫނުވެ 2015 ވަނަ އަހަރު އެމްނެސްޓީ އިންޓަނޭޝަނަލް އިން ހަލަބަކީ އާންމު ރައްޔިތުންނަށް ދިރިއުޅެން ނުކުޅަދާނަ ތަނެއް ކަމަށް އިއުލާންކުރިއެވެ. އަދި ބައްޝާރުގެ ސަރުކާރާއި އިދިކޮޅު ހަގުރާމަވެރިންވެސް ހަގުރާމައިގެ ޖަރީމާތައް ހިންގާކަމަށް ތުހުމަތުކުރިއެވެ.\nމިހަގުރާމައިގެ ތެރެއަށް ރަޝިއާ ވަދެ ބައްޝާރުގެ ސަރުކާރަށް މަދަދުވެރިވާން ފެށުމާއިއެކު ގިނަ އާންމު ރައްޔިތުންތަކެއް މިހަގުރާމައިގައި މަރުވާން ފެށިއެވެ. ނަމަވެސް ރަޝިއާއިން ބުނަމުންދަނީ އެބައިމީހުން ބޮން އަޅަމުންދަނީ އިދިކޮޅު ހަގުރާމަވެރިންގެ މަރުކަޒުތަކަށެވެ. ނަމަވެސް މިހަމަލާތައް ގިނަ އަދަދަކަށް އާންމު ރައްޔިތުންނަށް ފޯރާކަމަށް މީޑިއާ ތަކުން ރިޕޯޓްކުރެއެވެ. އެއާއިއެކު މިހާރު ހަލަބުވެފައިވަނީ ބިރުވެރި ޝަހަރަކަށެވެ. އެތަކެއް ފަހަރު ސަލީބީ ހަގުރާމަވެރިންގެ (ކްރޫސޭޑްސް) ހަމަލާތަކުންވެސް ސުންނާފަތި ނުކުރެވުނު ހަލަބު މިހާރުދަނީ ބައްޝާރާއި ބައްޝާރަށް ވާގިވެރިވާ ރަޝިއާއާއި އިރާނުގެ ބޮންއަޅާ މަތިންދާބޯޓްތަކާއި އެހެނިހެން ހަމަލާތަކުން ބިމާއި ހަމަވަމުންނެވެ.


ޖަޕާނުގެ ފުކޯކާގައި އޮންނަ 29 ވަނަ އޭޝިޔާ ޕެސިފިކް ޗިލްޑްރަންސް ކޮންވެންޝަން (އޭޕީސީސީ) ކަލްޗަރަލް އެކްސްޗޭންޖް ޕްރޮގްރާމްގައި ރާއްޖޭން ބައިވެރިވާ ދަރިވަރުންނާ އެޑިޔުކޭޝަން މިނިސްޓަރ ޑރ. އާއިޝަތު ޝިހާމް ބައްދަލުކުރައްވައިފި އެވެ.\nއެޑިޔުކޭޝަން މިނިސްޓްރީގައި މިއަދު ބޭއްވި ބައްދަލުކުރެއްވުމުގައި އޭޕީސީސީގައި ރާއްޖޭން ބައިވެރިވާ ދަރިވަރުންނާއި އަދި އެކުދިންގެ ބެލެނިވެރިންނަށް މުޚާތަބްކުރައްވާ ވާހަކަދައްކަވަމުން މިނިސްޓަރ ވިދާޅުވީ މި ޕްރޮގްރާމްގެ މަގްސަދަކީ ދިރިއުޅުމުގެ ސަގާފަތާއި އާދަކާދަ ހިއްސާކުރުމަށް އެއްބަޔަކު އަނެއްބަޔަކަށް އިހުތިރާމްކުރުމާއި އަދި ސުލްހަމަސަލަސްކަން ގާއިމުކުރުމުގެ ރޫހު ދަރިވަރުންގެ ކިބާގައި އުފެއްދުން ކަމަށެވެ.އަދި މިފަދަ ތަޖުރިބާތަކުގެ ބޭނުން އެންމެ ހެޔޮ ގޮތުގައި ހިފުމަށް މިނިސްޓަރ ވަނީ ދަރިވަރުންގެ ކިބައިން އެދިވަޑައިގެންފަ އެވެ.\nއޭޕީސީސީ ޕްރޮގްރާމްގައި ބައިވެރިވުމަށް ރާއްޖޭން ދަރިވަރުން ހޮވާފައިވަނީ މާލޭ ސްކޫލްތަކުގެ ތެރެއިން ތިން ދަރިވަރަކާއި އަތޮޅުތެރޭގެ ސްކޫލްތަކުން ތިން ދަރިވަރެކެވެ. މީގެ އިތުރުން ދެ އޮފިޝަލަކު ބައިވެރިވެއެވެ.\nމިއަހަރު މި ޕްރޮގްރާމްގައި ބައިވެރިވަނީ މާލޭ ސްކޫލްތަކުގެ ތެރެއިން މުހްޔިއްދީން ސްކޫލްގެ ދަރިވަރަކާއި، ގާޒީ ސްކޫލްގެ ދަރިވަރެއް އަދި އިމާދުއްދީން ސްކޫލްގެ ދަރިވަރެކެވެ. އަތޮޅު ތެރެއިން މިއަހަރުގެ ޕްރޮގްރާމްގައި ބައިވެރިވަނީ ފ. ފީއަލީ ސްކޫލްގެ ދަރިވަރަކާއި، މ. މަޑުއްވަރީ ސްކޫލްގެ ދަރިވަރެއް އަދި ބ. ގޮއިދޫ ސްކޫލްގެ ދަރިވަރެކެވެ.\nމި ޕްރޮގްރާމަށް އަތޮޅުތެރެއިން ހޮވިފައިވާ ދަރިވަރުން ޖަޕާނަށް ފުރުމަށް މާލެ އައިސް މާލޭގައި ހޭދަވާ މުއްދަތުގައި އެ ދަރިވަރުންނަށް މާލޭގެ ސްކޫލަތަކަށް ކިޔަވަންދިއުމުގެ އިންތިޒާމް ހަމަޖައްސައިދީފައިވާ އިރު، ޖަޕާނަށް ފުރުމުގެ ކުރިން ދަރިވަރުންނަށް ވަނީ ޖަޕާން ބަސް ދަސްކޮށްދިނުމުގެ ޕްރޮގްރާމްތައް ކުރިއަށް ގެންގޮސްފަ އެވެ. އަދި ދަތުރުގައި ބައިވެރިވާ ދަރިވަރުންނާ އޮފިޝަލުންނަށް އަމާޒުކޮށްގެން ދެ ދުވަހުގެ ޓްރެއިނިންގ ކޭމްޕެއް ވަނީ ކުރިއަށް ގެންގޮސްފަ އެވެ. މި ކޭމްޕްގައި ބައިވެރިންނަށް ޖަޕާނުގެ ސަގާފަތާއި އާދަކާދަ އާއި ގުޅުން ހުރި މައުލޫމާތާއި، ފަސްޓް އެއިޑް ފަދަ މައުލޫމާތުތައް ވަނީ ހިއްސާކޮށްފަ އެވެ.\nމި ޕްރޮގްރާމްގައި ރާއްޖޭން ބައިވެރިވާ ދަރިވަރުންގެ ޓީމް މާދަމާ ޖަޕާނަށް ފުރަން ހަމަޖެހިފައިވާ އިރު ދަރިވަރުން ޖަޕާނުގެ ޕުކޯކާގައި ދެ ހަފްތާ ހޭދަކުރާނެ އެވެ. ޕްރޮގްރާމް ނިންމާލުމަށްފަހު ދަރިވަރުން އެނބުރި ރާއްޖެ އަންނާނީ މި މަހުގެ 27 ވަނަ ދުވަހުއެވެ.\nމި ޕްރޮގްރާމަކީ ޖަޕާނުގެ ތާރީހީ ރަށެއްކަމަށްވާ ފުކުކާއަށް 100 އަހަރު ފުރުމާއި ގުޅިގެން އެ ސިޓީގެ ފަރާތުން 1989 ވަނަ އަހަރުން ފެށިގެން ކޮންމެ އަހަރު ބާއްވާ ކޮންވެންޝަނެކެވެ. ރާއްޖޭގެ ސްކޫލްތަކުގައި ކިޔަވާ ދަރިވަރުންނަށް އޭޕީސީސީ އިންވިޓޭޝަން ޕްރޮޖެކްޓްގެ ދަށުން ޖަޕާނަށް ދިއުމަށް އެންމެ ފުރަތަމަ ފުރުސަތު ލިބިފައިވަނީ 1990 ވަނަ އަހަރު އެވެ. އޭގެ ފަހުން މިހާތަނަށް ރާއްޖޭގެ އެކި ސްކޫލްތަކުން 200 އަށް ވުރެ ގިނަ ދަރިވަރުން ވަނީ މި ޕްރޮގްރާމްގައި ބައިވެރިވެފަ އެވެ.


Ehnuvaan Angaafai Vanikoh Majlis Kairee Muzaaharaa Koffi - vNews.mv\nއެއްނުވާން އަންގާފައި ވަނިކޮށް މަޖިލީސް ކައިރީ މުޒާހަރާ ކޮށްފި\nޝިފްޒާ މުޞްޠަފާ 22 June 2020, 17:22\nމިދުވަސްވަރު އެއްވުންތައް ނުބާއްވަން ފުލުހުން އިލްތިމާސްކޮށްފައި ވަނިކޮށް ރައްޔިތުންގެ މަޖިލީހުގެ އިދާރާ ކައިރިއަށް މުޒާހަރާއަށް އެއްވުމުން އެމީހުން އެ ސަރަހައްދުން ގަދަކަމުން ނެރެ މުޒާހަރާއަށް ހުރަސްއަޅައިފިއެވެ.\nނަވާނަވައި ކިޔާ ހަރަކާތަކުން މީގެ ހަފުތާއެއްހާ ދުވަސް ކުރިން ފެށިގެން ތައްޔާރުވަމުންއައި މި މުޒާހަރާއަށް މަޖިލީސް ކައިރިއަށް އެއްވީ މިއަދު ހެނދުނު 8:30 ގައެވެ. އޭރު ދިހަވަރަކަށް މީހުން އެތަނުގައި މުޒާހަރާ ކުރަން ފެށުމުން ފުލުހުން ވަނީ ގަދަކަމުން އެމީހުން އެ ސަރަހައްދުން ނެރެފައެވެ. އެވަގުތު ކޮންމެވެސް ވަރެއްގެ ކުރިމަތިލުންތަކެއް ވެސް ދެފަރާތުގެ ދެމެދުގައި ހިނގިއެވެ. ނަމަވެސް އެއްވެސް މީހަކު ހައްޔަރުކޮށްފައެއް ނުވެއެވެ.\nމަޖިލީސް ކައިރިން ދުރަށްޖެއްސުމުން ފަހުން އެމީހުން ވަނީ ހޮޓެލް ޖެން ކަންމަތީގައި އަޑުއުފުލާފައެވެ. މުޒާހަރާގެ ބައިވެރިން ތިބީ މާސްކު އަޅައިގެނެވެ. ނަމަވެސް ގައިދުރުކަމެއް ނުފެނެއެވެ.\n“މަޖިލީސް ހޭލައްވާ މުޒާހަރާ” ގެ ނަމުގައި ގާތްގަނޑަކަށް ގަޑިއެއްހާއިރު އަޑުއުފުލުމަށްފަހު މުޒާހަރާ ވަނީ މެދުކަނޑާލާފައެވެ.\nއެކިއެކި ޝުއޫރުތައް ލިޔެފައިވާ ބޯޑުތައް ހިފައިގެން ތިބެ އެމީހުން މައިގަނޑުގޮތެއްގައި އަޑުއުފުލީ ކޮވިޑް-19 އާ ގުޅިގެން މުވައްޒަފުންގެ އެތައް ހައްގުތަކެއް ގެއްލިފައިވާއިރު އެ ހައްގުތައް ހޯދައިދިނުމަށް ނުވަތަ އެކަންކަން ބެލުމަށް ރައްޔިތުންގެ މަޖިލީސް ނުކުޅެދިފައިވާ ކަމަށް ބުނެއެވެ. އެގޮތުން ރިސޯޓުތަކުގެ ކުލި ސަރުކާރުން ފަސްކޮށްދީފައިވާއިރު ވެސް މުވައްޒަފުންނަށް މުސާރަ ނުދިނުމާއި ވަޒީފާއިން ވަކިކުރުންފަދަ ކަންކަމަށް އިންސާފު ހޯދައިދިނުމަށް ގޮވާލިއެވެ.\nމީގެ އިތުރަށް މަސައްކަތްތެރިންނަށް ބޭރުން ލިބުނު އެހީ އަވަހަށް ދިނުމަށާއި، ކުލި ދެއްކޭނެ ގޮތެއް ނެތި މަގުމަތިވެފައިވާ މީހުންނަށް ގޮތެއް ހޯދައިދިނުމަށާއި، ވިޔަފާރި ފައިދާއަށްވުރެ އިންސާނީ ހައްގު އިސްކުރުމަށް ވަނީ ގޮވާލާފައެވެ. އަދި ގުޅިފަޅު ހިއްކާ މައްސަލާގައި ވެސް އެމީހުން އަޑުއުފުލިއެވެ. ގުޅިފަޅު ހިއްކުމަކީ ގޯހެއް ކަމަށް ބުނެ އެކަން ހުއްޓާލުމަށް ގޮވާލިއެވެ.\nނަވާނަވައި އަކީ ސިޔާސީ، އިޖުތިމާއީ އަދި އިގުތިސާދީ ގޮތުން ރައްޔިތުން ބާރުވެރިކުރުމަށް މަސައްކަތް ކުރާ ސިޔާސީ ހަރަކާތެކެވެ. ރައްޔިތުންގެ މަޖިލީސް ކައިރީ އެ ހަރަކާތުން މުޒާހަރާ މިކުރީ، ހެލްތު ޕްރޮޓެކްޝަން އެޖެންސީގެ އިރުޝާދުތަކާ ޚިލާފަށް އެއްވެސް ބަޔަކު އެއްވުންތައް ނުބޭއްވުމަށް ފުލުހުން އިލްތިމާސް ކޮށްފައި ވަނިކޮށެވެ. މީގެ ކުރިންވެސް މިފަދަ މުޒާހަރާތައް މިހަރަކާތުން ބާއްވާފައި ވެއެވެ.\nމުޒާހަރާ ރައްޔިތުންގެ މަޖިލިސް ސިޔާސީ


އިމާމުންނާއި، މުދިމުންނަށް ޑިގްރީފެންވަރަށް ކިޔަވައިދިނުމުގެ ޕްރޮގްރާމް އިފްތިތާހް ކޮށްފި – Haftha\nThu,3December, 2020, 7:24 pm\nރައީސުލްޖުމްހޫރިއްޔާގެ ނައިބު ފައިޞަލް ނަސީމް، މިސްކިތްތަކުގެ އިމާމުންނާއި މުދިމުންނަށް އަމާޒުކޮށްގެން އިސްލާމީ ތަޢުލީމުގެ ދާއިރާއިން ޔުނިވަރސިޓީ ޑިގްރީ ފެންވަރަށް ކިޔަވައިދިނުމަށް ހިންގާ ޚާއްޞަ ޕުރޮގުރާމު އިފްތިތާޙުކޮށްދެއްވުން\nމިސްކިތްތަކުގެ އިމާމުންނާއި މުދިމުންނަށް އަމާޒުކޮށްގެން އިސްލާމީ ތަޢުލީމުގެ ދާއިރާއިން ޔުނިވަރސިޓީ ޑިގްރީ ފެންވަރަށް ކިޔަވައިދިނުމަށް ހިންގާ ޚާއްޞަ ޕުރޮގުރާމު ރައީސުލްޖުމްހޫރިއްޔާގެ ނައިބު ފައިސަލް ނަސީމް އިފްތިތާޙުކޮށްދެއްވައިފިއެވެ.\nއެ މަނިކުފާނު މި ޕުރޮގުރާމު އިފުތިތާޙުކޮށްދެއްވާފައި ވަނީ، މި ކަމަށްޓަކައި އިސްލާމީ މަރުކަޒުގެ ޖަލްސާ ކުރާ މާލަމުގައި މިއަދު ހެނދުނު ބޭއްވި ޚާއްޞަ ރަސްމިއްޔާތެއްގައެވެ. މި ޕުރޮގުރާމަކީ، މިނިސްޓްރީ އޮފް އިސްލާމިކް އެފެއާޒް އަދި އިސްލާމިކް ޔުނިވަރސިޓީ އޮފް މޯލްޑިވްސް ގުޅިގެން ހިންގާ ޕުރޮގުރާމެކެވެ.\nމި ރަސްމިއްޔާތުގައި ވާހަކަފުޅު ދައްކަވަމުން ރައީސުލްޖުމްހޫރިއްޔާގެ ނައިބު ވިދާޅުވީ، މިސްކިތްތަކުގެ އިމާމުންނާއި މުދިމުންނަކީ ވަރަށް މަތިވެރި މަސައްކަތެއް ކުރާ ބަޔެއްކަމަށާއި، އެއީ މުޖުތަމަޢުގެ ޤަދަރާއި ލޯތްބާއި އިޙުތިރާމު ލިބިފައިވާ ބަޔެއްކަމުގައެވެ. އެހެންކަމުން، މުޖުތަމަޢުގެ ތެރޭގައި ހިނގާ ނޭދެވޭ އަމަލުތައް ހުއްޓުވައި ރަނގަޅުކުރުމާއި، މުޖުތަމަޢުގެ ފަރުދުންނަށް ރިވެތި އަޚުލާޤު ދަސްކޮށްދިނުމާއި، ހެޔޮ ކަންތައްތަކަށް ގޮވައިލުމަކީ އެ ބޭފުޅުންގެ ކޮނޑުގައި އެޅިފައިވާ ޒިންމާއެއްގެ ގޮތުގައި ދެކެންވާނެކަމުގައި އެ މަނިކުފާނު ވިދާޅުވިއެވެ. އަދި، މުޖުތަމަޢުގައި ހުރި މައްސަލަތައް ހައްލުކުރުމުގައި އިހުނަށްވުރެ އިސް ދައުރެއް އަދާކުރުމަށް އެ މަނިކުފާނު އިމާމުންނާއި މުދިމުންނަށް ގޮވާލެއްވިއެވެ.\nރައީސުލްޖުމްހޫރިއްޔާގެ ނައިބު ސަރުކާރުގެ ސިޔާސަތުތަކުގެ މައްޗަށް އަލިއަޅުއްވާލައްވައި ދެއްކެވި ވާހަކަފުޅުގައި ޒުވާނުންނަށް ޚާއްޞަކޮށްގެން ސަރުކާރުން ތަފާތު ޕުރޮގުރާމުތައް ހިންގަމުންދާކަމުގައި ވަނީ ހާމަކުރައްވާފައެވެ. މިމޭރުމުން ވާހަކަފުޅު ކުރިޔަށް ގެންދަވަމުން އެ މަނިކުފާނު ވަނީ ކޮންމެ ފަރުދަކު ވެސް ބޭނުންވާ ދާއިރާއަކުން ތަޢުލީމު އުނގެނި، ތަމްރީނު ހޯދައި، ކުރިއަރައިގެން ދިޔުމުގެ ފުރުޞަތު ފަހިކޮށްދިނުމަށް ސަރުކާރުން ބޮޑު އަހަންމިއްޔަތުކަމެއް ދޭ ކަމުގައި ވިދާޅުވެ، މި ސިޔާސަތުގެ ބޭނުމަކީ، ކޮންމެ ޒުވާނަކީ ވެސް، ބޭނުންތެރި، މަސައްކަތްތެރި، އުފެއްދުންތެރި، ޤައުމަށް ފައިދާހުރި، އަދި ވަކިން ޚާއްޞަކޮށް އެހެން މީހުންނަށް ބަރޯސާވާން ނުޖެހޭ މީހެއްގެ ގޮތުގައި ބިނާކުރުން ކަމުގައި ވިދާޅުވެފައެވެ.\nމިއަދު ޤައުމަށް ކުރިމަތިވެފައިވާ ކޮވިޑް-19 ގެ ހާލަތަށް އިޝާރާތްކުރައްވާ ވާހަކަފުޅު ދައްކަވަމުން ރައީސުލްޖުމްހޫރިއްޔާގެ ނައިބު ވަނީ، މި ހާލަތުން އަރައިގަތުމަށް އެންމެން އެކުގައި ގުޅިގެން މަސައްކަތްކުރުމުގެ މުހިންމުކަން ފާހަގަކުރައްވާފައެވެ. އަދި، މި ކަމުގައި އޮތް ފަރުދީ ޒިންމާގެ މަތިން ހަނދުމަކޮށްދެއްވާ ވާހަކަފުޅު ދައްކަވަމުން އެ މަނިކުފާނު ވަނީ، ޞިއްޙީ މާހިރުން ދެއްވާ ލަފަޔާއި އިރުޝާދަށް ބޯލަނބާ، ސާފުތާރިހުކަމާއި އިޖުތިމާޢީ ގައިދުރުކަމަށް އިސްކަންދިނުމަށް ނަސޭހަތްތެރިވެ ވަޑައިގަންނަވާފައެވެ.\nވާހަކަފުޅު ނިންމަވައިލެއްވުމުގެ ކުރީން ރައީސުލްޖުމްހޫރިއްޔާގެ ނައިބު ވަނީ، މިފަދަ ޕުރޮގުރާމެއް އިފްތިތާޙުކުރި ކަމަށްޓަކައި އިސްލާމިކް އެފެއާޒް މިނިސްޓްރީ އަދި އިސްލާމިކް ޔުނިވަރސިޓީގެ އިސްވެރިންނާއި ހުރިހާ މުވައްޒަފުންނަށް ޝުކުރު އަދާކުރައްވާފައެވެ. އަދި، މި ޕުރޮގުރާމުގެ ބޭނުން އެންމެ ހެޔޮ ގޮތުގައި ހިފުމަށް އިމާމުންނާއި މުދިމުންނަށް އެ މަނިކުފާނު ގޮވައިލެއްވިއެވެ.\nރާއްޖޭގެ އެކި ކަންކޮޅުތަކުގައި މަސައްކަތްކުރާ އިމާމުންނާއި މުދިމުންނަށް ޚާއްޞަކޮށްގެން ހިލޭ ކުރިއަށްގެންދާ މި ޕުރޮގުރާމުގައި ޖުމްލަ 384 ފަރާތުން ބައިވެރިވެއެވެ. މިއަދު ބޭއްވި ރައްމިސްޔާތުގައި މިނިސްޓަރ އޮފް އިސްލާމިކް އެފެއާޒް ޑޮކްޓަރ އަޙްމަދު ޒާހިރާއި، މިނިސްޓަރ އޮފް ހަޔަރ އެޑިޔުކޭޝަން ޑޮކްޓަރ އިބްރާހީމް ޙަސަން ބައިވެރިވެ ވަޑައިގެންނެވިއެވެ.\nފާހަގަ: ހަފްތާ, އިމަމުން, އިސްލަމިކް މިނިސްޓަރީ, މުދިމުން


ހޮޓެލް އޭޝިއާ އެގްޒިބިޝަން ނައިބު ރައީސް ބައްލަވައިލައްވައިފި\nOctober 10, 2019 10:04:02\nފޮޓޯ: ރައީސް އޮފިސް\nހޮޓެލް އޭޝިއާ އެގްޒިބިޝަން އެންޑް އިންޓަރނޭޝަނަލް ކަލިނަރީ ޗެލެންޖް 2019، ރައީސުލްޖުމްހޫރިއްޔާގެ ނައިބު ފައިސަލް ނަސީމު ބައްލަވައިލައްވައިފިއެވެ.\nމިމަހުގެ7ވަނަ ދުވަހުން9ވަނަ ދުވަހުގެ ނިޔަލަށް ދަރުބާރުގޭގައި ކުރިއަށްދިޔަ ފެއާ ބައްލަވާ ލެއްވުމަށް ރައީސުލްޖުމްހޫރިއްޔާގެ ނައިބު އިއްޔެ ހަވީރު ކުރެއްވި މި ޒިޔާރަތުގައި މައުރަޒުގެ އެކިއެކި ސްޓޯލްތަކަށް ޒިޔާރަތްކުރައްވައި އެސްޓޯލްތަކުން ލިބެންހުރި ފަތުރުވެރިކަމުގެ ދާއިރާގެ އެކިއެކި އުފެއްދުންތަކާއި ޚިދުމަތްތަކުގެ މަޢުލޫމާތު ހޯއްދެވިއެވެ.\nހޮޓެލް އޭޝިއާ އަކީ ރާއްޖޭގައި ބާއްވާ ފަތުރުވެރިކަމުގެ އެންމެ ބޮޑު ފެއާއެވެ. މި ފެއާގައި ރިޒޯޓްތަކާއި ހޮޓާތަކާ އަދި ފަތުރުވެރިކަމުގެ ދާއިރާގެ ތަކެތި ސަޕްލައި ކުރާ ފަރާތްތަކުން ޖުމްލަ 160 ސްޓޯލް ގާއިމުކޮށްފައިވެއެވެ.\nމީގެއިތުރުން މި ފެއާގެ ތެރެއިން ކުރިޔަށްގެންދިޔަ އިންޓަރނޭޝަނަލް ކަލިނަރީ ޗެލެންޖް 2019ގައި 22 ގިންތިއަކުން 450 ޝެފުން ވަނީ އެމީހުންގެ ހުނަރުވެރިކަން ދައްކާލައިފައެވެ. މިއީ ފެއާ ބޭއްވި 15 ވަނަ ފަހަރެވެ. މި ފެއާގައި 45 ޤައުމަކުން ބައިވެރިވެފައިވެއެވެ.\nނައިބު ރައީސް ހޯޓެލް އޭޝިއާ އެގްޒިބިޝަން 2019 ބީބީއެމް


Robben footboalha kulhun huttaalaifi | Mihaaru\nރޮބެން ފުޓްބޯޅަ ކުޅުން ހުއްޓާލައިފި\n05 ޖުލައި 2019 - 09:027comments\nއަމްސްޓަޑަމް، ނެދަލެންޑްސް (ޖުލައި 5) - ދުނިޔޭގެ ފުޓްބޯޅައިގައި ފެނުނު އެންމެ މޮޅު އެއް ވިންގް ނެދަލެންޑްސްގެ އާރްޔެން ރޮބެން 19 އަހަރަށް ފަހު ފުޓްބޯޅަ ކުޅުން ހުއްޓާލައިފި އެވެ.\nރޮބެން، ފުޓްބޯޅަ ކެރިއަރު ފެށީ 2000 ވަނަ އަހަރު ނެދަލެންޑްސްގެ ގްރޮނިންގެން އިންނެވެ. ނެދަލެންޑްސްގެ ހުރިހާ އުމުރުފުރައެއްގެ ގައުމީ ޓީމަށް ކުޅެ ސީނިއާ ޓީމުގެ ކެޕްޓަންކަން ވެސް ކުރި ރޮބެން އުމުރުން 35 އަހަރުގައި ރިޓަޔާކުރަން ނިންމީ މިދިޔަ ސީޒަނަށް ފަހު، އޭނާގެ އެންމެ ފަހުގެ ކްލަބް ބަޔާން މިއުނިކާ އެކު ހަދާފައިވާ އެއްބަސްވުން ހަމަވުމުންނެވެ.\nވާތުފައިން ކުޅޭ ރޮބެން ހޯދުމަށް މި ފަހަރުގެ ޓްރާންސްފާ މާކެޓްގައި އިންޓަ މިލާނާއި ލެސްޓާ ސިޓީން ވެސް މަސައްކަތްކުރި އެވެ. އެކަަމަކު ފާއިތުވި އަހަރުތަކުގައި އޭނާގެ އަނިޔާގެ މައްސަލަތައް ގިނަވެފައިވާތީ ރޮބެން ނިންމީ ކުޅުން ހުއްޓާލުމަށެވެ.\n"މިއީ ޝައްކެއް ވެސް ނެތި އަހަރެންގެ ހަޔާތުގައި ނިންމާނެ އެންމެ އުނދަގޫ ނިންމުން. އަހަރެންގެ ހިތް ބުނަނީ އަދިވެސް ކުޅެން. އެކަމަކު ހަށިގަނޑު ބުނަނީ ހުއްޓާލަން." ޓެލެގްރާފަށް ދިން އިންޓަވިއުއެއްގައި ރޮބެން ބުންޏެވެ.\nގްރޮނިންގެން އިން ކެރިއަރު ފަށައި އޭގެ ފަހުން ޕީއެސްވީ އެއިންދޯވަން އަށް ވެސް ކުޅުނު ރޮބެން އަށް އެންމެންގެ ލޯ އަމާޒުވާން ފެށުމާ އެކު ހޯސޭ މޮރީނިއޯ ވަނީ 2004 ވަަނަ އަހަރު ޗެލްސީ އަށް އޭނާ ގެނެސްފަ އެވެ. ތިން ސީޒަން ޗެލްސީގައި ހޭދަކުރުމަށް ފަހު ރޮބެން ދެން ގުޅުނީ ސްޕެއިނުގެ ރެއާލް މެޑްރިޑާ އެވެ. އެ ޓީމުން އެންމެ އެކަށީގެންވާ ވަރަށް ފުރުސަތު ނުލިބޭތީ 2009 ވަނަ އަހަރު ބަޔާނަށް ބަދަލުވި އެވެ.\nރޮބެން ވަނީ އޭނާގެ ކްލަބް ކެރިއަރުގައި 28 ތަށި އުފުލާލައިފަ އެވެ. އޭގެ ތެރޭގައި ނެދަލެންޑްސްގެ ލީގާއި އިނގިރޭސި ޕްރިމިއާ ލީގާއި ސްޕެނިޝް ލީގުގެ އިތުރުން ޖަރުމަނު ލީގު ހިމެނެ އެވެ. އޭނާގެ އެންމެ ފާހަގަކޮށްލެވޭ ސީޒަނަކީ 2013 ވަނަ އަހަރު ބަޔާނުން ސީޒަނުގެ ތިން ތަށި ކާމިޔާބުކުރި ފަހަރެވެ. އެ އަހަރުގެ ޗެމްޕިއަންސް ލީގުގެ ފައިނަލުގައި ޑޯޓްމަންޑް އަތުން ބަޔާން މޮޅުވި ގޯލު ޖެހީ ރޮބެން އެވެ.\nރޮބެން އަކީ ނެދަލެންޑްސް ގައުމީ ޓީމުން 2010 ވަނަ އަހަރުގެ ވޯލްޑް ކަޕް ފައިނަލުގައި ކުޅުނުއިރު އެ ޓީމުގެ މުހިއްމު ތަރިއެކެވެ. ނެދަލެންޑްސް ގައުމީ ޓީމަށް 2003 އިން 2017 އަށް ކުޅެދިން ރޮބެން ވަނީ އެ ޓީމަށް 96 މެޗުން 37 ގޯލު ޖަހައިފަ އެވެ.


Euro 2020: England balikoh Italy Champion kan hoadhaifi - AO News\nޔޫރޯ ފުޓްބޯޅަ މުބާރާތުގައި ރޭ ކުޅުނު މެޗުގައި ޕެނަލްޓީ ޖަހައިގެން 3-2 ގެ ނަތީޖާއަކުން އިންގްލެންޑް ބަލިކޮށް އިޓަލީ އިން އެ މުބާރާތުގެ ޗެމްޕިއަންކަން ހޯދައިފިއެވެ.\nމިއީ ޔޫރޯގެ ތަށި އިޓަލީ އިން އުފުލާލި ދެވަނަ ފަހަރެވެ. އެ ޓީމުން އެންމެ ފުރަތަމަ ޔޫރަޕްގެ ޗެމްޕިއަންކަން ހޯދީ 1968 ވަނަ އަހަރު އެވެ. އަދި މިއީ ޔޫރޯގެ ތާރީޚުގައި ފައިނަލް މެޗެއްގައި ނަތީޖާ ނެރުމަށް ޕެނަލްޓީ ޝޫޓްއައުޓް އަށް ދާން ޖެހުނު ހަތްވަނަ ފަހަރެވެ. މީގެއިތުރުން، އިޓަލީ ވަނީ ޔޫރޯގެ އެއް މުބާރާތެއްގައި ދެ ފަހަރު މަތީން ޕެނަލްޓީ ޝޫޓްއައުޓްގައި ކުރިހޯދި ހަމައެކަނި ޓީމުގެ ޝަރަފު ހޯދާފައެވެ.\nލަންޑަންގެ ވެމްބްލީ ސްޓޭޑިއަމްގައި އަމިއްލަ ސަޕޯޓަރުންގެ ކުރިމަތީގައި ރޭ ކުޅުނު މި މެޗު ފެށިތާ ކުޑަވަގުތު ކޮޅެއްގެ ތެރޭގައި ކުރީން ލީޑްނެގީ ވެސް އިންގްލެންޑުންނެވެ. މެޗު ފެށިގެން އެއް މިނެޓާއި 56 ސިކުންތުގެ ތެރޭގައި އެ ޓީމަށް މިލަނޑުޖަހައިދިނީ މެންޗެސްޓާ ޔުނައިޓެޑްގެ އިތުބާރު ފުލްބެކް ލޫކް ޝޯ އެވެ. މިއީ އިންގްލެންޑަށް އޭނާ ޖަހައިދިން ފުރަތަމަ ލަނޑެވެ. މި ހާފުގައި އިޓަލީ އަށް އެއްވަރުކޮށްދޭން ލިބުނު އެންމެ ރަނގަޅު ފުރުޞަތުގައި އެ ޓީމުގެ ހަލުވި ވިންގާ ފެޑެރީކޯ ޗިއޭސާ ފޮނުވާލި ބޯޅަ ދިޔައީ ދަނޑިކައިރިން ބޭރަށެވެ.\nމެޗުގެ 67 ވަނަ މިނެޓުގައި އިޓަލީ އަށް އެއްވަރުކޮށްދިނީ ލިއޮނާޑޯ ބޮނޫޗީ އެވެ. މިއީ ފަހު ހާފުގައި ކުޅެން ނިކުތް ޑޮމެނިކޯ ބެރާޑީ ނަގައިދިން ކޯނަރަކުން ޕެނަލްޓީއޭރިޔާ ތެރެއަށް ހުރަސްވި ބޯޅަ މާކޯ ވެރާޓީ ބޮލުން ފޮނުވާލުމުން އިންގްލެންޑްގެ ކީޕަރު ޖޯޑަން ޕިކްފޯޑްގެ އަތުގައި ޖެހިފައި ގޯލްގެ ދަނޑީގައިވެސް ޖެހިފައި ގޯލް ކުރިމައްޗަށް އައި ވަގުތު ބޮނޫޗީ ހަމަޖެހިލާފައި ގޯލްގެ ތެރެއަށް ފޮނުވާލައިގެން ކާމިޔާބުކުރި ގޯލެކެވެ.\nއިންގްލެންޑާ ދެކޮޅަށް އިޓަލީ ކުޅުނު މެޗުގެ ތެރެއިން. –ޔުއެފާ\nމި މެޗުގެ ފުރިހަމަވަގުތު ހަމަވިއިރު ދެ ޓީމު 1-1 އިން އެއްވަރުވުމުން ނަތީޖާ ނެރުމަށް ދެން ކުޅެވުނު އިތުރުވަގުތުގެ 15 މިނެޓުގެ ދެ ހާފުގައި ވެސް ގޯލެއް ކާމިޔާބުކުރެވޭގޮތްނުވުމުން ދެން ޖެހުނީ ޕެނަލްޓީ ޖަހާށެވެ. ޕެނަލްޓީ ޝޫޓްއައުޓްގައި އިންގްލެންޑުން ޖެހި ފަސް ޕެނަލްޓީގެ ތެރެއިން ފުރަތަމަ ފޮނުވާލި ދެ ޕެނަލްޓީ ކާމިޔާބުކުރިއެވެ. މި ދެ ޕެނަލްޓީ ޖެހީ ހެރީ ކޭން އާއި ހެރީ މެގުއާ އެވެ. އެ ޓީމުގެ މާކަސް ރަޝްފޯޑް ފޮނުވާލި ޕެނަލްޓީ ގޯލްގެ ދަނޑިއަށް އަމާޒުވިއިރު، ޖޭޑަން ސަންޗޯ އާއި ބުކާޔޯ ސާކާ ފޮނުވާލި ޕެނަލްޓީތައް އިޓަލީގެ ކީޕަރު ޖިއަންލުއިޖީ ޑޮންނަރުއްމާ މަތަކުރިއެވެ.\nއިޓަލީގެ ފަސް ޕެނަލްޓީގެ ތެރެއިން ބެރާޑީ އާއި ބޮނޫޗީ އަދި ފެޑެރީކޯ ބާނަޑެސްކީ ފޮނުވާލި ޕެނަލްޓީތައް ކާމިޔާބުކުރިއެވެ. އެ ޓީމުގެ ފޯވާޑް އަންދްރެއާ ބެލޮއްޓީ އާއި ޖޯޖީނިއޯ ފޮނުވާލި ޕެނަލްޓީތައް އިންގްލެންޑްގެ ކީޕަރު ޕިކްފޯޑް ހުއްޓުވިއެވެ.\nމި މެޗުގައި ޖެހި ގޯލާއެކު ބޮނޫޗީ ވަނީ ޔޫރޯގެ ފައިނަލެއްގައި ލަނޑުޖެހި އެންމެ ދުވަސްވީ ކުޅުންތެރިޔާގެ ޝަރަފު ހޯދާފައެވެ. ރޭގެ މެޗުގައި ލަނޑުޖެހިއިރު ބޮނޫޗީގެ އުމުރަކީ 34 އަހަރާއި 71 ދުވަހެވެ. އަދި އިޓަލީ އަށް ޔޫރޯގެ މުބާރާތްތަކުގައި އެންމެ ގިނަ މެޗު ކުޅެދިނުމުގެ ރެކޯޑް އޮންނަނީ ވެސް ބޮނޫޗީ އަތުގައެވެ. އޭނާ ވަނީ މިހާތަނަށް 18 މެޗު ކުޅެފައެވެ.\nރޭގެ މެޗާއެކު އިންގްލެންޑުން ވަނީ ޔޫރޯގެ ތާރީޚުގައި ޕެނަލްޓީ ޝޫޓްއައުޓްގައި އެންމެ ގިނަ ފަހަރު ނާކާމިޔާބީއާ ކުރިމަތިލާންޖެހުނު ޓީމުގެ ޝަރަފު ހޯދާފައެވެ. މި މުބާރާތުގައި އެ ޓީމުން ޕެނަލްޓީޖަހައިގެން ހަތަރު މެޗުން ބަލިވިއިރު، ބޮޑު މުބާރާތެއްގައި އެ ޓީމުން އެންމެ ފަހުން ކުރިމަތިލި ނުވަ ޕެނަލްޓީ ޝޫޓްއައުޓްގެ ތެރެއިން މޮޅުވީ ދެ ފަހަރު އެވެ.\nކުޅިވަރުއިންގްލެންޑްއިޓަލީ ފުޓްބޯޅަ ޓީމުދުނިޔެޔޫރޯ 2020\nރާމޯސް، ޕީއެސްޖީ އަށް ސޮއިކޮށްފި\nޔޫރޯ 2020: ޑެންމާކް ބަލިކޮށް އިންގްލެންޑް ފައިނަލަށް


Raajje-India ge "eththanvun" furihama | Mihaaru\nއައިސީސީން ކުރިއަށް ގެންދާ އެއްތަންވުން އާޓް އެގްޒިބިޝަނުގައި ދައްކާލާފައިވާ ބައެއް އުފެއްދުންތައް -- ފޮޓޯ: ހުސެއިން ވަހީދު/ މިހާރު\n21 ޖެނުއަރީ 2020 - 12:39\nއައިސީސީގައި ކުރިއަށް ގެންދާ މި އެގްޒިބިޝަންގައި ނުވަ އާޓިސްޓެއްގެ އުފެއްދުންތައް ދައްކާލަން ބަހައްޓާފައި އެބަހުއްޓެވެ. ބައިވެރިވި ދިވެހި ފަސް އާޓިސްޓުން ސަގާފީ އުފެއްދުންތަކާއި ރިސޯޓުތަކަށް ވިއްކާ ކުރެހުންތަކާއި އެހެނިހެން އަތްތެރި މަސައްކަތްތައް ހުށަހަޅައިދީފައިވެ އެވެ.\nއެއްތަންވުން އާޓް އެގްޒިބިޝަަންގައި، ރައީސް އިބްރާހިމް މުހައްމަދު ސޯލިހުގެ ތަސްވީރެއް ދައްކާލަން ބަހައްޓާފައި. -- ފޮޓޯ: ހުސެއިން ވަހީދު/ މިހާރު\nއިންޑިއާ އިން ރާއްޖެއަށް ކަނޑައަޅާފައިވާ ސަފީރު ސަންޖޭ ސުދިރް އިއްޔެ ރަސްމީކޮށް ހުޅުއްވައިދެއްވި މި އެގްޒިބިޝަން ދެ ދުވަހުގެ މުއްދަތަށް ކުރިއަށް ގެންދާނެ އެވެ. ކޮންމެ ދުވަހަކު ހެނދުނު 10:00 އިން ހަވީރު 5:00 އަށް އާންމުންނަށް މި އެގްޒިބިޝަނަށް ވަދެވޭނެ އެވެ.\nއައިސީސީގެ ޑައިރެކްޓަރު "އެއްތަންވުން" އާ ގުޅޭގޮތުން ވާހަކަދައްކަވަނީ -- ފޮޓޯ: ހުސެއިން ވަހީދު/ މިހާރު\nއައިސީސީގެ ޑިރެކްޓަރު ޑރ. ސްޔެދް ތަންވީރް ނަސްރީން ވިދާޅުވީ މި އެގްޒިބިޝަން ފެށީ ދިވެހިންނާއި އިންޑިއާގެ އާޓިސްޓުންގެ އުފެއްދުންތައް އެއްތަނަކުން ދައްކާލުމުގެ މަގްސަދުގައި ކަމަށެވެ. އޭނާ ވިދާޅުވީ، އާޓް މެދުވެރިކޮށް ދެ ގައުމުގެ ރައްޔިތުންގެ ހިތްތައް ގުޅުވާލެވޭނެ ކަމަށެވެ.\nމޫމިނާ ނަސީމްގެ ސްޓޯލްގައި ހުރި ބައެއް އުފެއްދުންތައް -- ފޮޓޯ: ހުސެއިން ވަހީދު/ މިހާރު\nދިވެހި ލިބާހުގެ އަތުކުރި އާއި ކިނާރި ތައްޔާރުކުރާ މޫމިނާ ނަސީމްގެ މަސައްކަތްތައް ވެސް މި އެގްޒިބިޝަންގައި ދައްކާލަން ބަހައްޓާފައި ހުއްޓެވެ. އޭނާ ބުނީ މި އެގްޒިބިޝަނުގައި ބައިވެރިވީ ދިވެހިންގެ ސަގާފީ މަސައްކަތްތައް ބޭރު ގައުމަކުން ކުރިއަށް ގެންދާ އެގްޒިބިޝަންތަކުން އާންމުކޮށް ނުފެންނާތީ، އެތަކެތި ދައްކާލުމުގެ ނިޔަތުގައި ކަމަށެވެ. މީގެ އަހަރެއްހާ ދުވަސް ކުރިން މި މަސައްކަތް ދަސްކުރި މޫމިނާގެ ސްޓޯލުން ލިބާހާއި އަތްކުރި ފެނެ އެވެ. އަތްކުރި ވިޔާ ކިނާރި ހަރަކުން، އެ މަސައްކަތް ކުރާ ތަން ވެސް އެތަނަށްދާ މީހުންނަށް އޭނާ ދައްކާލައެވެ.\nމި އެގްޒިބިޝަނުގައި ބައިވެރިވި އަލީ ޝާކިރުގެ އުފެއްދުމެއް -- ފޮޓޮ: ހުސެއިން ވަހީދު/ މިހާރު\nއަތްތެރި މަސައްކަތާއި ކުރެހުމުގެ ދާއިރާގައި 30 އަހަރު މަސައްކަތްކޮށްފައިވާ އަލީ ޝާކިރު އުފެއްދުންތައް ހުށަހަޅައިދީފައިވަނީ ރާއްޖެއިން އާންމުކޮށް ފެންނަ ޕްލާސްޓިކުގެ ބާވަތްތަކާއި ލަކުޑިންނެވެ. ބިސްތަކަކުން ވެލާތަކެއް ނިކުންނަ މަންޒަރު އޭނާ ދައްކުވައިދިނީ، މަދު އަދި ޓެނިސް ބޯޅަތަކެއް ބޭނުންކޮށްގެނެވެ.\nއައިސީސީގައި ކުރިއަށް ގެންދާ އާޓް އެގްޒިބިޝަންގައި ދައްކާލާފައިވާ ބައެއް އުފެއްދުންތައް -- ފޮޓޯ: ހުސެއިން ވަހީދު/ މިހާރު\nދަބަހާއި މަލާއި ތޮފި އަދި މޭޒުގައި އަޅާ ފޮތިގަނޑުތައް ވެސް މި އެގްޒިބިޝަނުގައި ދައްކާލާފައިވެ އެވެ. އެކި ބާވަތްތަކުގެ ކުރެހުމާއި ޕެއިންޓިންތައް އެއް ސްޓޯލަކުން ފެނެ އެވެ. އޭގެ ތެރޭގައި ރާއްޖޭގެ ރައީސް އިބްރާހިމް މުހައްމަދު ސޯލިހުގެ ކުރެހުމެއް ހިމެނެ އެވެ.\nއެގްޒިބިޝަންގައި ހުރި ބައެއް ކުރެހުންތައް -- ފޮޓޯ: ހުސެއިން ވަހީދު\nރޮދިން ގޮށް ޖަހައިގެން ނުވަތަ "ޓެޓިން" ބޭނުންކޮށްގެން ކަންފަތުލާ އެއްޗެހި ތައްޔާރުކުރާ އަޕަރްނާ ފައުޖްދާގެ އުފެއްދުންތައް ވެސް މި އެގްޒިބިޝަނުންގައި ހިމެނެ އެވެ. ރާއްޖޭގައި 15 އަހަރު ދިރިއުޅެފައިވާ އިންޑިއާ މީހެއް ކަމަށްވާ އަޕަރްނާ މި ހުނަރު ދަސްކުރީ ކުޑައިރު ކަމަށް އޭނާ ބުންޏެވެ. ނަމަވެސް ފުޅާ ދާއިރާއެއްގައި މި މަސައްކަތްކުރަން ފެށީ މިދިޔަ އަހަރު، އޭނާގެ ދަރިން މިކަމަށް ހިތްވަރު ދިނުމުންނެވެ.\nއަޕަރްނާ އުފައްދާފައިވާ ކަންފަތުލާތަކެތި -- ފޮޓޯ: ހުސެއިން ވަހީދު/ މިހާރު\nމީގެ އަހަރެއްހާ ކުރިން ރާއްޖެ އަށް އައި ވިންސީ ޖޭސިލްގެ އުފެއްދުންތައް ވަރަށް ތަފާތެވެ. ކްލޭ ބޭނުންކޮށްގެން ފުޅީގައި ތަފާތު ޑިޒައިންތައް ހަދާ، ކަނޑުއަޑީގެ މަންޒަރުތަކާއި ތަފާތު ޑޯލްތައް އޭނާ ތައްޔާރުކޮށްފައި ވެ އެވެ.\nކްލޭ ބޭނުންކޮށްގެން ޒީނަތްތެރިކޮށްފައިވާ ފުޅިތަކާ އެކު، އެތަކެތި ހެދި އާޓިސްޓް ވިންސީ ޖޭސިލް (ކ) -- ފޮޓޯ: ހުސެއިން ވަހީދު/ މިހާރު\nމި އެގްޒިބިޝަނަށް ލިބޭ އެއްބާރުލުމަށް ބަލާފައި ކުރިއަށް އޮތް ތަނުގައި އަހަރަކު ދެ ފަހަރު މިފަދަ އެގްޒިބިޝަން ބާއްވަން ވިސްނާ ކަމަށް އައިސީސީގެ ޑައިރެކްޓަރު ވިދާޅުވި އެވެ.\nއިތުރު ލިޔުންތައް ދިވެހިރާއްޖެ އިންޑިއާ ރާއްޖެ-އިންޑިއާ އާޓިސްޓް ސަންޖޭ ސުދިރް (އިންޑިއާގެ ސަފީރު)\n67 ރަށެއްގެ ޕާކު ހަދާ ސާމާނު އިންޑިއާ އިން ދީފި\nބްރިޖް މަޝްރޫއަށް 400 މިލިއަން ޑޮލަރުގެ ލޯނެއް